Guest house viyafaari aaeku guest house viyafaari thakah au ummeedeh Guest house viyafaari aaeku guest house viyafaari thakah au ummeedeh\nގެސްޓްހައުސް މަހާސިންތާއާއިއެކު ގެސްޓްހައުސް ވިޔަފާރިތަކަށް އައު އުއްމީދެއް\nގެސްޓްހައުސް ސިމްޕޯސިއަމްގައި ޓޫރިޒަމް މިނިސްޓަރު އަލީ ވަހީދު ވާހަކަފުޅު ދައްކަވަނީ\nގެސްޓްހައުސް މަހާސިންތާ ނިމުނަސް، ޖެނުއަރީ މަހުގެ 14ގެ ނިޔަލަށް ގެސްޓްހައުސް ވިޔަފާރިއާއި ގުޅޭގޮތުން ހިޔާލު ހުށަހެޅުމުގެ ފުރުސަތު އޮންނާނެކަމަށް ޓުއަރިޒަމް މިނިސްޓަރ އަލީ ވަހީދު ވިދާޅުވެއްޖެއެވެ.\nމިނިސްޓަރ މިހެން ވިދާޅުވީ މަހާސިންތާގެ ސެޝަންތައް ނިންމާލުމަށްފަހު ބައިވެރިންނާ މުހާތަބުކޮށް ވާހަކަދައްކަވަމުންނެވެ.\nދަރުބާރުގޭގައި އެއް ދުވަހުގެ ނިޔަލަށް މޯލްޑިވްސް ގެސްޓްހައުސް ސިމްޕޯސިއަމް ކުރިއަށްގެންގޮސްފައިވަނީ، "ޓުވަރޑްސް ސަސްޓެއިނަބަލް ޓުއަރިޒަމް" ނުވަތަ ދެމެހެއްޓެނިވި ފަތުރުވެރިކަމަކާ ދިމާލަށް، މިޝިޢާރުގެ ދަށުންނެވެ.\nގެސްޓްހައުސް ސިމްޕޯސިއަމްގައި 350 އަށްވުރެ ގިނަ ގެސްޓްހައުސް ވިޔަފާރިކުރާ މީހުން ބައިވެރިވެފައިވާއިރު، މި މަހާސިންތާގައި ރާއްޖޭގެ ޓުއަރިޒަމް މިނިސްޓްރީއާއި، ސަރުކާރުގެ މުއައްސަސާތަކާ، ކަމާއި ގުޅުންހުރި ކުންފުނިތަކުން ވަނީ ބައިވެރިވެފައެވެ.\nމިމަހާސިންތާގެ ސެޝަންތައް ނިންމާލެއްވުމަށްފަހު ވާހަކަދައްކަވަމުން ޓުއަރިޒަމް މިނިސްޓަރ އަލީ ވަހީދު ވިދާޅުވީ، ބައިވެރިން ހިއްސާކުރި ކަންކަމަށް ހައްލު ގެނައުމަށް ގިނަ މަސައްކަތްތަކެއް ކުރާނެކަމަށެވެ. އަދި މި މަހާސިންތާ ނިމުނު ނަމަވެސް، ޖެނުއަރީ މަހުގެ 14 ވަނަ ދުވަހުގެ ނިޔަލަށް ގެސްޓް ހައުސްތަކަށް ހިޔާލު ހުށަހެޅޭނޭ ކަމަށްވެސް މިނިސްޓަރު ވިދާޅުވިއެވެ.\nޖެނުއަރީ 14 ވަނަ ދުވަހުގެ ނިޔަލަށް އަޅުގަނޑުމެން ގެސްޓް ހައުސްތަކަށް ފުރުސަތު ދޭނަން އިތުރަށް ހިޔާލު ދޭން... އެއީ މިތަނަށް ނާންނަ މީހުންނަށްވެސް ފުރުސަތު ދިނުމަށް.. ތިބޭފުޅުން އެބަ އެދޭ ގެސްޓްހައުސް ހިންގުމާއި ބެހޭ ބައެއް ޤަވާއިދުތައް އިސްލާހުކުކުރަން. ޓޫރިޒަމް މިނިސްޓްރީން މިކަމުގެ މަސައްކަތް ކުރިއަށްގެންދާނަން\nއަންނަ އަހަރަކީ ފަތުރުވެރިކަމުގެ ދާއިރާގެ މައްސަލަތަކަށް އަމަލީގޮތުން ހައްލު ގެންނާނެ އަހަރުކަން ފާހަގަކުރަމުން މިނިސްޓަރ ވިދާޅުވީ، ހާއްސަކޮށް ސަރުކާރުގެ ކަމާއިބެހޭ އިދާރާތަކާއި މަޝްވަރާކޮށް ގެސްޓްހައުސް ވިޔަފާރި ހިންގުމުގައި މިހާރު ހުރި ހުރަސްތައް ނައްތާލެވޭނޭކަމަށެވެ.\nމިގޮތުން ގެސްޓްހައުސް ވިޔަފާރި ކުރިއެރުވުމަށްޓަކައި ރަށްރަށުގެ ކައުންސިލްތަކާއިވެސް މަޝްވަރާކުރެވިގެންދާނޭކަން މިނިސްޓަރު ފާހަގަކުރެއްވިއެވެ. އަންނަ އަހަރު ވެގެންދާނީ ގެސްޓްހައުސް ވިޔަފާރިތަކަށް އައު އުއްމީދެއް ލިބިގެންދާނޭ އަހަރެއްގެ ގޮތުގައިކަމަށް މިނިސްޓަރު ފާހަގަކުރެއްވިއެވެ.\nމޯލްޑިވްސް ގެސްޓްހައުސް ސިމްޕޯސިއަމް ނިމުނު ނަމަވެސް، މި މަހާސިންތާއާއި ގުޅިގެން ކުރިއަށްއޮތް އަހަރު ގިނަ ހަރަކާތްތަކެއް ކުރިއަށްގެންދާނޭކަމަށް ޓޫރިޒަމް މިނިސްޓްރީން ބުނެއެވެ.


B.F.T 2018 - Fainalah Brothers United aai United Brothers\nބީއެފްޓީ 2018: ފައިނަލަށް ބްރަދާސް ޔުނައިޓެޑާއި ޔުނައިޓެޑް ބްރަދާސް\nހުޅުމީދޫ ޕޮލިސް ދަނޑުގައި ކުރިއަށްދާ ބެސްޓް ފުޓްސަލް މުބާރާތް 2018 ގެ ފައިނަލަށް ޔުނައިޓެޑް ބްރަދާސްއާއި ބްރަދާސް ޔުނައިޓެޑް ހިނގައްޖެއެވެ.\nބްރަދާސް ޔުނައިޓެޑް ފައިނަލުން ޖާގަހޯދީ މީރޭ ކުޅެވުނު ސެމީފައިނަލްގެ ފުރަތަމަ މެޗްގައި ޝަންގްރިއްލާއާ ބައްދަލުކޮށް 5-0 ލަނޑުން މޮޅުވެގެންނެވެ. މިމެޗްގެ މޮޅު ކުޅުންތެރިއަކަށް ހޮވުނީ ބްރަދާސްއަށް ޔުނައިޓެޑަށް4ލަނޑު ޖަހައިދިން ސަމީނެވެ.\nޔުނައިޓެޑް ބްރަދާސް ފައިނަލަށް ދަތުރުކުރީ މިރޭ ކުޅެވުނު ސެމީފައިނަލްގެ ދެވަނަމެޗްގައި ޑީއެފްސީ އާ ބައްދަލުކޮށް 2-1 ލަނޑުން މޮޅުވެގެންނެވެ. މިމެޗްގެ މޮޅު ކުޅުންތެރިއަކަށް ހޮވުނީ ޔުނައިޓެޑް ބްރަދާސްގެ މުހައްމަދު މިރުފާނެވެ.\nމިމުބާރާތުގެ ފައިނަލަށް ހޮވުނު ދެޓީމަކީ ގްރޫޕް އޭ ގެ ދެޓީމެވެ. ފައިނަލް މެޗު އޮންނާނީ މިމަހު 23 ވާ ހުކުރު ދުވަހުގެރޭ 20:45 ގައެވެ.\nމިމުބާރާތުގެ ޗެމްޕިއަން ޓީމަށް ބެސްޓް ސެލެކްޝަންގެ ފަރާތުން ޓްރޮފީއާއި، 25000 ރުފިޔާގެ ފައިސާގެ އިނާމު ދިނުމަށް ހަމަޖެހިފައިވާއިރު ރަނަރއަޕް ޓީމަށް 12000 ރުފިޔާގެ ފައިސާގެ އިނާމު ދިނުމަށްވަނީ ހަމަޖެހިފައެވެ\nމި މުބާރާތަކީ މުލިމަތި ޖަމްއިއްޔާއާއި ބެސްޓް ސެލެކްޝަން ގުޅިގެން ބާއްވާ މުބާރާތެކެވެ.


ބީބީ ރަނާސްއިން ދުވުމުގެ ޗެލެންޖެއް ބާއްވަނީ\nދުވުމުގެ ޗެލެންޖެއް ބޭއްވުން\nމިއީ 10 ކިލޯމީޓަރުގެ ދުވުމުގެ ޗެލެންޖެއް\nބައިވެރިވާން ގުޅަން ޖެހޭނީ 9904788 އަށް\n26 އޭޕްރިލް 2021 | ހޯމަ 23:28\nބީބީ ރަނާސްއިން މީގެ ކުރިން ބޭއްވި މެރެތަނެއްގެ ތެރެއިން\nމި ރަމަޟާން މަހަށް ހާއްސަކޮށްގެން ބީބީ ރަނާސްއިން ދުވުމުގެ ޗެލެންޖެއް ބާއްވަން ނިންމައިފިއެވެ.\nމިއީ ރަމަޟާން މަހަށް ހާއްސަކޮށް ބާއްވާ 10 ކިލޯމީޓަރުގެ ދުވުމުގެ ޗެލެންޖެކެވެ. މި ޗެލެންޖުގައި ބައިވެރިވުމުގެ ފުރުސަތު ރާއްޖޭގެ ހުރިހާ ރައްޔިތުންނަށް އޮންނާނެ ކަމަށް ބީބީ ރަނާސްއިން މައުލޫމާތުދެއެވެ.\n"ރާއްޖެ.އެމްވީ" އަށް ދެއްވި އިންޓަވިއުއެއްގައި ބީބީ ރަނާސްގެ ރައީސް އަޙްމަދު ނަދީރު އަބްދުﷲ ބުނީ މި ޗެލެންކް ވަރަށް ފުރިހަމަކަމާއެކު ކުރިއަށްދާނެ ކަމަށް އުއްމީދުކުރައްވާ ކަމަށާއި، އަދި މި ޗެލެންޖުގައި އާންމުންގެ ގިނަ ބަޔަކު ބައިވެރިވާނެ ކަމަށްވެސް އުއްމީދުކުރައްވާ ކަމަށެވެ. އަދި މި ޗެލެންޖް ބޭއްވުމަށް އެންޑިއުރެންސް ރަނާސްއިން ވެދެއްވާ އެހީއަށް އޭނާ ވަނީ ޝުކުރުއަދާކުރައްވާފައެވެ.\nއެންޑިއުރެންސް ރަނާސްގެ ފައުންޑާ ޝަޒްނާ މުޙައްމަދު (ޝަންނަ) ވިދާޅުވީ ދުވުމަކީ އެކަމުގެ ސަބަބުން ހަށިގަނޑަށް އެތައް ފައިދާތަކެއް ލިބޭ ކަމެއް ކަމަށާއި، އެގޮތުން ހިތުގެ ބަލި ފަދަ ބަލިތަކުން ދުރުކޮށްދޭ ކަމެއް ކަމަށެވެ. އަދި ރަމަޟާން މަހު ރޯދައަށްހުރެ ދުވުމުން އެކަމުގައިވެސް ފައިދާތަކެއް ހުންނަ ކަމަށް ޝަންނަ ވިދާޅުވިއެވެ.\nމި ޗެލެންޖުގައި ބައިވެރިވާން ބޭނުންވާ ދުވުންތެރިން 9904788 ފޯނު ނަންބަރަށް ގުޅާލުމުން ބައިވެރިވެވޭނެ ކަމަށް ބީބީ ރަނާސްއިން މައުލޫމާތުދެއެވެ. އަދި މި ޗެލެންޖް ނިންމާ ދުވުންތެރިންނަށް މެޑެއްޔާއި ސެޓްފިކެޓެއް ލިބިގެންދާނެ ކަމަށްވެސް މައުލޫމާތުދެއެވެ.\nމި ރަމަޟާން މަހަށް ހާއްސަކޮށްގެން ބީބީ ރަނާސްއިން ދުވުމުގެ ޗެލެންޖެއް ބާއްވާއިރު، މިދިޔަ އަހަރުގެ ރަމަޟާން މަހުވެސް ދުވުމުގެ ހަރަކާތެއް ބޭއްވުމަށް ބީބީ ރަނާސްއިން ނިންމިއެވެ. އެކަމަކު ކޮވިޑް-19 ގެ ފުރަބަންދާއެކު އެކަން ކާމިޔާބުނުވި ނަމަވެސް، ކުރިއަށް އޮތް ތަނުގައި މިފަދަ ގިނަ ހަރަކާތްތަކެއް ބޭއްވުމަށް ނިންމާފައިވާ ކަމަށް ބީބީ ރަނާސްއިން ބުނެއެވެ.\nމީގެ ތިން އަހަރު ކުރިން ބީބީ ރަނާސްއިން ވުޖޫދަށްއައިރު، އެ ޖަމުއިއްޔާގެ މަގުސަދު ވަރަށް ބޮޑަށް ހާސިލުވަމުން އަންނަ ކަމަށް ބުނެއެވެ. އެގޮތުން މީގެ ކުރިން ބީބީ ރަނާސްއިން ވަނީ ލ. އަތޮޅުގައި ދުވުންތެރިން ތަމްރީނުކުރުމުގެ ޕްރޮގްރާމެއް ބާއްވާފައެވެ. އެ ޕްރޮގްރާމުގައި 300 އެއްހާ ދުވުންތެރިން ބައިވެރިވެފައިވާއިރު، ކޮވިޑުގެ ހާލަތުން އަރައިގަނެވުމާއެކު ބީބީ ރަނާސްގެ މަސައްކަތް މުޅި ރާއްޖެއަށް ފުޅާކުރުމަށް ނިންމާފައިވާ ކަމަށް އެ ޖަމުއިއްޔާއިން މަައުލޫމާތުދެއެވެ.


Dhaulathah Ginaguna Hidhumaiy Thakeh Kurahvvaafaivaa Fathimath Jameel Avahaara Vejje - Vaguthu\nދައުލަތަށް ގިނަގުނަ ހިދުމަތްތަކެއް ކުރައްވާފައިވާ ފާތިމަތު ޖަމީލް އަވަހާރަވެއްޖެ\nއަލްމަރްހޫމް ފާތިމަތު ޖަމީލް (ކ-2) --\nދައުލަތަށް ގިނަ ދުވަހު ގިނަގުނަ ހިދުމަތްތަކެއް ކުރައްވާފައިވާ އިއްޒަތްތެރިއެއް ކަމަށްވާ ފާތިމަތު ޖަމީލް އަވަހާރަވެއްޖެއެވެ.\nދިވެހިރާއްޖޭގެ ޖީލުގެ އުސްތާޒު ނުވަތަ ފަޟީލަތުއް ޝައިޚުލް އުސްތާޛު މުޙައްމަދު ޖަމީލް ދީދީގެ ދަރިކަނބަލުން ފާތިމަތު ޖަމީލް އަވަހާރަވީ ކުއްލިއަކަށް ދިމާވި އާލާސްކަންފުޅެއްގައި ހޮސްޕިޓަލުގައި ފަރުވާ ހޯދަމުން ދަނިކޮށެވެ. އެކަމަނާއަކީ ކުރީގެ އެޑިއުކޭޝަން މިނިސްޓަރުކަން ކުރެއްވި ޒާހިޔާ ޒަރީރުގެ މަންމާފުޅެވެ.\nފާތިމަތު ޖަމީލް ވަނީ ކުރިން ރާއްޖޭގެ ރައްޔިތުންގެ މަޖިލީހުގެ މެމްބަރުކަންވެސް ކުރައްވާފައެވެ. އެކަމަނާއަކީ 1989 އިން 2000 ވަނަ އަހަރުގެ ފެބްރުއަރީ މަހުގެ ނިޔަލަށް ރައްޔިތުންގެ މަޖިލީހުގައި ރައީސުލްޖުމްހޫރިއްޔާގެ މެންބަރެކެވެ.\nއެކަމަނާއަކީ ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި 1979ވަނަ އަހަރު އަންހެނުން ކުރިއެރުވުމާއި އަންހެނުންގެ ތަރައްގީއަށް މަސައްކަތް ކުރުމަށް ސަރުކާރުން އުފެއްދި ހާއްސަ ކޮމެޓީގެ އިސްވެރިޔާގެ މަގާމު ފުރުއްވި ބޭކަނބަލެކެވެ. މީގެއިތުރުން އެކަމަނާ ވަނީ 1993ވަނަ އަހަރު މިނިސްޓްރީ އޮފް ވިމެން އެފެއާޒުގެ ނާއިބުކަން ވެސް ކުރައްވާފައެވެ.\nއިންނާލިﷲ ވައިންނާ އިލައިހި ރާޖިއޫން. ލޮބުވެތި އުސްތާޒާ ޒާހިޔާ މިސް އަށާއި، އެކުވެރި އުޚުތު ޒަރާނާ ޒަރީޒާއި ޢާއިލާއަށް ކެތްތެރިކަން އިތުރު ކުރައްވާ މަރުޙޫމާގެ ފުރާނައަށް ސުވަރުގޭގެ ދާއިމީ ނިޢުމަތް މިންވައުކުރައްވާށި. އާމީން.\nއޭޕްރީލް 4, 2020 17:41\nއިންނާލިﷲ ވައިންނާ އިލައިހި ރާޖިއޫން. ލޮބުވެތި އުސްތާޒާ ޒާހިޔާ މިސް އަށާއި، އެކުވެރި އުޚުތު ޒަރާނާ ޒަރީޒާއި ޢާއިލާއަށް ކެތްތެރިކަން އިތުރު ކުރައްވާ މަރުޙޫމާގެ ފުރާނަފުޅަށް ސުވަރުގޭގެ ދާއިމީ ނިޢުމަތް މިންވައުކުރައްވާށި. އާމީން.\nއޭޕްރީލް 4, 2020 17:59\nމަރުހޫމާ ޔަށް ރަހްމަތްލައްވާށި . ކޮންމެސް ވަރަކަށް ދަންނަ ބޭފުޅެއް ތައުލީމީ ދާއިރާގަ ވަރަށް ގިނަބައެއްގެ އެދުރެއް\nއޭޕްރީލް 4, 2020 21:59\nކޮން ރަށެއްގައި ތޯ އަވަހާރަވީ.\nޚަބަރު ފުރިހަމަ ނުވެ.


SunOnline: COLUMN: Ufaaveri faseyha dhiriulhumeh libeyne gotheh\nއަލްއުސްތާޛު އަޙްމަދު ޝާޒް 21 Jan 2022, 10:13\n2017 ވަނަ އަހަރުގެ ލޯކަލް ކައުންސިލްތަކުގެ އިންތިހާބުގެ ވޯޓްލުމުގެ ތެރެއިން -- ސަން ފޮޓޯ/ ފަޔާޒު މޫސާ\nއިސްލާމްދީނަކީ ދިރިއުޅުމުގެ ހުރިހާ ކަމަކަށް މަގު ދައްކައިދޭ އެންމެ ފުރިހަމަ ދީނެވެ. މިދީނުގެ އަސާސީ ބައިތަކުގެތެރޭގައި ހިމެނޭ އެއްބަޔަކީ އަޚުލާގެވެ. ބައެއްގެ އަޚުލާގު ރަނގަޅުވެއްޖެނަމަ އެބައެއްގެ ދިރިއުޅުން ފަސޭހަވެފައި އުފާވެރިވާނެއެވެ. އަދި އަޚުލާގު ނުބައިވެއްޖެނަމަ ދިރިއުޅުން ދަތިވެ އުފާވެރިކަން ނެތިދާނެއެވެ. އަޚުލާގަކީ އިންސާނާގެ ކިބައި ހުންނަ ރަނގަޅު ސިފަތަކަށް ކިޔާ ނަމެކެވެ. އަޚުލާގު ރަނގަޅު މީހުންގެ ކިބައިން ފާޅުވާނެ ވަރަށް ގިނަ ސިފަތައް ގުރުއާނާއި ސުންނަތުގައި އައިސްފައިވެއެވެ. ރަނގަޅު އަޚުލާގުގެ ސަބަބުން ދިރިއުޅުން ފަސޭހަވެ އުފާވެރިވާގޮތުގެ ދެމިސާލަކަށް ބަލައިލަމާ ހިނގާށެވެ.\nހިދުމަތް ލިބިގަތުމާއި ކިޔުގައި ތިބުން: ކިޔޫއެއް ހަދަނީ މުހިންމު ބޭނުންތަކަކަށްޓަކައެވެ. އޭގެތެރޭގައި ހިދުމަތް ދިނުމަށް ފަސޭހަކުރުން ހިމެނެއެވެ. ކުރިން އަންނަމީހުންނަށް ކުރިން ހިދުމަތްދީ އަދުލުވެރިކަން ގާއިމުކުރުން ހިމެނެއެވެ. ހިދުމަތްދޭ ތަނަށް ވަދެ އެންމެ ފުރަތަމަވެސް އެތަނުގައި ކިޔޫއެއް އޮތްތޯ ބަލައިލާންވާނެއެވެ. ކިޔޫއެއް އޮތްނަމަ އެތަނުގައި ތިމާ ހުންނަންޖެހޭ ތަނުގައި މަޑުކުރާނީއެވެ. އެހެން ހުންނައިރު، ކުރިމައްޗާއި ފަހަތުގައި ހުންނަމީހާއަށް އުނދަގޫވާފަދަ ކަންތައްތައްކޮށްގެން ނުވާނެއެވެ. މިސާލަކަށް ފޯނު އަޑުގަދަކޮށްގެން ކޮންމެވެސް އެއްޗެއް ބެލުން ނުވަތަ އުނދަގޫވާގޮތަށް ވާހަކަދެއްކުން ފަދަ ކަންކަމެވެ.\nހިދުމަތްދޭ ތަނަކަށް ވަދެ އުޅޭއިރު އެތަނުގައި އެހެންމީހުންވެސް އެބައުޅޭކަން ހަނދާންކުރަންވާނެއެވެ. ފިހާރަފަދަ ތަންތަނުން އެއްޗެތި ހޯދަން އުޅޭއިރު އެހެންމީހުންގެ ގައިގައި ޖެހި އުނދަގޫވާނެހެން އުޅެގެންނުވާނެއެވެ. އެއްޗެތި ނަގަން އުޅޭ އެހެންމީހުންނަށް ފުރުސަތު ދޭންވާނެއެވެ.\nކިޔޫގައި ތިޔަ ހުރީ ފިހާރައެއްގައިނަމަ މިކަން ކޮށްލަބަލާށެވެ. ތިބާގެ ވަށިގަނޑުގައި ވަރަށް ގިނަ ސާމާނުވެއެވެ. ވިޔަފާރިކޮށްގެން އަވަހަށް ދާންޖެހޭ ޒަރޫރީ ހާލަތެއްނެތެވެ. އެހެންވެއްޖެނަމަ، ތިބާގެ ފަހަތުގައި ހުރި މީހާއަށް ނަޒަރު ހިންގައިލާށެވެ. އެއީ މަދު އެތިކޮޅެއް ހިފައިގެން ހުރި މީހެކެވެ. ނުވަތަ އެއީ އުމުރުން ދުވަސްވީ މީހެކެވެ. ނޫނީ މާބަނޑު މީހެކެވެ. އަވަހަށް އޭނާއަށް އިޝާރަތްކޮށްލާށެވެ. ފަހަތަށް ޖެހިލަން ތައްޔާރަށް ހުރިކަން އަންގާލާށެވެ. ކުރިއަށް އަންނަން ބޭނުންނަމަ އަވަހަށް އެފުރުސަތު އޭނާއަށް ދޭށެވެ.\nމަގު ބަންދުވެގެން އުޅަނދު މަޑުކޮށްލަންޖެހުން: އެކި ސަބަބުތަކާހުރެ މަގު ބަންދުވެގެން އުޅަނދު މަޑުކޮށްލަންޖެހުމަކީ ވަރަށް އާންމު ކަމެކެވެ. ގިނަ ހާލަތްތަކުގައި، އުޅަނދުތައް ކުރިއަށް ނުގޮސްގެން އުޅެނީ ކީއްވެގެންކަމެއް، ތަންކޮޅެއް ފަހަތުގައި ތިބޭ މީހުންނަކަށް ނޭނގޭނެއެވެ. އެހެންނަމަވެސް "ކޮންމެ ސަބަބަކާ ހުރެވިޔަސް" ކުޑަ އިރުކޮޅަކަށްނަމަވެސް އުޅަނދު ހުއްޓާލަން ޖެހިއްޖެނަމަ... ކަންފަތަށް ނުކުޅަދާނަވާވަރަށް ބަރުގޮނު އަޅަން ފަށައެވެ. ބައެއްމީހުން ހަޅޭލަވައި، ހުތުރު ބަހުންވެސް އެއްޗެތި ކިޔާ ހަދައެވެ.\nހަގީގަތަށް ބަލާއިރު ވަރަށް ނާދިރު ހާލަތެއްގައިމެނުވީ، ކުރީގައި މަޑުކޮށްގެން އޮންނަ އުޅަނދުވެސް ވީ އެންމެ އަވަހަކަށް ދާން ބޭނުންވާނެއެވެ. އެހެން އުޅަނދުތަކަށް ޖާގަ ދޭން ބޭނުންވާނެއެވެ. އެހެންނަމަވެސް އެމީހުންވެސް އެ މަޑުކުރަނީ ކޮންމެވެސް މުހުތާދަކައިގެންނެވެ. މަޑުކޮށްގެން ގިނައިރުވުމުން، އެހެންމީހުންގެ ނަފުރަތާއި ލައުނަތް ލިބޭކަށް އެކަކުވެސް ނޭދޭނެއެވެ. އުޅަނދުގައި ހުރި މުދާކޮޅު ބާލަމުންދާއިރު، ފަހަތުގައި ތިބި މީހުން ރުޅިވެރިކަމުގެ ސިގުނަލުތައް ފޮނުވާނަމަ ހިތުގައި ނުތަނަވަސްކަން އުފެދޭނެއެވެ. ތިމާގެ ފުށުން އެހެންމީހުންނަށް އުނދަގޫވާކަމުގެ އިހުސާސް ކުރެވި ދެރަވާނެއެވެ. އެހެންނަމަވެސް... މަގުމަތީގައި ހިނގުމާއި ދުއްވުމާއި މަޑުކުރުމުގެ ހައްގު ތިބާއަށް ލިބިގެންވާފަދައިން އަނެކާއަށްވެސް އެ ހައްގު އޮންނާނެއެވެ. ތިބާގެ ހައްގުތަކުގެ ބޭނުން ހިފަން ގަދައަޅައި މަސައްކަތްކުރާގޮތަށް، އަނެކާއަށްވެސް އެ ފުރުސަތު ފަހިކޮށްދޭންވާނެއެވެ. ވީމާ ޓުރެފިކުގައި ޖެހިގެން ގިނައިރުވެ ލަސްވިޔަސް ތިބާވެސް ޖެހޭނީ ހަމަ މަޑުކުރާށެވެ. ކުރިމަތީގައި އޮތް އުޅަނދަށް މީހުން އަރަންދެނެވެ. ނުވަތަ ފައިބާ ފޮށިތަންމަތި ބާލަންދެނެވެ. އެކަން ޖެހޭނީ ހަމަ ތަހަންމަލު ކުރާށެވެ.\nހައްގު ތަކާއެކު، އުޅަނދު މަޑުކުރާ/މަޑުކުރުވާ ފަރާތުންވެސް ވިސާނަލަންޖެހޭނެއެވެ. ގިނަ މުދާތަކެއް އަރުވާ ބޭލުމަށްޓަކައި މަޑުކުރާނަމަ މަގުގެ ހާލަތަށް ރިއާޔަތް ކުރަންވާނެއެވެ. އެކަމަށް އެންމެ އެކަށީގެންވާ ވަގުތު ހޯދަންޖެހޭނެއެވެ. މަގު ބެދޭނެހެން ގިނައިރު މަޑުކޮށްގެން ނޯވެ ވާނެގޮތްތައް ހޯދަންވާނެއެވެ.\nއިސްވެ ދިޔަ ހާލަތްތައް ގުޅެނީ އިސްލާމީ ޝަރީޢަތުގައި އޮންނަ الإِيْثَارُ (altruism) ގެ މަބުދައު (ޕްރިންސިޕްލް) އާއެވެ. މިއީ ތިމާގެ ބޭނުންތައް ފަހަތަށް ޖައްސާލާފައިވިޔަސް އަނެކާއަށް އިސްކަން ދިނުމުގެ މަތިވެރި ސިފައެވެ. އަމިއްލަ އެދުމުގެ ކުރިމަތީގައި އަނެކާގެ މަސްލަހަތަށް އިސްކަން ދިނުމުގެ ސިފައެވެ. މިއީ އަޚުވަންތަ ކަމުގެ އެންމެ މަތީ ދަރަޖައެވެ.\nއަނެކާއަށް އިސްކަން ދިނުމުގެ މަތިވެރިކަން އަންގަވައި ﷲ ވަޙީކުރައްވާފައިވާ ބަސްފުޅުގެ މާނައިގައިވެއެވެ. "... އަދި އެއުރެންގެ އަމިއްލަ ނަފުސުތަކުގެ މައްޗަށް، އެއުރެންނަށް އިސްކަންދެތެވެ. އެއުރެންނަށް ބޭނުންތެރިކަން ބޮޑުވެފައި ވީނަމަވެސްމެއެވެ. އެމީހެއްގެ އަމިއްލަ ނަފުސުގެ ދަހިވެތިކަމުން މިންޖުވެއްޖެ މީހާ (ދަންނާށެވެ!) ފަހެ، އެއުރެންނީ ހަމަ ދިންނަވާނެ މީހުންނެވެ."(ޙަސްރު: 9) މިއީ މައްކާއިން މަދީނާއަށް ހިޖުރަ ކުރި ފަރާތްތަކާމެދު މަދީނާގެ މުސްލިމުން ބެހެއްޓި އޯގާތެރިކަމާ ބެހޭގޮތުން އައިސްފައިވާ ބަސްފުޅެކެވެ. އެހެންނަމަވެސް، ދުނިޔެވީ ކޮންމެ ހެޔޮ ކަމެއްގައި، އަމިއްލަ އެދުން ފަސްކޮށްލައި އަނެކާއަށް އިސްކަންދީފިނަމަ އާޔަތުގައި އެވާ މީހުންގެތެރޭގައި ހިމެނޭނެއެވެ. ﷲ އަންގަވަނީ (فَأُولَٰئِكَ هُمُ الْمُفْلِحُونَ) އެފަދަމީހުންނަކީ ހަމަ ދިންނަވާނޭ މީހުންކަމުގައެވެ.\nއަނެކާއަށް އިސްކަން ދިނުމުގެ ދަރަޖަ މަތިވެރިވުމުގެ އެންމެ ބޮޑު އެއްސަބަބަކީ އޭގައި ކެތްތެރިކަމުގެ ސިފަ އެކުލެވިގެން ވުމެވެ. ހިދުމަތް ހޯދައިގެން އަވަހަށް ދެވެން އޮވެމެ، ކިޔޫގައި ތިމާގެ ފަހަތުގައި ހުރި ހާޖަތްތެރިޔާއަށް އިސްކަންދިނީ ކެތްތެރިކަން ހުރީމައެވެ. އަވަހަށް ތަނަކަށް ދާންޖެހިފައި އޮތަސް، ކުރިމަތީގައި އޮތް ވެހިކަލުތައް ދަންދެން މަޑުކޮށްލައިގެން ބަރުގޮނު ނާޅައި ހަޅޭވެސްނުލަވައި ތިބީ ކެތްތެރިކަން ހުރީމައެވެ. ކެތްތެރީންނަށް ސުވަރުގޭގައި މަތިވެރި ޖަޒާ ތައްޔާރުކުރައްވާފައިވާކަމަށް އަންގަވާފައިވެއެވެ.(އިންސާން:12-14) އަދި ކެތްތެރީންނަށް ޖަޒާ ދެއްވާނީ ހިސާބެއްނެތި ކަމަށްވެސް އަންގަވާފައިވެއެވެ.(ޒުމަރު: 10)\nބުނެވުނު ކަންތައްތަކަށް ސަމާލުކަން ދިނުމުން ދިރިއުޅުން ފަސޭހަވެ އުފާވެރިވަނީ ކިހިނެއް؟\nކިޔޫގައި ހުރިމީހާ ކުރި ކަންތަކުގެ ނަތީޖާއަކަށްވާނީ ކުރިއަށް އަރަން ފުރުސަތު ލިބުނުމީހާ އުފާވުމެވެ. އެމަންޒަރު ފެންނަ މީހުންގެ މޫނުމަތިންވެސް ހިނިތުންވުން ފާޅުވުމެވެ. ފުރުސަތު ލިބުނުމީހާއާއި މަންޒަރު ފެނުނުމީހުންގެ ފަރާތުންވެސް ހެޔޮ ދުއާތައް ލިބުމެވެ. އެމީހުން ނިސްބަތްވާ މުޖުތަމައުގައި ހެޔޮލަފާ މީހުން އުޅޭކަމުގެ ހިތްހަމަޖެހުން ލިބުމެވެ. އެކަމުން ނަމޫނާ ލިބިގެން އަނެކާވެސް އެފަދައިން ކަންތައްކުރުމެވެ. މިކަން ފުޅާވެ އެންމެންނަކީވެސް އަނެކާއަށް ހެޔޮކޮށް ހިތާ ބަޔަކަށްވުމެވެ.\nކުރިމަތީގައި އޮތް އުޅަނދުން މީހުން ފައިބާ އެމީހުންގެ ތަކެތިވެސް ބާލަންދެން، ފަހަތުގައި އޮތް ދިގު ކިޔޫއިން އަޑެއްވެސް ލައްވައިނުލާ ތިބެއްޖެނަމަ... އުޅަނދުން ދަތުރުކުރި މީހުންނާއި ޑުރައިވަރުވެސް ވަރަށް އުފާވާނެއެވެ. އެމީހުންގެ ބޭނުން ނިމެންދެން އެންމެންވެސް ހިމޭނުން ތިބީމައެވެ. ތިމާއަށް އެހެންމީހުން ސަމާލުކަން ދޭކަން އެނގުނީމައެވެ. ބަދަލުގައި އެ އެންމެންގެ މައްޗަށް ހެޔޮ ދުއާ ކުރެވޭނެއެވެ. އަދި މާދަމާ، ތިމާވެސް އެގޮތަށް މަގުމަތީގައި ކެތްތެރިކަމާއެކު މަޑުކޮށްގެން އިންނާނެއެވެ. މީގެ ހެޔޮ އަސަރު މުޅި މުޖުތަމައަށް ކުރާނެއެވެ. ކޮންމެ މީހަކީވެސް އެމީހާގެ އެދުންތައް ފަސްކޮށްލައި އަނެކާއަށް އިސްކަންދޭ ފަރާތަކަށްވާނެއެވެ. އެކަކު އަނެކަކަށްޓަކައި ކެތްތެރިކަން އިސްކުރާ ބަޔަކަށް ވާނެއެވެ. މިފަދަ ރަނގަޅު އަޚުލާގު ގިނަވެ އާންމުވުމުން، އެންމެންގެ ދިރިއުޅުންވެސް ފަސޭހަވެފައި އުފާވެރިވާނެއެވެ.


Majlis beevejje, Supreme court ves beevejje, mihaaru sifainnai...\nމަޖިލިސް ބީވެއްޖެ، ސުޕްރީމް ކޯޓު ވެސް ބީވެއްޖެ، މިހާރު ސިފައިންނާއި ފުލުހުން ވަރެއްނެތް!\nވެރިކަމަށް ވަޑައިގެންނެވިއިރު، މަޖިލީހުގެ ސާފު މެޖޯރިޓީ އޮތް\nކޯޓުތަކަށް ނުފޯޒު ފޯރުވަމުން ގެންދެވި ކަމަށް ތުހުމަތުކުރެވޭ\nމަޖިލީހާއި ސުޕްރީމް ކޯޓުގެ އިތުބާރު ސަރުކާރަށް ނެތުމުން މިހާރު ބޭނުންކުރަނީ ސިފައިންނާއި ފުލުހުން\nކ. މާލެ 23 އޭޕުރިލް 2018 | ހޯމަ 17:40 4,009\nރައީސް އަބްދުﷲ ޔާމީން: މިނިވަން ދުވަހުގެ ރަސްމިއްޔާތުގެ ތެރެއިން - ގޫގުލް\nރައީސް އަބްދުﷲ ޔާމީން ވެރިކަމަށް ވަޑައިގެންނެވީ ފުޅާ ބޮޑު ކޯލިޝަނެއްގެ ތެރެއިންނެވެ. ރާއްޖޭގެ ރައީސްކަން އެމަނިކުފާނަށް ލިބިވަޑައިގެންނެވީ އެމަނިކުފާނުގެ ބޭބޭފުޅު އަދި ކުރީގެ ރައީސް މައުމޫން އަބްދުލްގައްޔޫމާއި ޖުމްހޫރީ ޕާޓީގެ ލީޑަރު ގާސިމް އިބްރާހީމާއި އަދާލަތު ޕާޓީގެ ރައީސް ޝެއިހް އިމްރާން އަބްދުﷲގެ އިތުރުން ރައީސް ޔާމީންގެ ފުރަތަމަ ނާއިބު ރައީސް ޑރ. މުހައްމަދު ޖަމީލު އަހުމަދާއި ދެވަނަ ނާއިބު ރައީސް އަހުމަދު އަދީބާއި ކުރީގެ ޑިފެންސް މިނިސްޓަރު މުހައްމަދު ނާޒިމްމެން ފަދަ ބޭބޭފުޅުންގެ ސިދާ މަސައްކަތްތަކުންކަން އެއީ ދިވެހި ރައްޔިތުން ގަބޫކުރާ ހަގީގަތެކެވެ. އެއީ ރައީސް ޔާމީންގެ އޮތް ތާއީދެއްގެ ބޮޑުކަމުން ލިބިލެއްވި މަގާމެއް ނޫންކަން ހުދު ޕީޕީއެމަށް ނިސްބަތްވާ އިސް ފަރާތްތަކުން ވެސް ގަބޫލު ކުރެއެވެ.\nނަމަވެސް ރައީސް ޔާމީން ވެރިކަމަށް ގެންނަވަން މަސައްކަތް ކުރެއްވި މި ދެންނެވި ހުރިހާ ބޭފުޅުންނަށް މިއަދު ލިބިފައިވާ މަގާމަކީ ޖަލެވެ. އެއީ އެބޭފުޅުންނަށް ހައްގު މަގާމުކަމަށް ރައީސް ޔާމީން ގަބޫލުފުޅު ކުރެއްވުމަކީ އެމަނިކުފާނާ މެދު ރައްޔިތުން ނަފްރަތު އުފެދޭ އެއް ސަބަބެވެ.\nރައީސް ޔާމީން ވެރިކަމަށް ވަޑައިގެންނެވިއިރު، ރައްޔިތުންގެ މަޖިލީހުގެ ސާފު މެޖޯރިޓީ އެ މަނިކުފާނަށް ލިބިފައިވާއިރު، އަދުލްއިންސާފުގެ ދާއިރާގައި ސަރުކާރުގެ ނުފޫޒު އިންތިހާއަށް އޮތެވެ. ސަރުކާރުން ހުކުމެއް ކުރަން ބޭނުން މީހުއްގެ މައްޗަށް ބޭނުން ވައްތަރެއްގެ ހުކުމެއް ދިޔައީ ކުރަމުންނެވެ.\nވެރިކަމުގެ ފަސް އަހަރުގެ ދައުރު ނިމެންދާއިރު މިވަނީ މުޅި މަންޒަރު ބަދަލު ވެފައެވެ. މުޅި ޓީމު ޑިފެންސަށް ފައިބައި ގޯލަށް ބޯޅަ ވަނުން ސަލާމަތް ކުރުން ނޫން ގޮތެއް ނެތެވެ. ނަމަވެސް އެހެން އުޅުމުގެ ތެރޭގައި ބައިކޮޅަށް ވެސް ގޯލް ޖެހޭތަން އެބަފެނެއެވެ. ބައިކޮޅަށް ގޯލްތައް ޖެހޭލެއް ގިނަ ވެގެންގޮސް، ސަރުކާރު ޓީމުގެ ބައެއް މެމްބަރުން ދަނޑުން ވެސް ފައިބައިފިއެވެ. ޓީމުގެ ކައްޕި ހިތުހުރި ގޮތަކަށް ކުޅެން އުޅުމުން ގިނަ މެމްބަރުންތަކެއް އިދިކޮޅު ޓީމާ ގުޅުމަކީ ކައްޕިއަށް ބަލަހައްޓައިގެން ހުރެވޭ ކަމަކަށް ނުވިއެވެ.\nރައްޔިތުންގެ މަޖިލީހުގެ މެޖޯރިޓީ ސަރުކާރަށް ގެއްލުމާ އެކު އަދުލްއިންސާފުގެ ދާއިރާއިން ވެސް ސަރުކާރަށް ދެން ބޭނުންވާހާ ގޮތަކަށް ހުކުމްތައް ނުނެރެވޭނެކަން އެނގުމުން ދެން ފެށީ ދައުލަތުގެ ސަލާމަތީ ހިދްމަތްތަކުގެ ބޭނުން ހިފާށެވެ. ސަލާމަތީ ހިދްމަތްތަކުގެ މުސާރަ އާއި އިނާޔަތްތައް ބޮޑުކޮށްދެއްވާނެ ކަމަށާއި ފްލެޓް ވެސް ދޭނެ ކަމަށް ބުނެ ފިސާރި ރަނގަޅަށް ދައުލަތުގެ ސަލާމަތީ ހިދްމަތްތަކުގެ ބޭނުން ސަރުކާރުން އެބަކުރެއެވެ. ދިވެހި ސިފައިންނާއި ފުލުހުންނަށް މުއައްސަސާތަކަށް ނިސްބަތް ކުރައްވާ ރައީސް ޔާމީން ވިދާޅު ވަނީ ވެސް ދައުލަތުގެ ސަލާމަތީ ބާރުތަކުގެ ނަމުގައެވެ. އެއީ ވެސް މިހާރު ދައުލަތުގެ ބާރަކަށް ވެއްޖެއެވެ. އަޅުގަނޑުމެންނަށް އެނގިފައި އޮންނަ ގޮތުގައި ގާނޫނުއަސާސީގައި ބުނާ ތިން ބާރުގެ ތެރޭގައި ސިފައިންނާއި ފުލުހުންނެއް ނުހިމެނެއެވެ. އެއީ ދައުލަތުގެ ސަލާމަތީ ހިދްމަތްތަކެވެ. އެއީ ރައީސް ޔާމީންގެ ނުވަތަ ސަރުކާރު ދިފާއުކުރަން އޮތް ދެ މުއައްސަސާއެއް ނޫނެވެ. ދިވެހި ސިފައިންނާއި ފުލުހުން ތަބާވާންޖެހެނީ ގާނޫނުއަސާސީއަށެވެ.\nނަމަވެސް ކުރިން ފާހަގަ ކުރި ގޮތަށް މުޅި މަންޒަރު މިވަނީ ބަދަލުވެފައެވެ. ރައްޔިތުންގެ މަޖިލީހުގެ މެޖޯރިޓީ ސަރުކާރަށް ގެއްލުމާ އެކު ރައްޔިތުންގެ މަޖިލީހާއި ސުޕްރީމް ކޯޓު މިވަނީ ސިފައިން ހިސޯރުކޮށްފައެވެ. މަޖިލީހުގެ އިދާރާއަށް މެމްބަރުން ވެއްނެވުމަށް ސިފައިން ހުރަސް އަޅަމުންދާއިރު ހީވަނީ އެއީ ޑިފެންސް މިނިސްޓަރުގެ އަމިއްލަ ގެކޮޅު ހެންނެވެ. ރައްޔިތުން އިންތިހާބު ކޮށްފައިވާ މެމްބަރުންގެ ދަތް ދޮޅި ދުއްވާލީމުހޭ ވިދާޅުވިއިރު، މި ޑިފެންސް މިނިސްޓަރަށް ގާނޫނުއަސާސީގައި ބުނާ އެއްޗެއް ފަހުމްވާހެނެއް ވެސް ހިއެއް ނުވެއެވެ.\nޝަހީދުންގެ ދުވަސް ފާހަގަ ކުރުމަށް ބޭއްވި ރަސްމިއްޔާތެއްގައި ރައީސް ޔާމީނަކީ އަލިރަސްގެފާނު ފަދަ ބޭފުޅެކޭ ވިދާޅުވެދާނެއެވެ. މިނިވަން ދުވަސް ފާހަގަ ކުރާ ރަސްމިއްޔާތެއްގައި ވާހަކަ ދައްކަވަމުން އެއީ މުހައްމަދު ތަކުރުފާނު ފަދަ ބޭފުޅެކޭ ވެސް ވިދާޅުވެދާނެއެވެ. ސިފައިން އަހަރީ ދުވަހުގެ ރަސްމިއްޔާތުގައި އެކެއް ފެބްރުއަރީގައި ސުޕްރީމް ކޯޓުން ނެރުނު އަމުރާ ގުޅިގެން ރައީސް ޔާމީން އަމަލު ކުރެއްވީ މަހާތަމާ ގާންދީ އަމަލު ކުރެއްވި ބީދައިން ކަމަށް ވެސް ޑިފެންސް މިނިސްޓަރު ވިދާޅުވެދާނެއެވެ.\nޑިފެންސް މިނިސްޓަރަކީ ކުރިން ދިވެހި ކިޔަވައިދެއްވަން އުޅުއްވި މުދައްރިސެއް ވީމަ ވަރަށް ފަށުވި އިބާރާތުން ވާހަކަ ދެއްކެވި ދާނެއެވެ. އެކަމަކު މަގާމުގެ ދިފާއުގައި ގާނޫނުއަސާސީގައި ކޮޅުފައިން ޖަހުމަކީ ބޮޑު ގޯހެކެވެ.\nކޮންމެ ތާކުން ކޮންމެ ފަދަ އަމުރެއް ކުރެއްވިޔަސް، ސިފައިން އަމަލު ކުރަންޖެހޭނީ ދިވެހި ސަރުކާރުގެ ދިފާއުގައި ކަމަށް ރައީސް ޔާމީނަށް ވިދާޅުވެވެނީ ތިޔަފަދަ ޑިފެންސް މިނިސްޓަރުންނާއި ހޯމް މިނިސްޓަރުން އެމަނިކުފާނުގެ އަރިހުގައި ތިއްބެވީމައެވެ. ރައީސް ވިދާޅުވެއްޖެއްޔާ ކޮންމެ ކަމެއް ވަރިހަމަ ކޮށްލައިގެން މަގާމުގެ ދަހިވެތި ކަމުގައި ތިއްބަވާ ވަޒީރުން މިނޫނިއްޔާ ވަރަށް ނުފެނެއެވެ.\nސުޕްރީމް ކޯޓުން 1 ފެބްރުއަރީގައި ނެރެފައިވާ އަމުރަކީ ރާއްޖޭގެ އަދުލްއިންސާފު ގާއިމު ކުރުމުގެ ބާރުގެ އެންމެ މަތީ ކޯޓު ކަމަށްވާ ދިވެހިރާއްޖޭގެ ސުޕްރީމް ކޯޓުން، އުއްތަމަ ފަނޑިޔާރާ އެކު އެކޯޓުގެ ހުރިހާ ފަނޑިޔާރުންގެ އިއްތިފާގުން ނެރެފައިވާ އަމުރެކެވެ. އެކެއް ފެބްރުއަރީގައި ސުޕްރީމް ކޯޓުން ނެރެފައިވާ އަމުރަކީ ތަންފީޒު ކުރަންޖެހޭ އަމުރެއް ކަން ޑިފެންސް މިނިސްޓަރު އާދަމް ޝަރީފް އުމަރަށާއި ހޯމް މިނިސްޓަރު އަޒްލީން އަހުމަދު އެނގިވަޑައި ނުގެންނެވި ނަމަވެސް ދިވެހި ރައްޔިތުންނަށް އެކަން އެނގެއެވެ. ބޭރުގެ ގައުމުތަކުންނާއި ބައިނަލްއަގްވާމީ ޖަމިއްޔާ ޖަމާއަތްތަކުން ވެސް ވަނީ ސުޕްރީމް ކޯޓުގެ އަމުރު ތަންފީޒު ކުރުމަށް ގޮވާލާފައެވެ.\nވެރިކަމުގެ ދަހިވެތިކަމުގައި ޣައިރު ގާނޫނީ އަމަލުތައް ހިންގާ ފަރާތްތަކުގެ ކިބައިން ސިފައިން ގައުމު ސަލާމަތް ކުރަން ކުރަންޖެހޭނެ ކަމަށް ރައީސް ޔާމީން ވިދާވުމުންނާއި ތިމަން މަނިކުފާނު ވެރިކަން ބޭނުން ވެގެން ކޮންމެހެން ނޫޅުއްވާ ކަމަށް ވިދާޅުވަމުން ގެންދަވާއިރު، ވަމުންދާ ގޮތާއި ކަންކުރަމުންދާ ގޮތް ނޭނގޭ ދިވެހިރައްޔިތެއް ނެތެވެ.\nގާނޫނީ ހުކޫމަތޭ، ކޮރަޕްޝަނޭ، ހިޔާނާތުގެ ތުހުމަތުގެ އިނގިލިތައް އެހެން ފަރާތަކަށް ދިއްކުކުރުމުގެ ބަދަލުގައި މިސަރުކާރުގެ އެފަދަ އަމަލުތައް ހުރީ އިންތިހާއަށް މަތީގައެވެ. މިސަރުކާރުގެ ކޮރަޕްޝަނާއި ވައްކަމާއި ހިޔާނާތުގެ އަމަލުތަކަކީ މިހާތަނަށް ސަރުކާރަކުން ހިންގާފައިވާ އެންމެ ބޮޑެތި އަމަލުތަކެވެ. ޖަލަށްލީ އެއް ފަނޑިޔާރު ދެ ފަނޑިޔާރުންނެއް ވެސް ނޫނެވެ. އުއްތަމަ ފަނޑިޔާރާއި ސުޕްރީމް ކޯޓުގެ އިތުރު ފަނޑިޔާރެއް ވެސް ޖަލަށް ލައިފިއެވެ. ރައްޔިތުންގެ މަޖިލީހުގައި ތަޅުއަޅުވައި ސިފައިން ހިސޯރުކޮށްފައިވާއިރު، ސުޕްރީމް ކޯޓު ވެސް ވަނީ ސިފައިން ހިސޯރުކޮށްފައެވެ.\nމިހާރު ރާއްޖޭގެ މިސްރާބު މިހުރީ ސީރިއާގެ ރައީސް ބައްސާރުލް އަސަދާއި މިސްރުގެ ރައީސް އަބްދުލްފައްތާހު އަލްސީސީގެ ވެރިކަން ކުރަމުންދާ ގޮތުގެ މިސްރާބަށެވެ. މިލިޓަރީ ބޭނުންކޮށްގެން ގައުމު ހިންގާށެވެ. މިހާރު މިގައުމުގައި ގާނޫނުއަސާސީއަށް ގާނޫނުތަކަށް ބޯލަނބާ ބަޔަކު އުޅޭހެން ވެސް ހިއެއްނުވެއެވެ. ޝަރުއީ ކޯޓުތަކުން ހިތަށް އެރި ގޮތަކަށް އަމަލު ކުރަމުންދާއިރު، ރައީސުލްޖުމްހޫރިއްޔާ ވިދާޅު ވަނީ އަމުރަކީ ތިމަންމަނިކުފާނުގެ އަމުރު ކަމަށެވެ. ތަންފީކުރަންޖެހޭނީ ތިމަންމަނިކުފާނުގެ އަމުރު ކަމަށެވެ. މިކަންކަމުން ވެސް ވެރިކަމުގެ ދަހިވެތިކަމުގައި އުޅުއްވަނީ ކޮން ބޭފުޅެއްކަން އެނގޭ ނޫންތޯއެވެ.


Miskithakugai _Namaadh kurumah ekulavalafa vaa guideline aa ehgothah ameleh nukurey – Iru\nމިސްކިތްތަކުގައި ނަމާދު ކުރުމަށް އެކުލަވާލާފައިވާ ގައިޑްލައިނާ އެއްގޮތަށް އާންމުން އަމަލެއް ނުކުރޭ\nކޮވިޑް-19 އާ ގުޅިގެން މިސްކިތްތަކުގައި ޖަމާއަތުގައި ނަމާދު ކުރަން އިސްލާމިކް މިނިސްޓްރީން އެކުލަވާލާފައިވާ އުސޫލުތަކާ އެއްގޮތަށް ގިނަ ބައަކު އަމަލު ކުރަމުން ނުދާކަން ފާހަގަ ކުރެވިފައިވާ ކަމަށް އިސްލާމިކް މިނިސްޓަރު ޑރ. އަހުމަދު ޒާހިރު ވިދާޅުވެއްޖެ އެވެ.\nރާއްޖެ ޓީވީގެ ޕްރޮގްރާމްގައި ރޭ ވާހަކަ ދައްކަވަމުން ޒާހިރު ވިދާޅުވީ މިސްކިތްތަކުގައި އަމަލު ކުރަން މިނިސްޓްރީން ހާއްސަ އުސޫލެއް އެކުލަވާލާފައިވި ނަމަވެސް، މިސްކިތަށް ނަމާދަށް ދާ މީހުން އެކަން ކަމަށް ސަމާލުކަން ނުދޭ ކަމަށެވެ.\nއެގޮތުން ގެއިން މުސައްލަ ހިފައިގެން ދިއުމަށާއި މާސްކު އަޅަން ނަމާދު ފެށުމުގެ ކުރިން އިމާމުން އަންގަމުން ދާއިރު، އެގޮތަށް އަމަލު ނުކުރާކަމަށް ވެސް ޑރ. ޒާހިރު ވިދާޅުވި އެވެ.\n“މި ކަންކަމުގައި ތަޖުރިބާ ކުރެވުނީ އާންމު ރައްޔިތުން މިކަންކަމަށް ސަމާލުކަން ނުދޭ ކަމަށް. އެހެން ކަމުން މިހާރު މިއަދު ހެނދުނުން ފެށިގެން ރިކޯޑިން އެއް ޖަހަން ދެ ބަހުން، ދިވެހި ބަހުންނާއި ބަންގްލަދޭޝް ބަހުން އިލްތިމާސް ކުރަން އެ ގައިޑް ލައިނަށް އަމަލު ކުރުމަށް. މިސްކިތަށް ދާއިރު މިނިސްޓްރީން ދީފައިވާ އިރުޝާދަށް އަމަލެއް ނުކުރޭ. އެކަން ފާހަގަކުރެވޭ،” މިނިސްޓަރު ވިދާޅުވި އެވެ.\nމިނިސްޓަރ ވިދާޅުވީ މިސްކިތަށް އަންނަ މީހާއި މުޞައްލަ ނުލާ މާސްކު ނާޅާ އައުމުން އެމީހާ އަލުން އަނބުރާ ފޮނުވާލުމަކީ ކުރަން ވަރަށް އުނދަގޫ ކަމެއް ކަމަށެވެ. އެހެންނަމަވެސް ކޮންމެ މީހަކު ވެސް މިކަމުގައި ފަރުދީ ޒިންމާ ނަގަންޖެހޭ ކަމަށް މިނިސްޓަރ ވިދާޅުވިއެވެ. އެގޮތުން އަމިއްލަ ނަފުސާއި އެހެން މީހުން ވެސް މިބަލި މަޑުކަމުން ރައްކާތެރި ކުރުމަކީ ކޮންމެ މީހެއްގެ ވެސް ވާޖިބެއް ކަމަށް މިނިސްޓަރ ވިދާޅުވިއެވެ.\nމީގެއިތުރުން ޖަމާޢަތުގައި ނަމާދުކުރުމަށް ވަކި އުސޫލުތަކެއް އެކުލަވާލާފައިވަނީ ހުރިހާ އެންމެންގެ ސަލާމަތާއި ރައްކާތެރިކަމަށްޓަކައި ކަމަށާއި ސަރުކާރުން އެންމެ އިސްކަމެއް ދެނީ އާންމު މީހާގެ ފުރާނަ ސަލާމަތް ކުރުމަށް ކަމަށް މިނިސްޓަރ ވިދާޅުވިއެވެ. އަދި މިކަންތަކަށް ހައްލެއް ހޯދާނެ ގޮތްތަކެއް ހޯދުމަށް ކުރިޔަށް އޮތްތަނުގައި އަދިވެސް ސިޓީ ކައުންސިލާ ވެސް އިމާމުންނާ ވެސް ބައްދަލުކުރައްވާނެ ކަމަށް މިނިސްޓަރ ވިދާޅުވިއެވެ.\nކޮވިޑް-19 ފެތުރުން ކޮންޓްރޯލް ކުރުމަށް މާލެ ސަރަހައްދުގައި މިސްކިތްތަކުގައި ނަމާދު ކުރުން ތިން މަސް ދުވަހުގެ މުއްދަތަށް މެދުކަނޑާލުމަށްފަހު މިސްކިތްތައް ހުޅުވާލާފައިވަނީ ވަކި އުސޫލެއްގެ މަތިން ޖަމާޢަތުގައި ނަމާދުކުރުމަށް އެންގުމަށްފަހު އެވެ. އޭގެތެރޭގައި ހިމެނެނީ ގެއިން އަންނައިރު މުޞައްލަ ގެނައުމާއި، ކޮންމެ މީހަކު ވެސް އެމީހެއްގެ މުޞައްލާގައި ނަމާދު ކުރުމާއި، މާސްކު އެޅުމާއި އެކަކު އަނެކަކާއި ސަލާން ނުކުރުމެވެ. އަދި ގެއިން އަންނައިރު ވުޟޫކޮށްގެން އައުމަށް ވެސް ވަނީ އިރުޝާދު ދީފައެވެ.


Luthufaru maraalee eh jinsun gulhun hingan ulhumun: Police\nލުތުފަރު މަރާލީ އެެއް ޖިންސުން ގުޅުން ހިންގަން އުޅުމުން: ފުލުހުން\nލުތުފަރު މަރުގެ މައްސަލައިގައި ފުލުހުން މައުލޫމާތު ދެނީ-- ލުތުފަރު މަރާލީ އެއް ޖިންސުން ޖިންސީ ގުޅުން ހިންގަން މަސައްކަތް ކުރުމުން- ފޮޓޯ- ޕޮލިސް\nށ. ޅައިމަގު "ކުރިމަގު" ބޯޓުގައި މަސައްކަތް ކުރަމުންދިޔަ ބަންގްލަދޭޝްގެ ރައްޔިތެއް ކަމަށްވާ ލުތުފަރު މަރާލައިފައިވަނީ އެއް ޖިންސުން ޖިންސީ ގުޅުން ހިންގަން އުޅޭތީ ކަމަށް ފުލުހުން ބުނެފި އެވެ.\nލުތުފަރުގެ މަރުގެ މައްސަލައިގެ ތަހްގީގީ މައުލޫމާތު ހިއްސާ ކުރުމަށް މިއަދު ބޭއްވި ނޫސްވެރިންގެ ބައްދަލުވުމުގައި، ސީރިޔަސް އެންޑް އޯގަނައިޒްޑް ކްރައިމް ޑިޕާޓްމެންޓުގެ ހެޑް، ސްޕްރިޑެންޓް އޮފް ޕޮލިސް ހަޝަން ޝިފާއު ވިދާޅުވީ، ލުތުފަރު ވަނީ އޭނާ އާއެކު އެ ބޯޓުގައި މަސައްކަތް ކުރާ އެހެން ފަޅުވެރިންނާއެކު ޖިސްނީ ގުޅުން ހިންގަން މަސައްކަތް ކޮށްފައި ކަމަށެވެ. އަދި ލުތުފަރު މަރާލީ އެކަމުގައި ނުރުހުމުގައި ކަމަށް ބެލެވޭ ކަމަށެވެ.\nޝިފާއު ވިދާޅުވީ، ލުރުފަރު މަރާލައިފައިވަނީ ކުރިމަގު ބޯޓުގެ ވާތް ފަޅީއަށް އޭނާ ގެންގޮސް ކަރުގަ ހިފައިގެން ކަމަށެވެ. އެ އަޑު އިވިގެން އެ ބޯޓު ކައިރިއަށް ބައެއް މީހުން އެއްވި ކަމަށާއި ނަމަވެސް ލުތަފަރު މަރާލި ނޫރުލް އިސްލާމް އެމީހުންނަށް ދޮގު ވާހަކައެއް ކިޔައިދިނީ ކަމަށް ފުލުހުންނެވެ. އެގޮތުން އެ އަޑަކީ އޭނާ އާއި އަންހެންނާ ދެމެދު ފޯނުން ކުރި ޒުވާބެއްގެ އަޑު ކަމަށް ބުނި ކަމަށެވެ.\nލުތުފަރު މަރާލި ތަން--\nބޯޓު ކައިރިއަށް މީހުން އެެއްވާން ފެށުމުން ލުތުފަރު މަރައިލުމުގައި ބައިވެރިވި އަނެއް ދެ ބިދޭސީން ލުތުފަރުގެ ހަށިގަނޑު ކައިރީގައި ފިލައި ތިބި ކަމަށް ޝިފާއު ވިދާޅުވި އެވެ. އޭނާ އިތުރަށް ވިދާޅުވީ ބޯޓު ތެރެއިން ލުތުފަރު މަރާލި އަޑު އިވުނު ވާހަކަ ބޯޓު ކައިރިއަށް ދިޔަ މީހުން އެބޯޓުގެ ކެޕްޓަން ކައިރީގައި ބުނި ކަމަށެވެ.\nއިތުރަށް މައުލޫމާތު ދެމުން ޝިފާއު ވިދާޅުވީ، ލުތުފަރު މަރާލުމަށްފަހު އޭނާގެ ހަށިގަނޑު ވާޖަހައިފައި މޫދާ ތިރި ކުރި ކަމަށެވެ. އެއީ ބޯޓަށް މީހަކު އަރައިފާނެތީ ކަމަށްވެސް ފުލުހުންގެ ތަހުގީގަށް ހައްޔަރުކުރި ބިދޭސީން މައުލޫމާތު ދީފައިވާ ކަމަށް ޝިފާއު ވިދާޅުވި އެވެ. އަދި އޭނާ މޫދުން ނެގުމަށްފަހު އަންނައުނު ބަދަލުކޮށް އޭނާ ނިދާ ތަނުގައި އޭނާ ބޭއްވި އެވެ. އެގޮތަށް އަމަލުކުރީ މީހަކު ބޯޓަށް އެރި ނަމަވެސް ލުތުފަރު ބޯޓުގައިވާކަން ދެއްކުމަށްކަމަށް ޝިފާއު ވިދާޅުވި އެވެ.\nލުތުފަރު މަރާލުމަށްފަހު ހަށިގަނޑާއިމެދު ކަންތަށް ކުރި ގޮތުގެ މައުލޫމާތު ދެމުން ޝިފާއު ވިދާޅުވީ، ލުތުފަރުގެ ހަށިގަނޑުގައި ތިން ބަސްތާ ވާ ޖަހައިގެން އެއްސުމަށްފަހު 20 ލީޓަރުގެ ކުކިން އޮއިލް ހުސްކުރި ހަން ހިފައިން ފަތައިފައި ލުތުފަރު ހަށިގަނޑު ގެންދިޔަ ކަމަށެވެ. ނަމަވެސް ތިން ބަސްތާ ލުތުފަރުގެ ހަށިގަނޑުގައި އައްސައިފައިވުމުން، ފަތައިފައި ނުގެންދުވުމުގެ ސަބަބުން ދެ ބަސްތާ ވަނީ ތޮށިގަނޑު މައްޗަށް ދޫކޮށްފައި ކަމަށެވެ. އަދި އެއަށްފަހު ތޮށިގަނޑު ނިމޭ ހިސާބުން ލުތުފަރުގެ ހަށިގަނޑު ގަންބާލީ ކަމަށެވެ.\nމިމައްސަލައާއި ގުޅިގެން ހަތަރު ބިދޭސީ ހައްޔަރުކޮށްފައިވާއިރު، އެމީހުން އެންމެ ފުރަތަމަ ފުލުހުންގެ ތަހުގީގަށް މައުލޫމާތު ދެމުން ބުނީ، ލުތުފަރުގެ ހަށިގަނޑު ގަންބާލުމުގެ ބަދަލުގައި މޫދަށް ދޫކޮށްލީ ކަމަށެވެ. ޝިފާއު ވިދާޅުވީ އެދުވަހު ފަތިހު ބޯޓު މާލެ ފުރަން ތައްޔާރުކޮށް ބޯޓުގެ ކެޕްޓަން ލުތުފަރު ކޮބައިހޭ އެހުމުން، އޭނާ ފެނިފައި ނުވާ ކަމަށް ހައްޔަރަކުރި ބިދޭސީން ކެޕްޓަން ގާތުގައި ބުނި ކަމަށެވެ. ލުތުފަރު އެންމެ ފަހުން ފެނިފައިވަނީ އެޕްރީލް މަހު 21 ވަނަ ދުވަހު ރޭ 9:30 ހާއިރު އެވެ. އެއީ ލުތުފަރު މަރާލި ރެ އެވެ.\nލުތުފަރު ހަށިގަނޑު ބައިތަށް\nލުތުފަރު ގެއްލުމާއި ގުޅިގެން، އެރަށު ކައުންސިލާއި ހައްޔަރުކުރި ބިދޭސީން އޭނާ ހޯދުމުގެ މަސައްކަތް ކުރި ކަމަށެވެ. ޝިފާއު ވިދާޅުވީ، ލުތުފަރު ހަށިގަނޑު ގަންބާލި ކަމަށް ބުނާ ކަނދުގެ ސަރަހައްދު ފުލުހުން ޑައިވް ކޮށްގެން ބެލިއިރު ބަސްތާތަކާއި ވާ ފަށްތަށް ފެނިފައިވާ ކަމަށެވެ. އަދި އިންސާނެއްގެ ހަށިގަނޑުވެސް ފެނިފައިވާ ކަމަށެވެ. ތަހްގީގަށް ހައްޔަރުކުރި މީހުން ދިން މައުލޫމާތައި ހޯދިފައިވާ އެހެން ހެކިތަށް ބަލާއިރު އެއީ ލުތުފަރުގެ ހަށިގަނޑު ކަމަށް ބެލެވޭ ކަމަށް ޝިފާއު ވިދާޅުވި އެވެ.\nލުތުފަރުގެ ހަށިގަނދުގެ ބައިތަށް--\nލުތުފަރުގެ މަރަކީ ފައިސާ އާއި ގުޅުން ހުރި މައްސަލައެއް ކަމަށް ވެސް އަޑު ފެތުރުނެވެ. ނަމަވެސް ޝިފާއު ވިދާޅުވީ ކުރިމަގު ބޯތުން އެެއްވެސް ވަރަކަށް ފައިސާ ފެނިފައި ނުވާ ކަމަށެވެ. އޭނާ އިތުރަށް ވިދާޅުވީ އެބޯޓުގައި އުޅެމުންދާ ބިދޭސީންނަކީ އެއަތޮޅުން އެހެން ރަށްރަށުން ތަރުކާރީ ގަނެގެން މާލެ ވިއްކަމުންދާ ބައެއް ކަމަށެވެ.\nމޯލްޑިވްސް ޕޮލިސް ސާވިސް މަރު ކުށްކުރުން\nލުތުފަރު މަރުގެ ތަހުގީގު ފުރިހަމަ ކުރަން ކޯޓުން މައްސަލަ ބޭރުކޮށްފި


America Ge Sarukaarun Ethah Haas Bulhaa Maraali Kan Haanma Vejje - Vaguthu\nދިރާސާ އަކަށް އެމެރިކާގެ ސަރުކާރުން އެތަށް ހާސް ބުޅާ މަރާލި ކަން ހާމަވެއްޖެ\nދިރާސާއަކަށް އެމެރިކާގެ ސަރުކާރުން އެތަށް ހާސް ބުޅާ މަރާލިކަން ހާމަވެއްޖެއެވެ.\nދާދި ފަހުން އާންމު ކުރި ރިޕޯޓެއްގައިވާ ގޮތުން ލެބޯޓަރީތަކުގައި ދިރާސާތަށް ހެދުމަށް ބޭނުން ކުރުމަށް، 2003 ވަނަ އަހަރުން 2015 ވަނަ އަހަރުގެ ނިޔަލަށް އެމެރިކާ ސަރުކާރުން ވަނީ އެތަށް ހާސް ބުޅަލުގެ އިތުރުން ކުއްތާތަކެއްވެސް މަރާލާފައެވެ.\nއެމެރިކާގެ ޑިޕާޓްމެންޓް އޮފް އެގްރިކަލްޗަރއިން ވަނީ ދުނިޔޭ އެކި ގައުމުތަކުން އެތަަށް ސަތޭކަ ބުޅާތަކެއް މި ދިރާސާތަކަށް ގަނެފައެވެ. މި ވާހަކަތައް ދާދި ފަހުން އާންމުވި ރިޕޯޓުގައި ވެސް ވަނީ ފާހަގަ ކޮށްފައެވެ.\nއެމެރިކާއިން ދިރާސާ ހެދުމަށް އާންމުކޮށް ބުޅާ ގަނެފައިވަނީ ބްރެޒިލް, ކޮލަންބިއާ, ވިއެޓްނާމް އަދި ޗައިނާއިންނެވެ. އެމެރިކާ ސަރުކާރުން ގިނަ އަދަދެއްގެ ބުޅާތަކެއް ދިރާސާތަކަށް ބޭނުން ކޮށްގެން މަރާލި މައްސަލައެއް ފެންމަތިވި އިރު ބުޅަލަކީ އިންސާނުންނާއި ވަރަށް ރަހުމަތްތެރި އެއްވެސް ނުރައްކަލެއް ނެތް ޖަނަވާރެއްކަން ފާހަގަކޮށްލެވެއެވެ.\nބުޅާ އޮޅުކޮއްގެން ގެންގުޅުމަކީ މިހާރުވެސް އަދި ކުރިންވެސް ކުރަމުން އަންނަ ކަމެކެވެ. ބުޅާ ވަނީ މުޅި ދުނިޔޭގައިވެސް އެންމެ މަގުބޫލު އެއް ޕެޓްގެ މަގާމު ހޯދައިފައެވެ. ދިރާސާއަކުން ދައްކާ ގޮތުގައި ބުޅާގެ އިތުރުން އެހެނިހެން ޖަނަވާރުތައްވެސް އޮޅުކޮއްގެން ގެންގުމަކީ ސްޓްރެސް ކުޑަކޮށްދީ، މީހާގެ ނިދި ހަމަކޮށްދޭ ކަމެއް ކަން ވަނީ ސާބިތުކޮއްދީފައެވެ.\nމާޗް 21, 2019 21:04\nއެތައްހާސް އިންސާނުން އެއްވެސް ކަމަކާ ނުލާ މަރާ ބަޔަކަށް ބުޅާތަކެއް މެރުމަކީ މަދިރިއެއް މަރާލުން ފަދަ ކަމެއް !


SunOnline: Film Award: Jumayyil ge Tribute eh Nimal ah\nފިލްމު އެވޯޑް: ޖުމައްޔިލްގެ ސަޕްރައިޒް ޓްރިބިއުޓެއް ނިމާލަށް\nއައިމިނަތު ލުބާ 17 Nov 2019, 09:12\nޖުމަލްގެ އައިޓަމް--- ފޮޓޯ/ އިންސްޓަގްރާމް\nހުކުރު ދުވަހުގެ ރޭ ބޭއްވި ނުވަވަނަ ދިވެހި ފިލްމް އެވޯޑްސް ކާމިޔާބުކަމާއެކު ނިންމާލީ މުނިފޫހިފިލުވުމުގެ ތަފާތު ގިނަ ހަރަކާތްތަކެއްގެ ހިއްސާއަކާ އެކުގައެވެ.\nތިން އައިޓަމެއް އެރޭ ހުށައަޅައިދިން އިރު އެންމެންގެ ލޮލުގައި އަޅައިގަތީ ޖުމައްޔިލް ނިމާލް، އޭނާގެ ބައްޕަ އަހްމަދު ނިމާލަށް ދިން ސަޕްރައިޒް ޓްރިބިއުޓަށެވެ. ޖުމައްޔިލް ވަނީ މި ޓްރިބިއުޓް އޭނާގެ ބައްޕައަށް ވަރަށް ބޮޑަށް ހާއްސަކޮށްލަދީފައެވެ. ސަބަބެއްވެސް ނެތިއެއްނޫނެވެ.\nދިވެހިންގެ ފޭވަރިޓެއް ކަމަށްވާ "ސަޅި ބައިސާ"ގައި ނިމާލް ހޮސްޓުކޮށްދިން ގޮތަށް ޖުމަލް ވަނީ އެ ޝޯ ހޯސްޓްކޮށްލަދީފައެވެ. ސަޅި ބައިސާގެ ހަނދާން ވަރަށް ފުރިހަމައަށް ހަނދާންކޮށްލުމަށްފަހު ލަވަ ސެޓެއް ވެސް ޖުމަލް ގެނެސްދިނެވެ. މި ލަވަ ސެޓުގައި އޭނާ އާއެކު ހަރަކާތްތެރިވީ އައިމިނަތު ރަޝްފާ (އާޝާ)އެވެ.\nނިމާލް، އެންމެ ފުރަތަމަ ފިލްމީ ކެރިއަރު ފެށި ހިސާބު ކުޅުން ލަވަތަކާއެކު ޖުމަލް ވަނީ މި އައިޓަމް ވަރަށް ފުރިހަމަކޮށް ގެންގޮސްދީފައެވެ. އެ ލަވަ ސެޓްގައި "އުންމީދު" އަދި ފިލްމު ސިޓީގެ "މުޅި ޖާން ހިތާ"އަށް ޕާފޯމްކޮށްފައެވެ. މުޅި ޖާން ހިތާ ލަވައަކީ މިއަދުވެސް ދިވެހިންގެ މެދުގައި ހިޓެކެވެ.\nޖުމައްޔިލްގެ ސަޕްރައިޒް ޓްރިބިއުޓަށްފަހު ސްޓޭޖަށް އަރައި ވާހަކަ ދައްކަމުން ނިމާލް ބުނީ ހަމަ ހަގީގަތުގައިވެސް ވަރަށް ސަޕްރައިޒްވެ އުފާވެއްޖެ ކަމަށެވެ. "މީގެ ކުރިން ދުވަހަކު ވެސް ސްޓޭޖެއްގައި ޖުމައްޔިލް އެކްޓުކޮށް ނަށާ ތަނެއް ނުދެކެން. އެއީ އެންމެ ބޮޑު ސަޕްރައިޒަކީ،" ހިނިގަނޑެއް ޖަހާލުމަށްފަހު ނިމާލް ބުނީ މިހެންނެވެ.


James hoadhumah Napoli'in masaikai kuranee\nހަމޭސް ހޯދުމަށް ނަޕޯލީން މަސައްކަތް ކުރަނީ\nހަމޭސްގެ ލޯން އެއްބަސްވުން މި ސީޒަނަށްފަހު ހަމަވާނެ\nކ. މާލެ 11 އޭޕުރިލް 2019 | ބުރާސްފަތި 17:01 2,090\nހަމޭސް ރޮޑްރިގޭޒް - ރައީސް އޮފީސް\nބަޔާން މިއުނިކަށް ކުޅެމުން އަންނަ ކޮލަމްބިއާގެ ވިންގާ ހަމޭސް ރޮޑްރިގޭޒް ހޯދުމަށް ނަޕޯލީން މަސައްކަތް ފަށައިފިއެވެ.\nރިޕޯޓްތައް ބުނާގޮތުން ކުރިޔަށް އޮތް ސީޒަނަށް ތައްޔާރުވުމުގެ ގޮތުން ހަމޭސް ހޯދުމަށް ނަޕޯލީން އަންނަނީ މަސައްކަތް ކުރަމުންނެވެ. އަދި އެ ކްލަބުން އެކަމަށް ވާންޖެހޭ އެންމެ ފަހުގެ ތައްޔާރީތައް އަންނަނީ ވަމުންނެވެ.\nލޯން އެއްބަސްވުމެއްގެ ދަށުން ރެއާލް މެޑްރިޑުން ހަމޭސް ބަޔާންއަށް ދޫކޮށްފައިވާއިރު، އެ އެއްބަސްވުން މި ސީޒަނަށް ފަހު ހަމަވާނެއެވެ. އެގޮތުން ގިނަ ކްލަބްތަކުން އަންނަނީ ހަމޭސްއަށް ފާރަލަމުންނެވެ.\nބައެއް ރިޕޯޓްތައް ބުނާ ގޮތުން ހަމޭސްގެ އެއްބަސްވުން އާކުރަން ބަޔާނުން އަންނަނީ މަސައްކަތް ކުރަމުންނެވެ. ހަމޭސްގެ އެއްބަސްވުން ދާއިމީ ކުރަމުން ބޭނުންވާނަމަ ބަޔާނުން ރެއާލް އަށް 42 މިލިއަން ޔޫރޯ ދޭން ޖެހޭނެ އެވެ.\nބަޔާން އަށް ކުޅުނު 64 މެޗުގައި 15 ލަނޑު ކާމިޔާބު ކޮށްފައިވާ ހަމޭސް ވަނީ ނިމިގެން ދިޔަ ސީޒަނުގައި އެ ޓީމާ އެކު ޖަރުމަން ބުންޑަސް ލީގާ ވެސް ކާމިޔާބު ކޮށްފައެވެ.\nކޮލަމްބިއާގެ ގައުމީ ޓީމަށް ކުޅުނު 69 މެޗުގައި 22 ލަނޑު ކާމިޔާބު ކޮށްފައިވާ އުމުރުން 27 އަހަރުގެ ހަމޭސް ވަނީ އެޓީމާއެކު 2016 ވަނަ އަހަރު ބޭއްވުނު ކޮޕާ އެމެރިކާގެ ތިންވަނަ ހޯދާފައެވެ.


America mifaharu veto eh nukuri, Israel aa dhekolhu garaaru faaskofi | Mihaaru\nއިޒްރޭލާ ދެކޮޅު ގަރާރާ ގުޅޭ ގޮތުން ސަލާމަތީ މަޖިލީހުގައި ވޯޓު ނަަގަނީ. --ފޮޓޯ:އޭއެފްޕީ\nއެމެރިކާ މިފަހަރު ވީޓޯއެއް ނުކުރި، އިޒްރޭލާ ދެކޮޅު ގަރާރު ފާސްކޮށްފި\n24 ޑިސެމްބަރ 2016 - 13:557comments\nވޮޝިންޓަން (ޑިސެމްބަރު 24) - ފަލަސްތީނުގެ ބިންތަކުގައި ޔަހޫދީންނަށް ގެދޮރު އަޅައިދިނުން ހުއްޓުވުމަށް ސަލާތީ މަޖިލީހަށް ހުށަހެޅި ގަރާރު އެމެރިކާ އިން ވީޓޯ ނުކުރުމާ އެކު ފާސްކޮށްފި އެވެ.\nގަރާރަށް ވަކިކޮޅަކަށް އެމެރިކާ އިން ވޯޓު ދީފައިވާ ނުވާ އިރު މި ގަރާރު ވީޓޯ ކުރުމަށް އިޒްރޭލުން ވަނީ ރައީސް ކަމަށް އިންތިހާބުކޮށްފައިވާ ޑޮނަލްޑް ޓްރަމްޕުގެ އެހީ އަށް ވެސް އެދިފަ އެވެ. އަދި މިސްރުގެ ރައީސް އަބްދުލް ފައްތާހު ސީސީއާ ޑްރަމްޕް ފޯނުން ވާހަކަ ދެއްކެވުމަށް ފަހު އެންމެ ފަހު ވަގުތު މިސްރުން ވަނީ ގަރާރު އަނބުރާ ގެންގޮސްފަ އެވެ. އެހެންވެ މި ގާރާރު ސަލާމަތީ މަޖިލީހަށް އަލުން ހުށަހަޅާފައި ވަނީ ނިއު ޒީލެންޑް، ވެނެޒުއެލާ، މެލޭޝިއާ އަދި ސެނެގާލް ގުޅިގެންނެވެ.\nސަލާމަތީ މަޖިލީހުން ގަރާރު ފާސްކުރީ 14 ގައުމުގެ ތާއީދާ އެކު އެވެ. ފަނަރަ މެންބަރުންގެ ތެރޭން ވަކިކޮޅަކަށް ވޯޓު ނުދެނީ އެމެރިކާ އެވެ. ވޯޓުގެ ކުރިން އޒްރޭލުގެ އޮފިޝަލުން ވަނީ ޔަހޫދީ ދައުލަތް ދޫކޮށްނުލުމަށް އެމެރިކާ އަށް ވަރަށް ބޮޑަށް ބާރު އަޅައިފަ އެވެ.\nއިޒްރޭލުގެ ސަފީރު ޑެނީ ޑެނޮން ވެސް ވަނީ ވޯޓަށް ފަހު އޮބާމާ ސަރުކާރަށް ވަރަށް ބޮޑަށް ފާޑު ވިދާޅުވެފަ އެވެ. އޭނާ ވިދާޅުވީ އިޒްރޭލުގެ އެންމެ ބޮޑު އެކުވެރިޔާ މި ފަހަރު އެ ގައުމު ދޫކޮށްލި ނަމަވެސް އެމެރިކާގެ އާ ސަރުކާރާއި އދ. ގެ އާ ސެކްރެޓްރީ ޖެނެރަލާ އެކު އިޒްރޭލާއި އދ. ގެ ގުޅުން ކުރިއަށް އޮތް ތަނުގައި ވަރަށް ބޮޑަށް ރަނގަޅު ވާނެ ކަމަށެވެ.\nބޮޑު ވަޒީރު ނަތަންޔާހޫގެ އޮފީހުން ނެރުނު ބަޔާނެއްގައި ވެސް ވަނީ ވެރިކަމަށް ވަޑައިގަންނަވާ ޑޮނަލްޑް ޓްރަމްޕުގެ ސަރުކާރާ އެކު މާ ރަނގަޅަށް މަސައްކަތް ކުރެވޭނެ ކަމަށް ބުނެފަ އެވެ.\nވޯޓުގެ ކުރިން ސަލާމަތީ މަޖިލީހުގައި ވާހަކަ ދައްކަވަމުން އެމެރިކާގެ ސަފީރު ސަމަންތާ ޕަވާ ވިދާޅުވީ ގަރާރު ފާސްވާން ފުރުސަތު ދީފި ނަމަ ދެ ދައުލަތް ގާއިމްކޮށްގެން މެދުއިރުމަތީގެ ސުލްހަ އަށް ހޯދަން އުޅޭ ސުލްހަ ނުހޯދޭނެ ކަމަށެވެ. އަދި އެމެރިކާ އިން ވޯޓު ދޭ ގޮތަކީ އިޒްރޭލުގެ ސަލާމަތާ މެދު އެމެރިކާ އިން އިހުމާލުވުން ނޫން ކަމަށް ވެސް ވިދާޅުވި އެވެ.\nއެމެރިކާގެ ޚާރިޖީ ވަޒީރު ޖޯން ކެރީ ނެރުއްވި ބަޔާނެއްގައި ވެސް ވަނީ އެމެރިކާ އިން ވޯޓު ދީފައި ވަނީ ދެ ދައުލަތް ގާއިމްކޮށް އިޒްރޭލާއި ފަލަސްތީނަށް ސުލްހަ ހޯދަން ފަސޭހަވާނެ ގޮތަށް ކަމަށް ވިދާޅުވެފަ އެވެ. އދި އެމެރިކާގ ކޮންމެ ރައީސެއްގެ ވެސް ވިސްނުމަކީ އެއީ ކަމަށް ކެރީ ވިދާޅުވި އެވެ.\nފަލަސްތީނުގެ ބިމުގައި ޔަހޫދީންނަށް ގެދޮރު އެޅުން ހުއްޓުވުމާ ބެހޭ ގޮތުން 2011 ވަނަ އަހަރު ވެސް ސަލާމަތީ މަޖިލީހަށް ގަރާރެއް ހުށަހެޅި އެވެ. ނަމަވެސް އެ ގަރާރު އެމެރިކާ އިން ވަނީ ވީޓޯކޮށްފަ އެވެ. ސަލާމަތީ މަޖިލީހުން ފާސްކުރި ގަރާރުގައި ވަނީ އިރުމަތީ ގުދުސް ވެސް ހިމެނޭ ގޮތަށް ފަލަސްތީނުގެ ހުރިހާ ބިމެއްގައި އިޒްރޭލުން ޔަހޫދީންނަށް ހިންގާ ގެދޮރު އިމާރާތް ކުރުމުގެ މަޝްރޫއު ވަގުތުން ހުއްޓާލުމަށް ގޮވާލައިފަ އެވެ. އަދި އެއީ ދެ ދައުލަތް ގާއިމްކޮށްގެން މެދުއިރުމައްޗަށް ސުލްހަ ހޯދަން ކުރާ އުއްމީދަށް ހުރަސް އަޅާ ކަމެއް ކަމަށް ވެސް ބުނެފައިވެ އެވެ.\nއިތުރު ލިޔުންތައް އިޒްރޭލް ފަލަސްތީން ޔަހޫދީ ވަޒަންވެރިން އެމެރިކާ\nޔަހޫދީންނަށް ގެދޮރު އެޅުން ހުއްޓުވުމަށް ސުޕްރީމް ކޯޓަށް\nއދ.ގެ ގުޅުން މުޒާޖައާކުރަން ނަތަންޔާހޫ އަންގަވައިފި


މަސްތުވާތަކެއްޗާއެކު ހައްޔަރުކުރި މަލްގެ ބަންދަށް ފަނަރަ ދުވަސް ޖަހައިފި!\nމަސްތުވާތަކެއްޗާއެކީ މިމަހުގެ 27 ވަނަ ދުވަހު ހައްޔަރުކުރި ދިވެހި ފިލްމީތަރި މަލީހާ ވަހީދު (މަލް) ގެ ބަންދަށް 15 ދުވަސް ޖަހައިފިއެވެ.\nމަލް ހައްޔަރު ކޮށްފައި ވަނީ ފުލުހުންގެ އިންޓެލިޖެންސާއި އދ. މަހިބަދޫ ޕޮލިހާއި މާމިގިލީ ޕޮލިސް ގުޅިގެން ހިންގި އޮޕަރޭޝަނެއްގައި އދ. މާމިގިލިންނެވެ. އެ މައްސަލާގައި އޭނާއާއެކު އިތުރު އަންހެނަކު ވެސް ހައްޔަރުކޮށްފައި ވެއެވެ.\nމާލެއިން ފުރައިގެން މާމިގިއްޔަށް ދަތުރުކުރާ ލޯންޗެއްގައި މަސްތުވާތަކެތި ގެންދާކަމުގެ މައުލޫމާތު ފުލުހުންނަށް ލިބިގެން، ފުލުހުން ހިންގި އޮޕަރޭޝަނެއްގައި އެދެމީހުންގެ ދަބަހުން މަސްތުވާތަކެތި އަޅާފައިހުރި ޖޫސްޕެޓީ ކޮތަޅަކާއި ޕެކެޓެއް ފެނިފައިވެއެވެ.\nފުލުހުން ބުނީ އެ މައްސަލާގައި ހައްޔަރުކޮށްފައިވާ ދެ މީހުންގެ ބަންދާމެދު ގޮތެއް ނިންމަން މަހިބަދޫ މެޖިސްޓްރޭޓް ކޯޓަށް ހާޒިރު ކުރުމުން ހޯމް މިނިސްޓްރީން ކަނޑައަޅާ ތަނެއްގައި ބަންދުގައި ބޭތިއްބުމަށް 15 ދުވަހުގެ ބަންދުގެ މުއްދަތެއް ޖަހާފައިވާ ކަމަށެވެ.\n"ނޮވެމްބަރ" ރިލީޒް ކުރަނީ ނޮވެމްބަރަކު ނޫން، ޖުލައި ގަ!


އުމުރުން ދޮށީ އަންހެނަކު ހަޔާތުގެ ބައިވެރިއަކަށް ހެދުމާ ބެހޭގޮތުން އަރްޖުން ބުނަނީ މިހެން\nކުރީގެ ކައިވެންޏަށް ދަރިއަކު ލިބިފައިވާ އުމުރުން ދޮށީ އަންހެނަކާ ލޯބީގެ ގޮތުން ގުޅުމާ ބެހޭގޮތުން، ބޮލީވުޑްގެ މަޝްހޫރު އެކްޓަރު އަރްޖުން ކަޕޫރު ވާހަކަދައްކައިފިއެވެ.\nއަރްޖުން، 35، ލޯބީގެ ގޮތުން ގުޅިގެން އުޅެނީ އޭނާއަށްވުރެ 12 އަހަރު ދޮށީ މަލައިކާ އަރޯރާއާ އެވެ. މަލައިކާ އަކީ މަޝްހޫރު މޮޑެލް އެއް އަދި އެކްޓްރެސް އެކެވެ. މިދެމީހުން ރައްޓެހިވެގެން އުޅޭކަމަށް އެއްބަސްވީ 2019 ގައެވެ. އެކަމަކު އެ ގުޅުމާ ބެހޭގޮތުން ދެމީހުންވެސް މީޑިއާތަކުގައި ފާޅުގައި ވާހަކަ ދައްކައެއް ނޫޅެއެވެ.\nއެހެންނަމަވެސް، ‘ދަ ފިލްމު ކޮމްޕޭނިއަން’ އަށް އަރްޖުން ދާދިފަހުން ދިން އިންޓަވިއުއެއްގައި ވަނީ އެކަމަށް އަލިއަޅުވާލައިަފއެވެ. އަރްޖުން ބުނީ، ކުރިން ކައިވެންޏެއް ކޮށް ދަރިއަކު ލިބިފައިވާ އަންހެނަކު ހަޔާތުގެ ބައިވެރިއަކަށް ހަދާއިރު އެންމެ ބޮޑަށް ވިސްނަންޖެހޭނީ ބައިވެރިޔާއަށް ދޭންވާ އިހުތިރާމު ދިނުމަށް ކަމަށެވެ. އަރްޖުން ބުނީ އޭނާ އެ ގުޅުމާ ބެހޭގޮތުން މާގިނައިން ވާހަކަދައްކައި ނޫޅެނީ، މަލައިކާއަށް އިހުތިރާމު ކުރާތީ ކަމަށެވެ. އަދި މަލައިކާގެ މާޒީއާ ބެހޭގޮތުން ބައެއް އިންޓަވިއުތަކުގައި މީހުން ސުވާލުކުރާ ކަމަށާއި، އެކަހަލަ ވާހަކަތައް ދައްކަން އޭނާ ބޭނުންނުވާ ކަމަށެވެ. އޭގެ ސަބަބެއް ކަމަށް ބުނީ، މަލައިކާގެ ދަރިއަކު ހުންނާތީ، ދަރިފުޅަށް އެކަމުން އެއްވެސް އަސަރެއް ކުރިޔަ ނުދޭން ކަމަށެވެ.\n“އަހަރެމެން އެކަކު އަނެކަކަށް އިހުތިރާމު ކުރަން. އަދި ވަކި މިންގަނޑުތަކެއް ހިފަހައްޓައި، އެ މިންގަނޑުތަކުން ބޭރުނުވާން މަސައްކަތް ކުރަން. އަހަރެންގެ މަސައްކަތާއި، އަމިއްލަ ދިރިއުޅުމުގެ ވާހަކަތަކަކީ ތަފާތު ދެ އެއްޗެއްގެ ގޮތުގަ ބާއްވަން ބޭނުންވަނީ”، އަރްޖުން ބުނެފައިވެއެވެ.\nއަރަޖުން އެ މޭރުމުން ވާހަކަދައްކާފައި ވާއިރު، މަލައިކާ އަރޯރާ މީގެކުރިން އަރްބާޒް ޚާން (ސަލްމާން ޚާންގެ ކޮއްކޮ) އާ ކުރި ކައިވެންޏަށް ލިބިފައިވާ ފިރިހެން ކުއްޖަކު ހުރެއެވެ.


REPORT: PPM ah Male' gai konmme kameh "Rastas"! | Mihaaru\nމަގު ބަންދުކޮށްގެން ޕީޕީއެމުން "ރާސްޓަސް" ޖަގަހަ ހުޅުވަނީ: ޕީޕީއެމަށް ސިޔާސީ ހަރަކާތް ހިންގަން ޖާގަދީ، އިދިކޮޅު ޕާޓީތަކަށް ހުރަސްއަޅާ މައްސަލަ ވަނީ ބޮޑުވެފައި.\n15 އޯގަސްޓް 2017 - 08:21 56 comments\nއަންނަ އަހަރުގެ ރިޔާސީ އިންތިހާބަށް ޕީޕީއެމުން ފޯރީގައި ކެމްޕޭން ފަށައިފި އެވެ. އެ ޕާޓީގެ ކެންޑިޑޭޓް، ރައީސް އަބްދުﷲ ޔާމީންގެ ޕޯސްޓަރުތައް ހަރުކޮށް، ވެހިކަލް ބުރުތަކާއި އެއްވުންތަކާއި ޖަގަހަތައް ވެސް ހުޅުވަނީ އެވެ. އެކަން ކަމަށް މަގުތައް ވެސް ބަންދުކުރަނީ އެވެ. އެއްވެސް މައްސަލައެއް ނޫނެވެ. އިންތިހާބު ކާމިޔާބުވާނީ ކެމްޕޭން ވެސް ކޮށްގެންނެވެ. އެކަމަކު ނޭވާ ނުލެވޭވަރަށް އެއް ބަޔަކު ފިއްތާލައި، ރުޅިއަރުވައިގެން ކުރާ ކެމްޕޭނުން ލިބޭނެ މޮޅެއް އޮންނާނެ ހެއްޔެވެ؟ ރައްޔިތުންގެ ލޯތްބާއި ތާއީދު ހޯދޭނެ ހެއްޔެވެ؟\nއިދިކޮޅު ފަރާތްތަކުގެ ސިޔާސީ ހަރަކާތްތަކަށް ހުރަހެވެ. ކުރިން ހުއްދަ ހޯދުމަކާ ނުލައި އެއްވެ އުޅެވޭނެ ކަމަށް ގާނޫނުއަސާސީގައި އޮތަސް އެ ހައްގު ވެސް އިދިކޮޅު ފަރާތްތަކަށް އޮތީ ހަނިކޮށްފަ އެވެ. އެއްވުމެއް، ހިނގާލުމެއް، ޖަލްސާއެއް، އެންމެ ކުޑަމިނުން ޕާޓީގެ މެމްބަރުންނަށް ދައުވަތުދީގެން ހަރުގޭގައި ސަޔެއް ވަރު ވެސް ނުބޭއްވެ އެވެ. ފުލުހުން ނެރެ ޕެޕަ ސްޕްރޭ ޖަހައި، ހުއްޓުވާލަ އެވެ. މި ހުންނަނީ ސިޔާސީ ގޮތުން ޕީޕީއެމާ ވާދަކުރަން ޖެހޭ އިދިކޮޅު ފަރާތްތަކުގެ ބޮޑެތި ޝަކުވާތަކެވެ.\nއޭގެ ބަދަލުގައި، ޕީޕީއެމުގެ ކެމްޕޭނުން މި ފެންނަނީ އެ ޕާޓީން ހިތުހުރި ގޮތަކަށް ކޮންމެ ކަމެއް ވެސް ކުރާ މަންޒަރެވެ. ސިޔާސީ ހުރިހާ ހަރަކާތެއް ހިންގުން ވެސް އެ ޕާޓީ އަށް "ރާސްޓަސް" އެވެ. މަގުތައް ބަންދުކޮށްގެން ޖަގަހަތައް ހުޅުވެ އެވެ. ކެންޑިޑޭޓުންނަށް ތާއީދު ހޯދަން ކެމްޕޭން އިވެންޓުތައް ބޭއްވެ އެވެ. ބޮޑުތަކުރުފާނުމަގާއި ކާނިވާ ސަރަހައްދާއި އިންޑަސްޓްރިއަލް ވިލެޖާއި ބްރިޖް ސަރަހައްދުގައި ވެސް އެއްވުންތައް ހުއްދަ އެވެ. ގާނޫނަކަށް ގަވާއިދަކަށް ނުވަތަ އާއްމުންނަށް އުނދަގޫވޭތޯ ބެލުމެއް ނޯވެ އެވެ. އެ ޕާޓީން ހަރަކާތް ހިންގަން ރާވާފައިވާ ގޮތަކަށް "ގާނޫނު ޖެހެނީ ފެތޭށެ"ވެ.\nއެމްޑީޕީ ހަރުގެ ކުރިމަތީގައި ބޭއްވި އެއްވުމެއް ހުއްޓުވައި އެ ސަރަހައްދުން މީހުން ފޮނުވާލަން ފުލުހުން މަސައްކަތްކުރަނީ. ފޮޓޯ: އެމްޑީޕީ\nމާލޭގެ މަގުތަކުގައި ސިޔާސީ އެއްވުންތައް ބާއްވަން ހުއްދަ ނުދެނީ، ފުލުހުން ބުނާ ގޮތުގައި، މަގުތައް ތޮއްޖެހި، އާއްމުންނަށް އުނދަގޫވާނެތީ އެވެ. ކުރިން ހުއްދަ ހޯދުމަކާ ނުލައި އެއްވެ އުޅެވޭނެ ކަމަށް ގާނޫނުއަސާސީގައި ކަނޑައަޅާފައި ވަނިކޮށް، މި ސަރުކާރުން ކޮންޓްރޯލްކުރި ރައްޔިތުންގެ މަޖިލިހުން ވަނީ އެއްވެ އުޅުމުގެ ގާނޫނުން އެ ހައްގު ހަނިކޮށްފަ އެވެ.\nއެކަމަކު ޕީޕީއެމްގެ ޖަގަހަތައް ހުޅުވަން މަގުތައް ބަންދުކުރެ އެވެ. ފުލުހުން ނިކުމެ މުޅި ސަރަހައްދުގައި ފޯރި ވެސް މަރައިދެ އެވެ. މުޅި ސަރަހައްދުގެ ޓްރެފިކް ތޮއްޖެހި އާއްމުންނަށް އުނދަގޫވިއަސް މައްސަލައެއް ނެތެވެ. ރައްޔިތުންގެ ފައިދާ އަށް ތަރައްގީކުރަން ހައުސިން މިނިސްޓްރީން ދޫކުރާ ސަރުކާރު ބިންތަކުގައި ޕާޓީގެ ޖަގަހަ ވެސް ހަދަނީ އެވެ. ޕީޕީއެމުން ކޮށްފި ނަމަ ގާނޫނާ ޚިލާފެއް ނޫނެވެ. ގާނޫނުތައް ނަގަހައްޓައި ދެމެހެއްޓުމުގައި ފުލުހުން ގެންގުޅޭ ހަމަޔާއި އިންސާފު ކޮބައިތޯ އިދިކޮޅު ފަރާތްތަކުން ސުވާލުކުރުމުގެ ފުރުސަތު ލިބެނީ މި ސަބަބުތައް މިހެން ހުރީމަ އެެވެ.\nގާނޫނުއަސާސީއާ ފުށުއަރާ ގޮތަށް، އެއްވެ އުޅުމުގެ ގާނޫނަށް ގެނައި އިސްލާހާ އެކު އެއްވުންތައް ބޭއްވޭނީ ހަމައެކަނި އަލިމަސްކާނިވަލުގައި ކަމަށް ހޯމް މިނިސްޓްރީން ވަނީ ކަނޑައަޅާފަ އެވެ. އެކަމަކު، އެ އިސްލާހު ގެނައި ފަހުން ވެސް އިދިކޮޅު މީހުންގެ ޖަލްސާއެއް ބާއްވަން އެތަން ލިބޭ ވަރެއް ނުވެ އެވެ. ޕީޕީއެމުގެ ޖަލްސާއަށް އެތަން ލިބެނީ ކިހިނެއްތޯ ސުވާލު އުފައްދާ ކޮންމެ އިރަކު ހައުސިން މިނިސްޓްރީ އާއި ފުލުހުންގެ ޖަވާބަކީ މިއެވެ؛ އެ ޕާޓީ އަށް ދޫކުރަނީ އޮންނަ އުސޫލުގެ ތެރެއިންނެވެ. އެއީ، ކޮން އުސޫލެއް ކަމެއް ސާފެއް ނުވެ އެވެ. ހަމައެކަނި ޕީޕީއެމަށް ހާއްސަ އުސޫލަކަށް ވުން ވެސް އެކަށީގެންވެ އެވެ.\nއިދިކޮޅު ފަރާތްތަކުން ޖަލްސާ ބާއްވާ ކުނޫޒު ހިމެނޭ ސަރަހައްދު ބަންދުކޮށް، ފުލުހުން އެ އިމާރާތުގެ ބޭރުގައި ފޯރިމަރަނީ.---މިހާރު ފޮޓޯ: ހުސެއިން ވަހީދު\nއިދިކޮޅު ޕާޓީތަކުގެ ތަރުޖަމާން އަހްމަދު މަހްލޫފް ވިދާޅުވި ގޮތުގައި އިދިކޮޅު ސިޔާސީ ހަރަކާތް ހިންގަން ޖާގަ ދޭން އެދި މުއައްސަސާތަކަށް 100 އަށް ވުރެ ގިނަ ސިޓީ ހުށަހަޅައިފި އެވެ. އެޕޮއިންޓްމަންޓު ހޯދައިގެން ގޮސް މުއައްސަސާތަކުގެ ވެރިންނާ ވެސް އިދިކޮޅު ފަރާތްތަކުން ބައްދުލުކޮށް، މައްސަލައަށް ހައްލު ހޯދަން އެދެފި އެވެ. އެކަމަކު މިހާތަނަށް އެއްވެސް މުއައްސަސާއަކުން ކޮށްދިން ކަމެއް ނެތް ކަމަށް އޭނާ ވިދާޅުވި އެވެ.\nއޭނާ ވިދާޅުވީ އިދިކޮޅު ފަރާތްތަކުގެ ޖަލްސާއެއް ބާއްވަން ވެސް ހުއްދަ ނުދޭތާ ދެ އަހަރަށް ވުރެ ގިނަ ދުވަސް ވެދާނެ ކަމަށެވެ. އެކަމަކު ސިޔާސީ ޕާޓީތަކުގެ ގާނޫނުގައި ބުނާ ގޮތުން، ހަމަހަމަކާ އެކު ސިޔާސީ ހަރަކާތް ހިންގުމުގެ ފުރުސަތު ދޭން ޖެހެ އެވެ. އެ ހައްގު ކަށަވަރުކޮށްދިނުމަކީ އިލެކްޝަންސް ކޮމިޝަނާއި ފުލުހުންގެ ގާނޫނީ ވާޖިބެކެވެ.\n"ވެގެން މިއުޅޭ ގޮތަކީ އެ މީހުންނަށް އެނގޭ ހުއްދަ ދީފިއްޔާ ސަރުކާރާ ދެކޮޅަށް ރައްޔިތުން ނިކުމެ މަގުތައް ތޮއްޖެހި ބާރުވާނެ ކަން. އެ މަންޒަރު ބަލަން، ރައްޔިތުންގެ ޝުއޫރުގެ އަޑު އަހަން ސަރުކާރަށް ފަސޭހައެއް ނޫން. އެހެންވެ އިދިކޮޅު ފަރާތްތަކަށް ފުރުސަތު ނުދެނީ،" މަހްލޫފް ވިދާޅުވި އެވެ.\nޕީޕީއެމުގެ ހަރަކާތެއް ބާއްވަން ރާއްޖޭގެ ހުރިހާ ރައްޔިތުންގެ ފޯނަށް އެސްއެމްއެސް ފޮނުވައި، ސަރުކާރުގެ މުވައްޒަފުންނަށް ބިރުދަައްކައިގެން ވެސް ނެރެވެނީ ތިރީހަކަށް މީހުން ކަމަށް އޭނާ ވިދާޅުވި އެވެ. "ރާސްޓަސް" ޖަހަގަ ހުޅުވަން ވެސް ނިކުތީ އެ އަދަދަށް ކަން ފާހަގަކުރައްވަމުން މަހްލޫފް ވިދާޅުވީ، އެ އަދަދަށް ހިމާޔަތްދީ މަގު ބަންދުކުރެވޭއިރު އެތައް ހާސް ރައްޔިތުން ނިކުންނައިރު މަގު ބަންދު ނުކޮށްދޭން ޖެހޭ ސަބަބެއް ނެތް ކަމަށެވެ.\nސިޔާސީ ހަރަކާތްތައް ހިންގަން ހުއްދަ ދިނުމުގައި، ފުލުހުން އަމަލުކުރަމުންދާ ގޮތާ މެދު ކަންބޮޑުވުން ފާޅުކުރައްވައި ގާނޫނީ ވަކީލް ހުސްނުއްސުއޫދު ވިދާޅުވީ ހުރިހާ ރައްޔިތުންނަށް ފަހިކޮށްދީފައިވާ އަސާސީ ހައްގުތައް ފުޅިތަކަށް ލައިގެން އެ މިނެ، ފުލުހުން ދެނީ އެ މީހުން ބޭނުންވާ މީހަކަށް ބޭނުން މިންވަރަކަށް ކަމަށެވެ. އެކަމަކު އެއް ބަޔަކަށް ގިނައިން ދީ، ނުވަތަ އަނެއް ބަޔަކަށް މަދުން ދިނުމަކީ ގާނޫނުއަސާސީން އެ މީހުންނާ ހަވާލުކޮށްފައި އޮތް ކަމެއް ނޫން ކަމަށް އޭނާ ވިދާޅުވި އެވެ.\nއެމްޑީޕީ ހަރުގެ ކައިރިއަށް އެއްވި ބަޔަކު ފޮނުވާލުމަށް ފުލުހުން މަސައްކަތް ކުރަނީ. - ފޮޓޯ: މިހާރު\n"ގާނޫނުއަސާސީގައި އޮތް ހިޔާލުފާޅުކުރުމުގެ މިނިވަންކަމާއި އެއްވެއުޅުމުގެ މިނިވަންކަން ގާނޫނުއަސާސީގައި ތަނަވަސްކޮށްދީފައިވާ މިންވަރަށް އަދި އެ ގާނޫނުއަސާސީގައި ކަނޑައަޅާފައިވާ ގޮތަށް ފުޅާކޮށް ދިނުމަކީ ފުލުހުންގެ މަސްއޫލިއްޔަތެއް. އެ ހައްގުތައް ފުލުހުން ހަނިކުރަމުން ހަނިކުރަމުން ގޮސް އެއްވެ އުޅުމުގެ މިނިވަންކަން އޮތީ ބަންދުކޮށްފައި،" ސުއޫދު ވިދާޅުވި އެވެ.\nއޭނާ ވިދާޅުވި ގޮތުގައި މިއީ ކޮންމެވެސް ދުވަހަކުން ފުލުހުން ޖަވާބުދާރީވާން ޖެހޭނެ މައްސަލައެކެވެ.\nސިޔާސީ ހަރަކާތް ހިންގުމުގެ ހުއްދަ ގާނޫނުއަސާސީ އާއި ގާނޫނުތަކުން ކަށަވަރުކޮށްދީފައި ވަނީ ހަމައެކަނި ވެރިކަން ކުރާ ޕާޓީއަކަށް ނޫނެވެ. އެއީ، ހަމަހަމަކަމާ އެކު ހުރިހާ ރައްޔިތުންނަށް ވެސް ލިބިދީފައި އޮންނަ ހައްގެކެވެ. އެއް ބައެއްގެ އަތުން ހައްގު ނިގުޅައިގަނެ، އަނެއް ބަޔަކަށް އިމެއް ނެތި އެ ހައްގު ކަށަވަރުކޮށްދިނުމަކީ ތަފާތުކުރުމެވެ. އިންތިހާބުން މޮޅުވާން ބޭނުން ނަމަ ކެމްޕޭންތަކުގެ މިސްރާބު ވެސް ހަމަހަމަކަމާއި އިންސާފާ ދިމާލަށް ބަދަލު ކުރަން ޖެހެ އެވެ.\nއިތުރު ލިޔުންތައް އެމްޑީޕީ ޕޮލިސް ސަރުކާރު އިދިކޮޅު ފަރާތްތައް ހައުސިން މިނިސްޓްރީ ޕީޕީއެމް މާލެ ރެލީ މުޒާހަރާ އެއްވެއުޅުމުގެ މިނިވަންކަން


Civil court aai Criminal court ah fandiyaarun hoadhan iulaan koffi | Mihaaru\nސިވިލް ކޯޓާއި ކްރިމިނަލް ކޯޓަށް ފަނޑިޔާރުން ހޯދަން އިއުލާންކޮށްފި\nމާލޭގެ ކޯޓުތަކުގެ ފަނޑިޔާރުންތަކެއް ރަސްމިއްޔާތެއްގައި: ކްރިމިނަލް ކޯޓާއި ސިވިލް ކޯޓަށް ހޯދަނީ ކޮންމެ ކޯޓަކަށް ދެ ފަނޑިޔާރުން --ފޮޓޯ/މިހާރު\n17 އޯގަސްޓް 2017 - 15:15\nކްރިމިނަލް ކޯޓާއި ސިވިލް ކޯޓު ފަނޑިޔާރު ކަމަށް ކުރިމަތިލުމުގެ ފުރުސަތު ޖުޑިޝަލް ސާވިސް ކޮމިޝަން (ޖޭއެސްސީ) އިން މިއަދު ހުޅުވާލައިފި އެވެ.\nޖޭއެސްސީން ކޮށްފައިވާ އިއުލާނުގައިވާ ގޮތުން ކްރިިމިނަލް ކޯޓާއި ސިވިލް ކޯޓަށް ހޯދަނީ ކޮންމެ ކޯޓަކަށް ދެ ފަނޑިޔާރުންނެވެ. އެ މަގާމުތަކަށް ކުރިމަތިލުމުގެ ފުރުސަތު އަންނަ މަހުގެ 10 ވަނަ ދުވަހު ނިޔަލަށް އޮންނާނެ އެވެ.\nއެ ދެ ކޯޓުގެ ފަނޑިޔާރު ކަމަށް ކުރިމަތިލުމުގެ ތައުލީމީ ޝަރުތަކީ އިސްލާމީ ޝަރީއާ ނުވަތަ ގާނޫނުގެ ދާއިރާއިން ޑިގްރީއެއް އޮތުމާ އެކު ފަނޑިޔާރު ކަމުގައި ނުވަތަ ވަކީލުކަމުގައި މަދުވެގެން ދެ އަހަރުގެ ތަޖްރިބާ ލިބިފައި ވުމެވެ. މީގެ އިތުރުން އުމުރުން 25 އަހަރު ފުރިފައިވުމާއި ވަކި ބާވަތުގެ ކުށްތަކެއް ސާބިތުވެފައި ނެތުމަކީ ވެސް ޝަރުތެކެވެ.\nކްރިމިނަލް ކޯޓުގެ ފަނޑިޔާރުންނަށް މުސާރަ އާއި އިނާޔަތްތަކާ އެކު މަހަކު 48،000 އަށް ވުރެ ގިނަ ރުފިޔާ ލިބޭއިރު ސިވިލް ކޯޓުގެ ފަނޑިޔާރުންނަށް މަހަކު 46،000 އަށް ވުރެ ގިނަ ރުފިޔާ ލިބޭނެ އެވެ. މީގެ އިތުރުން ރައްޔިތުންގެ މަޖިލީހުން ކަނޑައަޅާ ގޮތެއްގެ މަތިން މެޑިކަލް އިންޝުއަރެންސް ލިބޭއިރު ފޯނު އެލަވަންސް ވެސް ލިބޭނެ އެވެ.\nސިވިލް ކޯޓް ކްރިމިނަލް ކޯޓް ފަނޑިޔާރުން ޖުޑީޝަލް ސާވިސް ކޮމިޝަން ފަނޑިޔާރުން އައްޔަންކުރުން\nމަ ބޭނުމެއްނޫން ނަރަކަޔަށް ދާކަށް.\nއެމީހަކު ކުރާ ކަމެއްގެ ޖަޒާ އެމީހަކަށް ލިބޭނެ ދުވަހެއް އަންނާނެ އެވެ. އެދުވަހުން މީހަކު ބުނެގެން މަޖްބޫރުވެގެންނޭ ބޔނެ ސަލާމަތެއް ނުވެވޭނެ އެވެ. ތެދުވެރިކަމާއި އިންސާފުން ކަންކަން ކުރުމުން އާޚިރަތް ބާއްޖަވެރިވާނެ. އެވަރުގެ ކެރޭ މީހުން ތިކަމަށް ކުރިމަތި ލާންވާނީ. އެހެންނޫނީ ތިވާ ނީ އަމިއްލަ ހަލާކަށް.\nއެކުސް ލާޖް އޭޖީ\nމިހާރު ތިބި ފަނޑިޔާރުންގެ އިތުބާރު ގެެއްލިފައިވާ ކަމުގެ އަލާމާތެކެވެ.\nތިޔަ މަގާމަށް ކުރިމަތިލުން އެއީ ކުރަން ހެޔޮވާވަރުގެ ކަމެއްނޫން.


Betis gai3hafuthaa, Pellegrinieteam dhookohlanee\nބެޓިސްގައި ތިން ހަފުތާ، ޕެލެގްރިނީ ޓީމު ދޫކޮށްލަނީ\nމިމަހު ރެއާލް ބެޓިސްގެ ކޯޗް ކަމާ ހަވާލުވި މެނައުލް ޕްލެގްރިނީއަށް ޗައިނާގެ ސުޕަ ލީގުން އަގު ބޮޑު ހުށަހެޅުމެއް ލިބުމުން، ބެޓިސް ދޫކޮށްލުމަށް އޭނާ ވިސްނަން ފަށައިފި އެވެ.\nތިން އަހަރުގެ އެއްބަސްވުމުގެ ދަށުން ބެޓިސްގެ ކޯޗް ކަމާ، ޕެލެގްރިނީ ހަވާލުވީ މި މަހު ނުވަ ވަނަ ދުވަހު އެވެ. ކުރިން ވެސް ޗައިނާގެ ސުޕަ ލީގްގައި މަސައްކަތް ކުރި ޕެލެގްރިނީ އަށް ވަނީ އަނެއްކާ ވެސް ޗައިނާގެ ލީގްގައި މަސައްކަތް ކުރުމަށް އަގު ބޮޑު ފުރުސަތެއް ލިބިފަ އެވެ. މެންޗެސްޓާ ސިޓީގެ ކޯޗް ކަމުން ވަކި ވުމަށް ފަހު ޕެލެގްރިނީ ވަނީ، 2016 އިން 2018 އަށް ޗައިނާގެ ހިބެއި ޗައިނާ ފޯޗުންގައި މަސައްކަތް ކޮށްފަ އެވެ.\nވިޔަރެއާލް އަށް ޕެލެގްރިނީ ކޯޗް ކޮށްދިންއިރު އެ ޓީމުގައި ސްޕޯޓިން ޑައިރިރެކްޓަރެއްގެ ގޮތުގައި މަސައްކަތް ކުރި އެންޓޯނިއޯ ކޯޑަން ވެސް ވަނީ ޕެލެގްރިނީ އާއެކު ބެޓިސްގައި މަސައްކަތް ކުރުމަށް އައިސްފަ އެވެ. ބެޓިސްގެ ސްޕޯޓިން ޑައިރެކްޓަރަކަށް ކޯޑަން ހަމަޖެއްސީ މިދިޔަ ހުކުރު ދުވަހު އެވެ.\nކުލަބުގެ މަގާމާ ހަވާލު ވުމަށް ފަހު ކޯޑަން ބުނީ، އަނެއްކާ ވެސް ޕެލެގްރިނީ އާއެކު މަސައްކަތް ކުރަން ފުރުސަތު ލިބުމަކީ އޭނާ އަށް ލިބިގެންދާ ހާއްސްަ އުފަލެއް ކަމަށެވެ. އެހެން ނަމަވެސް މިހާރު ކޯޑަންގެ ހުވަފެނުގައި ކުލަ ޖެހުމުގެ ކުރިން ޕެލެގްރިނީ ދަނީ ބެޓިސް ދޫކޮށްލުމަށް ވިސްނަމުންނެވެ.\nސްޕެއިންގެ މީޑިއާ ރިޕޯޓްތައް ބުނާ ގޮތުން، ޕެލެގްރިނީގެ ބަދަލުގައި ކޯޗަކަށް ޖޯޑީ ކްރައިފް ގެނައުމަށް ކޯޑަން ދަނީ މަސައްކަތް ކުރަމުންނެވެ. އެންމެ ފަހުން އޭނާ މަސައްކަތް ކުރީ އެކްއެޑޯ ގައުމީ ޓީމުގެ ކޯޗެއްގެ ގޮތުގައެވެ. ހޮލެންޑްގެ ލެޖެންޑް ޔޯހާން ކްރައިފްގެ ދަރިފުޅު ޖޯޑީ ވަނީ ދާދި ފަހުން އެ މަގާމުން އިސްތިއުފާ ދީފަ އެވެ.\nތިއާގޯ ދޫކޮށްލަން ބަޔާންއިން ނިންމައިފި\nރަންބޫޓްގެ ރޭހަށް އިމްމޯބިލޭ، ރޮނާލްޑޯ ކަޓައިފި\nވެލެންސިއާގެ ފެރާން ޓޯރޭޒް ސިޓީއަށް


vnews - FC vaalu athun black zihino molhuvejje\nއެފްސީ ވާލު އަތުން ބްލެކް ޒިހިނޯ މޮޅުވެއްޖެ\nދިއްދޫގައި ކުރިއަށްދާ އެއް ލައްކަ ކަޕް ގެ ތެރެއިން--ފޮޓޯ: ދިއްދޫ އެފްބީ\nރައްޔިތުންގެ މަޖިލީހުގެ ހއ. ދިއްދޫ ދާއިރާގެ މަޖިލިސް މެމްބަރު އަބްދުއްލަތީފް މުހައްމަދު (ފުނަމާ ލަތީ) އާއި ދިއްދޫ އެލްއެލް ސްޕޯޓްސް ގުޅިގެން ކުރިއަށް ގެންދާ "އެއް ލައްކަ ކަޕް" ފުޓްބޯޅަ މުބާރާތުގައި މިއަދު ހެދުނު ކުޅުނު މެޗް ޒިހިނޯ ޓީމުން ކާމިޔާބު ކޮށްފި އެވެ.\nދިއްދޫ ފުޓްބޯޅަ ދަނޑުގައި ކުޅުނު އެމެޗް ޒިހިނޯ ޓީމުން ކާމިޔާބު ކުރީ އެފްސީ ވާލު ޓީމާ ވާދަކޮށް 4-1 ލަނޑުން ނެވެ.\nމިމުބާރާތުގައި އިއްޔެ ވެސް ދެ މެޗް ކުޅުނެވެ. ހެނދުނު ކުޅުނު މެޗުގައި ނާޑު ސްޕޯޓްސް ކުލަބާއި ޓީމް ހީވޭ ބައްދަލުކޮށް ތިނެއް ސުމެއްގެ ނަތީޖާއަކުން ކާމިޔާބުކުރީ ނާޑު ސްޕޯޓްސް ކުލަބެވެ. އެ މެޗުގެ މޮޅު ކުޅުންތެރިއަކަށް ހޮވުނީ ނާޑު ސްޕޯޓްސް ކުލަބުގެ މޫސާ ރަޝީދު އެވެ. އަދި އިއްޔެ ހަވީރު ރިއަލްޓީ ސްޕޯޓްސް ކުލަބާއި ޓީނޭޖް ބޯއީސް ބައްދަލުކުރި މެޗު ނިމުނީ 1-1 ލަނޑުން އެއްވަރު ވެގެނެވެ. މެޗުގެ މޮޅު ކުޅުންތެރިޔާގެ މަގާމަށް ހޮވުނީ ޓީނޭޖް ބޯއީސްގެ ހުސައިން ޒިމްޔާން އެވެ.\nޖުމްލަ ހަ ޓީމް ވާދަކުރާ މިމުބާރާތް ދެ ގްރޫޕަކަށް ބަހާލައިގެން ކުރިއަށް ގެންދާއިރު ގްރޫޕް އޭ ފަޅިން ހިމެނޭ ޓީމް ތަކަކީ، ރިއަލްޓީ ޖޫނިއާ އާއި އެފްސީ ވާލު ހީވެސް ނުވޭ އަދި ބްލެކް ޒިހިނޯ އެވެ. ގްރޫޕް ބީ ފަޅިން ވާދަކުރަނީ ހީވޭ ނާޑް ސްޕޯޓްސް އާއި ޓީނޭޖް ބޯއީ އަދި ރިއަލްޓީ ސްޕޯޓްސް ކުލަބެވެ.\nމުބާރާތުގައި މިއަދު ހަވީރު ބައްދަލުކުރާ ދެޓީމަކީ ރިއަލްޓީ ޖޫނިއާސް އާއި ހީވެސް ނުވޭ ޓީމެވެ.\nމުބާރާތުގެ ޗެމްޕިއަން ޓީމަށް އެއް ލައްކަ ރުފިޔާ ދޭން ނިންމާފައިވާއިރު ރަނަރަޕް ޓީމަށާއި މުބާރާތުގެ މަގާމްތަކަށް ހޮވޭ ކުޅުންތެރިންނަށް ވެސް ފައިސާގެ އިނާމު ވަނީ ހުށަހަޅައިފައި ކަމަށް މެންބަރު ލަތީފް ވިދާޅުވިއެވެ.


ލަންކާ ބޮމުގެ ޙަމަލާތަކުގެ ޝަރީޢަތް ފަށައިފި ލަންކާ ބޮމުގެ ޙަމަލާތަކުގެ ޝަރީޢަތް ފަށައިފި\nލަންކާ ބޮމުގެ ޙަމަލާތަކުގެ ޝަރީޢަތް ފަށައިފި\nސުރީ ލަންކާގެ ބޮމުގެ ޙަމަލާތަކުގައި މަރުވި މީހުންގެ ޖަނާޒާގެ ތެރެއިން / ފައިލް ފޮޓޯ: ރޮއިޓަރސް\n2019ވަނަ އަހަރުގެ ތެރޭގައި ސްރީ ލަންކާގައި ދިރިއުޅޭ ނަޞާރާއިންނަށް އަމާޒުކޮށް ދިން ބޮމުގެ ޙަމަލާތައް ރޭވުމުގައި އެންމެ އިސްކޮށް އުޅުނުކަމަށް ތުޙްމަތުކުރެވޭ މީހުންގެ މައްޗަށާއި އިޙްމާލުވި ކަމާއިބެހޭ އިދާރާތަކުގެ އިސްވެރިންނާ ދެކޮޅަށް ކުރާ ދަޢުވާތަކުގެ ޝަރީޢަތް ފަށައިފިއެވެ.\nސުރީ ލަންކާގެ ވެރިރަށް ކޮލޮންބޯގައި ހުންނަ ފައްޅިއަކަށާއި މަތީ ފެންވަރުގެ ތިން ހޮޓަލަކަށް ދިން ބޮމުގެ ޙަމަލާތަކާ ގުޅިގެން އެންމެ ފުރަތަމަ ޝަރީޢަތަށް ގެނެސްފައިވަނީ ކުރީގެ ފުލުހުންގެ އެންމެ އިސްވެރިޔާ ޕުޖިތު ޖަޔަސުންދަރައެވެ. އޭނާގެ މައްޗަށް 855 ދަޢުވާއެއްކޮށްފައެވެ. އޭގެ ތެރޭގައި ޙަމަލާއެއް ދޭން އުޅޭކަމުގެ މަޢުލޫމާތު ތަކުރާރުކޮށް ލިބުނު ނަމަވެސް އެއްވެސް ފިޔަވަޅެއް ނޭޅުމާއި މީހުން މެރުމާއި މީހުން މަރުމަށް މަސައްކަތްކުރުން ހިމެނެއެވެ. އޭނާއާ ދެކޮޅަށް 1،215 މީހުން ހެކިބަސް ދިނުމަށްވަނީ ހަމަޖައްސައިފައެވެ. އޭނާގެ އިތުރުން ސުރީ ލަންކާގެ ކުރީގެ ދިފާޢީ ސެކެޓުރީ ހެމަސިރި ފެރުނަންދޯގެ މައްޗަށްވެސްވަނީ އެފަދަ ދަޢުވާތަކެއް އުފުލައި ޝަރީޢަތް ފަށައިފައެވެ. ޖަޔަސުންދަރައާއި ފެރުނަންދޯވެސް ތިބީ ކަފާލާތުގެ ދަށުން ކޯޓުން ދޫކޮށްފައެވެ.\nބޮމުގެ ޙަމަލާތައް ރޭވުމުގައި އެންމެ އިސްކޮށް އުޅުނުކަމަށް ތުޙްމަތުކުރެވޭ 24 މީހެއްގެ ޝަރީޢަތް ފެށުމަށްވެސް ކޯޓުންވަނީ ތައްޔާރުވެފައެވެ. އެ ގޮތުން އެ މީހުންގެ މައްޗަށް ޖުމުލަ 23،000 ދަޢުވާއެއްވަނީ އުފުލައިފައެވެ. އޭގެ ތެރޭގައި ޙަމަލާތައް ރޭވުމާއި ޙަމަލާތައް ދިނުމަށް އެހީތެރިވުމާއި ހަތިޔާރު ހޯދުން ހިމެނެއެވެ. އެ 24 މީހުންގެ ތެރޭގައި ޙައްދުފަހަނައަޅާފައިވާ އައިއެސް ޖަމާޢަތާ ގުޅުން އޮންނަ އަދި ޙަމަލާތަކުގެ އެންމެ އިސް މޭސްތިރިޔާ މުޙައްމަދު ނައުފަރުވެސް ހިމެނެއެވެ.\n2019ވަނަ އަހަރުގެ އޭޕްރިލް މަހުގެ 21ވަނަ ދުވަހު ސްރީ ލަންކާގެ ވެރިރަށް ކޮލޮންބޯގައި ހުންނަ ތިން ފައްޅިއަކަށާއި މަތީ ފެންވަރުގެ ތިން ހޮޓަލަކަށް ދިން ބޮމުގެ ޙަމަލާތަކުގައި 269 މީހުން މަރުވިއެވެ. އޭގެ ތެރޭގައި އެ ޙަމަލާތައް ދިނުމުގައި ބައިވެރިވި އަށް މީހުންނާއި ބޭރު ޤައުމުތަކަށް ނިޞްބަތްވާ ގިނަ ޢަދަދެއްގެ މީހުން ހިމެނެއެވެ. 500އަށްވުރެ ގިނަ މީހުން ޒަޚަމުވި ޙަމަލާގެ ޒިންމާ އުފުލާފައިވަނީ ޙައްދުފަހަނައަޅާފައިވާ އައިއެސް ޖަމާޢަތުންނެވެ.


Muslim ummathuge varugadha shahusiyathun ge thereygai Shaheem\nމުސްލިމް އުއްމަތުގެ ވަރުގަދަ ޝަހުސިއްޔަތުންގެ ތެރޭގައި ޝަހީމް\nމުސްލިމް އުއްމަތުގެ އެންމެ ވަރުގަދަ 500 ބޭފުޅުންގެ ލިސްޓްގައި ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ހިމެނިވަޑައިިގެންފި އެވެ.\nމުސްލިމް އެކި ގައުމުތަކުގެ އިސް ދީނީ އިލްމްވެރިންނާއި ދީނީ ކުރިއެރުވުމަށް މަސައްކަތް ކުރައްވާ ބޭފުޅުން ހިމަނާފައިވާ މި ލިސްޓްގައި ޑރ. ޝަހީމް ހިމެނިވަޑައިގެންފައިވަނީ އެޑްމިނިސްޓްރޭޝަންގެ ދާއިރާއިންނެވެ.\nމި ލިސްޓަކީ ކޮންމެ އަހަރަކު ވެސް ޖޯޑަންގެ ރޯޔަލް އިސްލާމިކް ސްޓްރެޓަޖީސް ސްޓަޑީޒް ސެންޓަރުން ނެރެމުން އަންނަ ލިސްޓެކެވެ.\nލިސްޓްގައި ޑރ. ޝަހީމްގެ ނަން ހިމެނިފައިވާއިރު އޭނާ މިހާރު މަސައްކަތް ކުރައްވަމުން ގެންދަނީ އިސްލާމީ ގައުމުތަކުގެ ޖަމިއްޔާ، އޯއައިސީގަ އެވެ. އޯއައިސީއަށް ވަޑައިގެންނެވުމުގެ ކުރިން ހުންނެވީ ރާއްޖޭގެ އިސްލާމިކް ޔުނިވާސިޓީގެ ޗާންސެލާ ކަމުގެ މަގާމުގަ އެވެ.\nއިސްލާމިކް މިނިސްޓަރުކަން ވެސް ގިނަ ދުވަސްތަކެއްވަން ދެން ކުރެއްވި ޑރ. ޝަހީމް ވަނީ ރާއްޖޭގައި އިސްލާމީ ތައުލީމް ކުރިއެރުވުމަށް އިސްލާމީ އެހެން ގައުމުތަކުގެ ޔުނިވާސިޓީތަކާ ގުޅިގެން ގިނަ މަސައްކަތްތަކެއް ޗާންސެލާ ކަމުގެ ދައުރުގައި ކުރައްވާފަ އެވެ.


އިސްލާމްދީނަކީ އެކުވެރިކަމާއި އެއްބައިވަންތަ ކަމާއި އެއްބައެއްވަންތަކަމުގެ ދީނެވެ. — Ihavandhoo.com\nއިސްލާމްދީނަކީ އެކުވެރިކަމާއި އެއްބައިވަންތަ ކަމާއި އެއްބައެއްވަންތަކަމުގެ ދީނެވެ.\n21 އޭޕުރީލު 2013 1 އަޙްމަދު ޢާޞިމް\nއިސްލާމްދީނަކީ އެކުވެރިކަމާއި އެއްބައިވަންތަ، އެއްބައެއްވަންތަކަމުގެ ދީނެވެ. މީސްތަކުން އެއްބަޔަކު އަނެއް ބަޔަކަށް ޤަދަރު ކޮށް ކަމޭހިތައި އިޙްތިރާމްކުރުމަކީ އިސްލާމްދީނުގެ މަބާދިއުގެތެރޭގައި ހިމެނޭކަމެކެވެ. މާތްﷲ އިންސާނުން އުފައްދަވާފައިވަނީ އެއްބަޑު އެއްބަފާ އަޚުންތަކެއްގެ ގޮތުގައި އެކަކު އަނެކަކަށް އެހީތެރިވެ، އިޖުތިމާޢީ ދިރިއުޅުމެއް އުޅޭގޮތަށަވެ. މީސްތަކުންނަކީ ފަނެއްގެ ފަންވަތްތަކެއް ފަދައިން އެއްބައިކު އެނެއް ބަޔަކާ އެކު އުޅެންޖިފައިވާ ބަޔެކެވެ.\nމާތް ނަބިއްޔާ ޞައްލަﷲޢަލައިހި ވަސައްލަމަ ޙަދީޘްކުރައްވާފައިވެއެވެ. "مَثَلُالْمُؤْمِنِيْنَفِيْتَوَادِّهِمْوَتَرَاحُمِهِمْوَتَعَاطُفِهِمْكَمَثَلِالْجَسَدِالْوَاحِدِإِذَااشْتَكَىمِنْهُعُضْوٌتَدَاعَىلَهُسَائِرِالْجَسَدِبِالسَّحَرِوَالْحُمَّى" (رواه البخارى) މާނައީ: " މުއުމިނުން އެއްބަޔަކު އަނެއް ބަޔަކަށް ލޯބިވުމުގައްޔާއި ރަޙުމުކުރުމުގައްޔާއި އޯގާތެރިވުމުގައި، އެމީހުންގެ މިސާލަކީ އެއްހަށިގަނޑެއްގެ މިސާލެވެ. އެހަށިގަނޑުން ގުނަވަނެއްގައި ވޭން އަޅައިފިނަމަ، މުޅިހަށިގަނޑު އެގުނަވަނާއި ހޭލާހުރުމުންނާއި ހުންއައުމުން ބައިވެރިވެއެވެ."\nމި ގުޅުން ޤާއިމްކުރެވުނީ މުހާޖިރު ބެއިކަލުންނާއި، އަންޞާރިއްޔަ ބެއިކަލުންގެ މެދުގައެވެ. އެވަގުތު އަންޞާރީ ބެއިކަލުން ދެއްކެވީ އެއްބައިވަންތަކާއި އުޚުވަތްތެރިކަމުގެ ލާމަސީލު ނަމޫނާއެކެވެ. އެބޭކަލުންގެ ގެދޮރާއި މުދާ ދެބައިކޮށްލައްވާފައި އެއްބައި މުހާޖިރު ބޭކަލުންނަށް ދެއްވިއެވެ. އަދި ބައެއް އަންޞާރިއްޔަ ބޭކަލުން އަނބިންވެސް ހަމަކުރެއްވަން އުޅުއްވި ކަމުގައި ބައެއް ރިވާއަތްތަކުގައި އައިސްފައި ވެއެވެ.\nއިޖުތިމާޢީ ގުޅުން ބަދަހި ކުރުމަށް ކުރެވިދާނެ ބައެއް ކަންކަން\n އެއްވެސް މީހަކަށް ގެއްލުމެދީ، އަނިޔާވެރި ނުވުން.\nޤުދުސީ ޙަދީޘެއްގައި ކީރިތި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. " قَالَاللهُتَعَالَى: يَاعِبَادِىْإِنِّىْحَرَّمْتُالظُّلْمَعَلَىنَفْسِىْوَجَعَلْتُهُبَيْنَكُمْمُحَرَّماًفَلاَتَظَالَمُوْا" (رواه مسلم والترمذى) މާނައީ: މާތްﷲ ބަސް ވަޙީކުރެއްވިއެވެ. އޭ ތިމަން އިލާހުގެ އަޅުތަކުންނޭވެ! ހަމަކަށަވަރުން ތިމަން އިލާހުގެ ޛާތުފުޅަށް،އަނިޔާވެރިކަން ޙަރާމްކުރައްވައިފީމެވެ. އަދި އެއީ، ތިޔަބައިމީހުންގެ މެދުގައިވެސް ޙަރާމްކަމެއް ކަމުގައި ލައްވައިފީމުއެވެ. ފަހެ، ތިޔަބައިމީހުން އެއްބަޔަކު އަނެއްބަޔަކަށް، އެކަކު އަނެކަކަށް އަނިޔާ ނުކުރާހުށިކަމެވެ."\n އަދި މުސްލިމުންގެ ތެރެއިން ކޮންމެ މީހެއްގެ ވެސް އަބުރާއި ޢިއްޒަތާއި މުދަލާއި ގޯތިގެދޮރަކީ ޙުރުމަތްތެރިކުރެވިގެންވާ އެއްޗެއްސެވެ.\nއަދި ވެސް ކައުއިތުރު މާތްނަބިއްޔާ ޞައްލަﷲޢަލައިހި ވަސައްލަމަ ޙަދީޘްކުރައްވާފައިވެއެވެ. "اَلْمُسْلِمُأَخُوالْمُسْلِمُلاَيَظْلِمُهُوَلاَيَخْذِلُهُوَلاَيَحْقِرُهُبِحَسْبِامْرِئٍمِنَالشَّرِّأَنْيَحْقِرَأخاهالمسلمكلالمسلمعلىالمسلمحرامٌمالُهودمهوعرضه" (رواهمسلم) " ކޮންމެ މުސްލިމަކީ އަނެއް މުސްލިމެއްގެ އަޚެކެވެ. (އެއްވެސް މުސްލިމަކު އޭނާގެ އަޚާއަށް) އަނިޔާވެރިއެއް ނުވާނެއެވެ. އަދި ނިކަމެތިކޮށް ޛަލީލުކޮށެއް ނުހަދާނެއެވެ. މުސްލިމަކާމެދު ނިކަމެތިކޮށް އިޚާނެތިކޮށް ހެދުމަކީ ތިމާއަށްކުރެވޭ ނުބައިކަމެއް ކަމުގައި ފުދެއެވެ. ކޮންމެ މުސްލިމަކުވެސް އަނެއް މުސްލިމެއްގެ މައްޗަށް އޭނާގެ މުދަލާއި އޭނާގެ ފުރާނައާއި އަދި އޭނާގެ ޢިއްޒަތާއި އަބުރު ޙަރާމްވެގެންވެއެވެ."\n އަމިއްލަ މަޞްލަޙަތަށް ވުރެ، އެހެން މީހުންގެ މަޞްލަޙަތާއި މުޖްތަމަޢުގެ ކަންކަން އިސް ކުރުން.\nއަބޫހުރައިރާ ރަޟިޔަ الله ޢަންހު ރިވާކުރައްވައިފައިވާ ޙަދީޘެއްގެ މާނައިގައިވެއެވެ. " ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހަށް އެއްދުވަހަކު މީހަކު އައިސް ދެންނެވިއެވެ. އަޅުގަނޑު މިވަނީ ބަނޑުހައިހޫނުކަމާއި ފަޤީރުކަމާއި ކުރިމަތިލާން ޖެހިފައެވެ. އެ ހިނދު ރަސޫލު الله ޞައްލަﷲ ޢަލައިހި ވަސައްލަމަ އެކަލޭގެފާނުގެ އަނބިކަނބަލުންގެ ގޭގެއަށް އެއްވެސް ކާއެއްޗެއް ހުރިތޯ ބައްލަވަން ފޮނުއްވިއެވެ. އެއިން އެއްވެސް ގެއެއްގައި ކާއެއްޗެއް ނެތުމުން ރަސޫލު الله ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. މިރޭ މި މީހާ ގޭގައި ބަހައްޓައިގެން މެހްމާންދާރީ އަދާކުރާނީ ތިޔަބައިމީހުންގެ ތެރެއިން ކާކުހެއްޔެވެ؟ އެ މީހަކަށް މާތް الله ރަޙްމަތް ލައްވާހުއްޓެވެ. އެ ހިނދު އަބޫ ޠަލްޙާ ރަޟިޔަﷲޢަންހު ދެންނެވިއެވެ. އެ މީހަކީ އަޅުގަނޑެވެ. ދެން އަބޫޠަލްޙާ އެމީހާ ގޮވައިގެން ގެއަށް ވަޑައިގެން އަނބިކަނބަލުންނަށް ވިދާޅުވިއެވެ. މިއީ ރަސޫލު الله ޞައްލަﷲ ޢަލައިހި ވަސައްލަމަގެ މެހުމާނެކެވެ. ގޭގައި އެއްވެސް ކާއެއްޗެއް ހުރިނަމަ، އެ ހުރި އެއްޗެއް ގެންނާށެވެ! އެ ވަގުތު އަބޫޠަލްޙާގެ އަނބިކަނބަލުން ވިދާޅުވިއެވެ. ގޭގައި ހުރީ ހަމައެކަނި ކުޑަކުދިންނަށް ހުރި ކާއެތިކޮޅެކެވެ. އަޑުގަނޑުމެން ދެމީހުން ކާނެ އެއްޗެއް ވެސް ނެތެވެ. ދެން އަބޫޠަލްޙާ ވިދާޅުވިއެވެ. އެ ކުދިން ބަޑުހައިވެގެން ރޯންފަށައިފިނަމަ، ކޮންމެވެސް ގޮތަކުން އެ ކުދީން ހަމަޖައްސައި މަސަލަސްކޮށް،ނިންދަވާށެވެ! އަދި ތިޔަ ހުރި އެއްޗެއް ގެނެސް ކާން ތައްޔާރު ކުރުމަށްފަހު، ބައްތި ރަނގަޅުކުރަނީ ކަމަށްހަދައި އެބައްތި ނިއްވައިލާށެވެ! އެއީ، ރަސޫލު الله ޞައްލަﷲ ޢަލައިހި ވަސައްލަމަގެ މެހުމާނަކާއެކު އަހަރެން ނުކާކަން އޭނާއަށް އެނގުނަ ނުދިނުމަށެވެ. އަހަރެމެން ދެމަފިރިންނާއި ކުދީންކޮޅު މިރޭ މިގޮތުގައި ބަޑުހައިކަމާއެކު ވޭތިކޮށްލާނީއެވެ. އަބޫޠަލްޙާގެ ދެކަނބަލުން ރަސޫލު الله ޞައްލަﷲ ޢަލައިހި ވަސައްލަމަގެ މެހުމާނަށް ކާންދެއްވީ އެ ދެކަނބަލުންނާއި ތުއްޕުޅު ބޭފުޅުން ކާއެތިކޮޅަކަށް ނުހަނު ބޭނުންފުޅުވެފައި ވަނިކޮށެވެ. ހެނދުނު އަބޫޠަލްޙާ އެ މެހުމާން މީހާ ގޮވައިގެން ރަސޫލު الله ޞައްލަﷲ ޢަލައިހި ވަސައްލަމަގެ އަރިހަށް ވަޑައިގަތުމުން،އިތުރު އެކަލޭގެފާނު ޙަދީޘް ކުރެއްވިއެވެ. ރޭގައި ތިޔަ ދެކަނބަލުން ކަންތައް ކުރެއްވިގޮތާ މެދު الله ސުބުޙާނަހޫ ވަތަޢާލާ ރުހިވޮޑިގެންފިއެވެ. ދެން އެ ދެކަނބަލުންނަށް ތަޢުރީފުކުރައްވައި އަލްޙަޝްރު ސޫރަތުގެ ނުވަވަނަ އާޔަތް މާތް الله ބާވައިލެއްވިއެވެ.\nޢާސިމްމެން ހާދަ މޮޅޭ! ހަދިސްތަކާއި މާނަވެސް ލިޔެލާފަ އެހެރީ\n– 22 އޭޕުރީލު 2013 1 0


Johnson & Johnson in 572 million dollar dhakkan jehijje | Mihaaru\nޖޯންސަން އެންޑް ޖޯންސަނަށް ވަނީ ބަދަލުގައި ބޮޑު އަދަދެއް ދައްކަންޖެހިފައި\nތަދު ކަނޑުވާ ބޭހުގެ މައްސަލާގައި ޖޯންސަން އެންޑް ޖޯންސަން 572 މިލިއަން ޑޮލަރު ދައްކަން ހުކުމްކޮށްފި\n28 އޯގަސްޓް 2019 - 07:55 1 comment\nތަދު ކަނޑުވާ ބައެއް ބޭހުގައި ބޭނުންކޮށްފައި ހުންނަ ދެވި ހިފާ މާއްދާއެއް ކަމަށްވާ އޮޕިއޮއިޑަށް އެމެރިކާގެ އޮކްލަހޯމާގައި އެތައް ލައްކަ ބަޔަކު އެޑިކްޓުވެ އޭގެ ތެރެއިން ގިނަ ބަޔަކު މަރުވި މައްސަލާގައި، އޭގެ ބޭސް އުފައްދާ ޖޯންސަން އެންޑް ޖޯންސަންގެ ވެސް އިހުމާލު އޮތް ކަމަށް ކަނޑައަޅައި އެ ކުންފުނިން 572 މިލިއަން ޑޮލަރު ދައްކަން އެމެރިކާގެ ކޯޓަކުން ހުކުމް ކޮށްފި އެވެ.\nމި ހުކުމް ކުރުމާ އެކު ޖޯންސަން އެންޑް ޖޯންސަން އިން ވަނީ ހުކުމް އިސްތިއުނާފުކުރާނެ ކަމަށް ބުނެފަ އެވެ.\nމިއީ އޮޕިއޮއިޑް އުފައްދާ އަދި ވިއްކާ ކުންފުނިތަކާ ދެކޮޅަށް ކޮށްފައިވާ އެތައް ހާސް ދައުވާއެއްގެ ތެރެއިން ކޯޓުން ބޭރުގައި ހައްލު ނުވެ ހުކުމަކާ ހަމަޔަށް ދާން ޖެހުނު ފުރަތަމަ މައްސަލަ އެވެ. މީގެ ކުރިން އޮކްލަހޯމާ ސްޓޭޓުން ވަނީ، އޮޕިއޮއިޑެއް ކަމަށްވާ އޮކްސިކޮންޓިން އުފައްދާ ޕްރޫޑް ފާމާއާ އެކު އެއްބަސްވުމަކަށް އައިސް ބަދަލުގައި 270 މިލިއަން ޑޮލަރު ދައްކައިގެ މައްސަލަ ނިންމައިފަ އެވެ. އަދި ޓެވާ ފާމަޝޫޓިކަލްއާ އެކު 85 މިލިއަން ޑޮލަރުގެ ބަދަލަކަށް އެއްބަސްވެ މައްސަލަ ނިންމައިފަ އެވެ. އެކަމަކު ޖޯންސަން އެންޑް ޖޯންސަންއާ އެކު އެއްބަސްވުމަކަށް ނާދެވި ކޯޓަށް ދިޔައީ އެވެ.\nއެެމެރިކާގައި 1999 އިން 2017 އާ ދެމެދު ރިޕޯޓްކޮށްފައިވާ އޯވަޑޯޒް ކޭސްތަކުގެ ތެރެއިން 400،000 ކޭހެއްގައި އޮޕިއޮއިޑް ހިމެނޭ ކަމަށް އެމެރިކާގެ ސެންޓާސް ފޯ ޑިޒީޒް ކޮންޓްރޯލް އެންޑް ޕްރިވެންޝަނުން ވަނީ ބުނެފަ އެވެ. އަދި 2000 ވަނަ އަހަރުގެ ފަހުން އޮކްލަހޯމާ އިން ވަނީ އޮޕިއޮއިޑްގެ ސަބަބުން 6،000 މީހަކު މަރުވެފަ އެވެ.\nޖޯންސަން އެންޑް ޖޯންސަންއާ ދެކޮޅަށް އޮކްލަހޯމާ ސްޓޭޓުން ދައުވާކުރީ ތަދުކަނޑުވާ ބޭސް އިސްތިހާރު ކުރުމުގައި އެ ކުންފުނިން އޮޅުވާލައި، އެކަމުގެ ސަބަބުން އާއްމު ސިއްހަތަށް ބޮޑު ގެއްލުމެއް ދީފައިވާ ކަަމަށް ބުނެ އެވެ. ތަދުކަނޑުވާ ބޭހުގައި އެކުލެވިގެންވާ ދެވިހިފާ މާއްދާއެއް ކަަމަށްވާ އޮޕިއޮއިޑްގެ ނުރައްކަލުގެ މައުލޫމާތު ކަސްޓަމަރުން ނުދިނުމުން ސިއްހީ ބޮޑު ވަބާއެއް އެކަމުގެ ސަބަބުން އުފެދުނު ކަމުގެ ޒިންމާ ނަގަން ޖެހޭނެ ކަމަށް ދައުވާގައި ބުނެފައިވެ އެވެ.\nJohnson & Johnson aa dhekolhah varugadha dhauvaaeh\nޖޯންސަންއާ ދެކޮޅަށް ދައުވާކުރި މައިގަނޑު ސަބަބަކީ އެ ކުންފުނިން އުފައްދާ ބޭހުގެ ބާވަތެއް ކަމަށްވާ "ފެންޓަނީލް ޕެޗް" އެވެ. ވަރުގަދަ ތަދުތައް ތަހައްމަލުކުރާ މީހުންނަށް ދޭ އެ ބޭހުގައި ހިމެނޭ ފެންޓަނީލް ނަމަކަށް ކިޔާ މާއްދާ އަކީ ހަށިގަނޑުން ތަދު ތަހައްމަލުކުރާ ގޮތް ބަދަލުކޮށްލާ މާއްދާ އެކެވެ. އެއީ ހެރޮއިންއާއި ކޮކެއިން ފަދަ ބާވަތްތަކާ އެއްކޮށްގެން މަސްތުވުމަށް ވެސް މީހުން ބޭނުންކުރާ ބާވަތެކެވެ. އޮކްލަހޯމާ ސްޓޭޓުން ޖޯންސަން އެންޑް ޖޯންސަނާ ދެކޮޅަށް އުފުލި ދައުވާގައި ބުނެފައިވާ ގޮތުގައި އެ ކުންފުނިން އެ ސްޓޭޓްގެ އާއްމުންނަށް ދިން ގެއްލުމަށް ބަދަލު ދޭ ނަމަ ކުރިއަށް އޮތް 20 ނުވަތަ 30 އަަހަރުގެ ތެރޭގައި ކޮންމެ އަހަރަކު 12.7 ބިލިއަން ޑޮލަރާއި 17.5 ބިލއަން ޑޮލަރާ ދެމެދުގެ އަދަދެއް ހަރަދު ކުރަން ޖެހޭނެ އެވެ.\nއިތުރު ލިޔުންތައް މަސްތުވާތަކެތި ބޭސް


1000 އެކްސެސް ކޮންޓްރޯލް ކާޑާއި 11 އެކްސެސް ކޮންޓްރޯލް ރީޑަރ ގަތުމަށް\nމިސަރވިސްގެ ބޭނުމަށް 1000 އެކްސެސް ކޮންޓްރޯލް ކާޑާއި 11 އެކްސެސް ކޮންޓްރޯލް ރީޑަރ ގަތުމަށް ބޭނުންވެއެވެ. ވީމާ، މިތަކެއްޗަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް ހުޅުވާލަމެވެ.\nބީލަންތަކަށް ފައިސާ ބަލައިގަތުން އޮންނާނީ 23 އޮކްޓޫބަރު 2014 އިން ފެށިގެން 2014 އޮކްޓޫބަރު 29 ވާ ބުދަ ދުވަހުގެ ނިޔަލަށް، ބަންދުނޫން ކޮންމެ ދުވަހެެއްގެ 10:00 އިން 11:00 އަށް މި ސަރވިސްގެ ފައިނޭންސް ޑިޕާޓްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ބީލަން ފޮތެއްގެ އަގަކީ -/50 ރ (ފަންސާސް ރުފިޔާ) އެވެ. ފައިސާ ދެއްކެވުމުން ބީލަންފޮތް، ސޮފްޓް ކޮޕީ ފޯމެޓެއްގައި މިސަރވިސްގެ ޕްރޮކިއުމަންޓް ސެކްޝަނުން ލިބިވަޑައިގަންނަވާނެއެވެ.\nމި ޕްރޮޖެކްޓުގެ ޕްރީބިޑް ބައްދަލުވުން އޮންނާނީ 2014 އޮކްޓޫބަރު 30 ވާ ބުރާސްފަތި ދުވަހުގެ 13:00ގައި، އިސްކަންދަރު ބިލްޑިންގގައެވެ. މި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2014 އޮކްޓޫބަރު 30 ވާ ބުރާސްފަތި ދުވަހުގެ 10:00 ގެ ކުރިން މިސަރވިސްގެ އީމެއިލް އެޑްރެސް procurement@police.gov.mv އަށް ފޮނުއްވުން އެދެމެވެ. ބީލަން ހުޅުވުން އޮންނާނީ 2014 ނޮވެމްބަރ 05 ވާ ބުދަ ދުވަހުގެ 13:00 ގައި މިސަރވިސްގެ ފައިނޭންސް ޑިޕާޓްމަންޓްގައެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.\nއެޑްވާންސް ޕޭމަންޓުގެ ގޮތުގައި ކޮންޓްރެކްޓް އަގުގެ % 15 އެޑްވާންސް ޕޭމަންޓް ގެރެންޓީއެއް ހުށަހެޅުމުން ލިބޭނެއެވެ.\n21 އޮކްޓޫބަރު 2014\nސުންގަޑި: 29 އޮކްޓޫބަރު 2014 1100


Rubina vari kuraakah noolhen: Abhinav – Iru\nޝާޝާ· 14 ފެބުރުވަރީ 2021\n“ބިގް ބޮސް 14” އިން އެންމެ ގިނަ ބައެއްގެ ސަމާލުކަން ލިބުނު އެއް ވާހަކައަކީ، ޝޯގެ ބައިވެރިންގެ ތެރޭގައި ހިމެނުނު ދެމަފިރިން، ރުބީނާ ދިލެއިކް އާއި އަބިނަވް ޝުކްލާ ވަރިވާން އުޅުނު ވާހަކައެވެ. މި ވާހަކަ އެޝޯގައި ހިއްސާކުރީ ޓާސްކެއްގެ ތެރެއިން ރުބީނާއެވެ. މަޝްހޫރު ޓީވީ އެކްޓްރެސް ކިޔައިދިން ގޮތުގައި، އެ ކައިވެނީގައި ކުނިޖެހި ދެމީހުން ވަރި ފަށަށް އަރާފައި ވަނިކޮށް “ބިގް ބޮސް” ގައި ބައިވެރިވުމުގެ ފުރުސަތު ލިބުމުން، ވަރި ފަސްކޮށްލީ ކަމަށެވެ. އެއީ އެމީހުން އެކަކު އަނެކަކަށް ދީފައިވާ6މަހުގެ މުހުލަތު ހަމަވާން ކައިރިވެފައި އޮތުމުން، “ބިގް ބޮސް 14” ގައި ބައިވެރިވެެގެން ކައިވެންޏަށް އިތުރު ފުރުސަތެއް ދޭން ނިންމީ ކަމަށް ރުބީނާ ކިޔައިދިނެވެ.\nމިފަހުން އަބިނަވް ޝުކްލާ އެ ޝޯއިން ކަޓާފައިވާތީ، މީޑިއާތަކުން އޭނާއާ ސުވާލުކުރިއިރު އެންމެ މުހިއްމު ސުވާލެއްގެ ގޮތުގައި ކޮށްފައިވަނީ، ރުބީނާ “ބިގް ބޮސް” ގެ ގެއިން ނުކުތުމުން އެދެމީހުން ވަރިވާނެތޯ އެވެ. މިއަށް ޖަވާބުދެމުން އަބިނަވް ބުނީ މިހާރު ވަރިވުމުގެ ވިސްނުމެއް ނެތް ކަމަށެވެ. ސަބަބަކީ “ބިގް ބޮސް” ގައި ބައިވެރިވެގެން އެދެމަފިރިން ހީނުކުރާވަރުގެ މައްސަލަތަކަކާ އެކީގައި ކުރިމަތިލާފައި ވާތީ، ކުރިން ކޮށްފައިވާ ޒުވާބުތަކަކީ އެއްވެސް އެއްޗެއް ނޫން ގޮތުގައި ފެންނާތީ ކަމަށެވެ.\n“ބިގް ބޮސްގެ ގޭތެރޭގަ އަހަރެމެން މާ ބޮޑެތި ކަންކަމާ ކުރިމަތިިލިން. އެއީ ހަގީގީ ދިރިއުޅުމުގަ އަހަރެމެން ކުރާ ޒުވާބުތަކާ ނުބައްދަލު ކަންކަން. އެހެންވީމަ، ދެމީހުން އެކީގަ ސާބިތުކަންމަތީ އެ ހުރަސްތައް ގިރާކުރެވެންޏާ، އަހަރެމެން އެކުގައި ކުރިމަތިނުލެވޭނެ ކަމެއް ނާންނާނެ. މިއީ ބިގް ބޮސް އަށް ވަންނަން އުޅުނުއިރު ވެސް އަހަރެން ރުބީނާ ކައިރީގަ މަޖަލަކަށް ހަދާފަ ބުނި ވާހަކައެއް. އެކަން މިހާރު މިވަނީ ހަގީގަތަކަށް ވެފަ”، އަބިނަވް ކިޔައިދިނެވެ.\n7 ބައިވެރިންނަށް ވެފައި ވަނިކޮށް އަބިނަވް ޝުކްލާ “ބިގް ބޮސް” އިން ކެޓީ، މީގެ ހަފްތާއެއް ކުރިން ބައިވެރިންގެ “ކަނެކަޝަން” ގެ ގޮތުގައި ގެއަށް ގެނައި ފަރާތްތަކުގެ ވޯޓުންނެވެ. އަބިނަވް އެޝޯއިން ކަޓާފައި ވިޔަސް، ރުބީނާ ވަނައަކާ ހަމައަށް ދާނެ ކަމަށް ވަރަށް ބޮޑަށް ލަފާކުރެވެއެވެ.


Council inthihaabu baahvvaifi nama MDP ladhu gannavaalaanan: Adhurey - One Online\nޕީއެންސީގެ ރައީސް އަބްދުއްރަހީމް: ވިދާޅުވަނީ ކައުންސިލް އިންތިހާބްގައި އެމްޑީޕީ ލަދުގަންނަވާލާނެ ކަމަށް -- ވަން ފައިލް ފޮޓޯ: މުހައްމަދު ހައްޔާން\nކައުންސިލް އިންތިހާބު ބާއްވައިފި ނަމަ އެމްޑީޕީ ލަދުގަންނަވާލާނަން: އަދުރޭ\nކުރިއަށް އޮތް ލޯކަލް ކައުންސިލްތަކުގެ އިންތިހާބު ބާއްވައިފި ނަމަ ވެރިކަން ކުރާ ކޯލިޝަނުގެ މައި ޕާޓީ އެމްޑީޕީ ލަދު ގަންނަވާލާނެ ކަމަށް އިދިކޮޅު ކޯލިޝަން ވަގުތީ ގޮތުން ހިންގެވުމާ ހަވާލުވެވަޑައިގެން ހުންނެވި ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވެއްޖެ އެވެ.\nއަދުރޭ އެހެން ވިދާޅުވެފައިވަނީ، ދައުލަތުން އޭނާގެ މައްޗަށް އުފުލާފައިވާ ހަޑިހުތުރު ބަސް ބޭނުންކުރުމުގެ ދައުވާގެ މިއަދުގެ އަޑުއެހުން ނިންމަވާލެއްވުމަށްފަހު ބޭރަށް ނުކުމެވަޑައިގަތުމަށްފަހު އެވެ.\nއަދުރޭ ވިދާޅުވީ، ސަރުކާރުން މަސައްކަތް ކުރަނީ އިދިކޮޅު ރަށު ބަންދު ކުރުމަށްފަހު ލޯކަލް ކައުންސިލްތަކުގެ އިންތިހާބު ކާމިޔާބު ކުރަން ކަމަށެވެ. އަދި އޭނާގެ މައްޗަށް އުފުލާފައިވާ ދައުވާ އަކީ ވެސް އެކަމަށް މަގު ކޮށުމަށް ކޮށްގެން އުޅޭ ދައުވާއެއްގެ ގޮތުގައި އަދުރޭ ވަނީ ސިފަކުރައްވައިފައެވެ.\n"ލޯކަލް ކައުންސިލްތަކުގެ އިންތިހާބު ބާއްވައިފިއްޔާ އިރާދަ ކުރެއްވިއްޔާ އެމްޑީޕީން މި ފަހަރު ޖެހޭނީ ލަދަ ގަންނަން. އަޅުގަނޑުމެން އިންތިހާބު ކާމިޔާބު ކުރާނަން،" އަދުރޭ ވިދާޅުވި އެވެ.\nކައުންސިލް އިންތިހާބާއި އޭނާގެ މައްޗަށް އުފުލާފައިވާ ދައުވާ ގުޅުވައިލުމަށްފަހު އަދުރޭ ވިދާޅުވީ، އެކަމުގެ މައިގަނޑު ބޭނުމަކީ ސިޔާސީ ގޮތުން އުނދަގޫ ކުރަން ކަމަށެވެ. އަދި ތުހުމަތުކުރެއްވީ، އެއީ ސަރުކާރުން އިސްވެ އޮވެ ކުރަމުން އަންނަ ކަމެއްގެ ގޮތުގައެވެ.\n"އެނގިވަޑައިގަންނަވާނެ މިއީ ލޯކަލް ކައުންސިލަތަކުގެ އިންތިހާބު ދުވަސްވަރު. އެ ދުވަސްވަރު އަޅުގަނޑުމެން އެންމެން ރަށު ބަންދުކޮށްގެން އިންތިހާބު ކާމިޔާބު ކުރުމަށްޓަކައި އެމްޑީޕީން މަސައްކަތް ކުރަމުން މިގެންދަނީ. ދެން އަޅުގަނޑަކީ މި ވަގުތު މި ކޯލިޝަނުގެ އެންމެ އިސްކޮށް ހުރި މީހަކަމަށް ވީމަ އަޅުގަނޑު ދެކޮޅަށް ދެމުމަށް ކުރާ ކަމެއް މިޔަކީ،" އަދުރޭ ވިދާޅުވި އެވެ.\nއިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން ޖަލަށް ލުމަށްފަހު ދެން އޭނާއާ 'ދިމާކޮށްލައިގެން' އުޅެނީ ސަރުކާރު ޖަވާބުދާރީ ކުރުމަށް ކުރާ މަސައްކަތް ހުއްޓުވާލުމަށް ކަމަށް އަދުރޭ ވަނީ ތުހުމަތު ކުރައްވާފަ އެވެ. އެހެން ނަމަވެސް އެއީ ވާނެ ކަމެއް ނޫން ކަމަށް ވެސް އޭނާ ވިދާޅުވި އެވެ.\nގުޅޭ ޓެގު އަބްދުއްރަހީމް އަބްދުﷲ (އަދުރޭ) ލޯކަލް ކައުންސިލް އިންތިޚާބު ސިޔާސީ އެމްޑީޕީ އިލެކްޝަންސް ކޮމިޝަން ލާމަރުކަޒީ ނިޒާމް


Nick Jonas Ge Phone Ge Home Screen Gai Ves Priyanka\nޕްރިޔަންކާ އާއި ނިކް ޖޯނަސް--\nނިކް ޖޯނަސްގެ ފޯނުގެ ހޯމް ސްކްރީނުގައި ވެސް ޕްރިޔަންކާ\nބޮލީވުޑުގެ މަޝްހޫރު ބަތަލާ ޕްރިޔަންކާ ޗޯޕްރާ އާއި ހޮލީވުޑުގެ ލަވަކިޔުންތެރިޔާ ނިކް ޖޯނަސްގެ ލޯބީގެ ވާހަކަތަކީ މިހާރު ބޮލީވުޑުގައި އެންމެ ގަދައަށް ދެކެވެމުން އަންނަ ވާހަކަތަކެވެ.\nއުމުރުން 36 އަހަރުގެ ޕްރިޔަންކާ އާއި 26 އަހަރުގެ ނިކް ވަރަށް އަވަހަށް ކައިވެނިކުރަން އުޅޭކަމުގެ އަޑުތައް ފެތުރެމުން އަންނައިރު ޕްރިޔަންކާއަށް ވުރެ ހަގު ފިރިހެނަކާއި އޭނާ ކައިވެނިކުރާތީ އަމާޒުވާ ފާޑުކިޔުންތައް ވަކި މަދެއް ނޫނެވެ.\nފާޑުކިޔުންތެރިންގެ ފާޑުކިޔުންތަކަށް މާބޮޑު ސަމާލުކަމެއް އެދެ ތަރިން ދީފައެއް ނުވާއިރު އެދެ ތަރިން އަންނަނީ ސޯޝަލް މީޑީއާގެ އެކި ވަސީލަތްތައް މެދުވެރިކޮށް ވެސް އެމީހުން އެކަކު އަނެކަކަށް އޮންނަ ލޯބި ފާޅުކުރަމުންނެވެ.\nއިއްޔެގެ ވަގުތެއްގައި ލޮސް އެންޖަލްސްގައި އޮތް ބާސްކެޓް ބޯޅަ މުބާރާތެއް ބެލުމަށް ނިކް ގޮސްފައިވާއިރު އެންމެ ގިނަ ބަޔަކަށް އަޅައިގަތީ އޭނާގެ އަތުގައި އޮތް މޯބައިލް ފޯނަށެވެ. އެގޮތުން ފޯނުގެ ހޯމް ސްކްރީނުން ފެނިގެންދިޔައީ އޭނާގެ ލޯބިވެރިޔާ ޕްރިޔަންކާގެ ފޮޓޯއެކެވެ.\nކެލިފޯނިއާގައި ނިކް މިވަގުތު ހުރިއިރު އޭނާގެ ވާންއުޅޭ އަނބިމީހާ ޕްރިޔަންކާ ހުރީ އިންޑިއާގެ މުމްބާއީގައެވެ. ދޭތެރެ ދޭތެރެއިން ލިބޭ ބަންދު ދުވަސް ދުވަހު ނިކް ވެސް އޭނާގެ ލޯބިވެރިޔާއާއެކު ވުމަށް އިންޑިއާއަށް ގޮސް ހަދައެވެ. އަދި ޕްރިޔަންކާ ވެސް ނިކް ދެކިލުމަށް އެގައުމަށް ދެއެވެ.\nޕްރިޔަންކާ އާއި ނިކް ފުރަތަމަ ފަހަރަށް ބައްދަލުވެފައިވަނީ މިދިޔަ އަހަރުގެ މެޓް ގާލާ އިންނެވެ. އޭގެ ފަހުން މިއަހަރުގެ މެއި މަހުގެ ތެރޭގައި އެދެމީހުން ރައްޓެހިވިކަމަށް ހަބަރުތައް ފެތުރެން ފެށިއިރު މިއަހަރުގެ ޖުލައިގައި ޕްރިޔަންކާއަށް 36 އަހަރު ފުރުމަށް ބޭއްވި ހަފުލާގެ ތެރެއިން އެދެމީހުން ވަނީ އެންގޭޖުވެފައެވެ. ނަމަވެސް އެދެމީހުން އިންޑިއާގައި ރަސްމީކޮށް އެންގޭޖުވެފައިވަނީ މިދިޔަ އޯގަސްޓު މަހުގެ ފަހުކޮޅެވެ.\nނިކް ޖޯންސް ބޮލީވުޑް މުނިފޫހިފިލުވުން ޕްރިޔަންކާ


Neymar aai Mbappe PSG dhookoh nudhaane: Al-Khelaifi\nޕީއެސްޖީގެ ރައިސް ގަތަރުގެ ނާސެރް އަލް ޚަލީފީ\nޕީއެސްޖީގެ ދެ ފޯވަޑުން ކަމަށްވާ، ކިލިޔަން އެމްބާޕޭ އާއި ނޭމާ ޖޫނިއާ ކައިރި މުސްތަގުބަލެއްގައިވެސް ޕީއެސްޖީ ދޫކޮށް ނުދާނެ ކަމަށް، އެ ކުލަބުގެ ރައީސް ގަތަރުގެ ނާސެރް އަލް ހަލީފީ ވިދާޅުވެއްޖެ އެވެ.\nޔޫއެފާ ޗެމްޕިއަންސް ލީގްގެ ކްއާޓާ ފައިނަލުގައި ރޭ އެޓަލާންޓާ އާ ދެކޮޅަށް ޕީއެސްޖީ މޮޅުކޮށްދިނުމުގައި މެޗުގެ ފަހު ވަގުތުގައި އެމްބާޕޭއާ އާއި ނޭމާ ވަނީ މުހިންމު ދައުރެއް އަދާ ކޮށްފަ އެވެ. ރޭގެ މެޗަށް ފަހު އާރްއެމްސީ ސްޕޯޓަށް ދިން އިންޓަވިއުގައި ހަލީފީ ވިދާޅުވީ ނޭމާ އާއި އެމްބާޕޭ އަކީ ދުނިޔޭގެ އެންމެ މޮޅު ދެ ކުޅުންތެރިން ކަމަށެވެ.\n"ދުނިޔޭގެ އެންމެ މޮޅު ގަދަ ތިން ކުޅުންތެރިންގެ ތެރޭގައި އެ ދެ ކުޅުންތެރިން ހިމެނޭނެ،" އަލް ހަލީފީ ވިދާޅުވި އެވެ. "ނޭމާ އަކީ މެޗުގެ އެންމެ މޮޅު ކުޅުންތެރިޔާ އޭނާ ކުޅުން މެޗުގައި ވަރަށް މޮޅު، އޭނާ އާ ކިލިޔަން [އެމްބާޕޭ] މި ޓީމު ދޫކޮށް ނުދާނެ، އެ ކުޅުންތެރިން ދެމިތިބޭނެ."\nޔޫރަޕްގެ ޕްރީމިއަމް ކުލބު މުބާރަތުގެ ސެމީ ފައިނަލަށް ޕީއެސްޖީ ދަތުރު ކުރީ 25 އަހަރު ފަހުންނެވެ. އަލް ހަލީފީ ވިދާޅުވީ ރޭގެ މެޗަކީ އޭނާގެ ކުލަބަށް ވަރަށް ހާއްސަ މެޗެއް ކަމަށެވެ.\n"މިއީ ވަރަށް ފާހަގަ ކުރެވޭ ކަމެއް، އަހަރެމެންނަށް ހާއްސަ ކަމެއް، އަހަރެމެން ޖެހޭ މެންޓަލިޓީ ބަދަލު ކުރަން،" އަލްހަލީފީ އިތުރަށް ވިދާޅުވި އެވެ. "ކޮރޯނާ ވައިރަސް އާ ގުޅިގެން ފްރާންސް ލީގް ހުއްޓާލުމުން އަހަރެމެންނަށް ފަސޭހައެއް ނުވި، އެހެންނަމަވެސް ކުޅުންތެރިން ވަނީ ވަރަށް ރަނގަޅު މެންޓަލިޓީއެއްގައި ކުޅެފައި."\nނޭމާ އާއި އެމްބާޕޭ ވެސް ވަނީ އަންނަ ސީޒަންގައިވެސް ޕީއެސްޖީގައި މަޑުކުރާނެ ކަމަށް ބުނެފައެވެ. ކޮންމެ ސީިޒަނެއް ފެށުމުގެ ކުރިން އެ ދެ ކުޅުންތެރިންގެ ޓްްރާންސްފާ އާ ގުޅުވައިގެން އަބަދުވެސް ވާހަކަ ދައްކަ އެވެ. ނޭމާ އަލުން ބާސާ އަށް ގެންދަން އެ ކުލަބުން ކުރާ މަސައްކަތްވެސް މިވަގުތަށް ވަނީ މަޑުޖައްސާލާފަ އެވެ. އެމްބަޕޭ ގެންދަން ރެއާލް މެޑްރިޑާއި ލިވަޕޫލުން ކުރިން ވަނީ ޝައުގުވެރިކަން ފާޅުކޮށްފަ އެވެ. ރެއާލްއިން ބުނެފައި ވަނީ މި ޓްރާންސްފާ ޕީރިއަޑްގައި ކުލަބަށް އާ ކުޅުންތެރިޔަކު ނުގެންނާނެ ކަމަށެވެ.\nކީލިއަން އެމްބާއްޕޭ ނޭމާ


Gadhdhoo Zahir Ge Handhaanugai Majleehugai Sukootheh - Vaguthu\nކޮވިޑް ކޮންޓްރޯލް ކުރުން އަދިވެސް ބުރަ! - 22 ގަޑިއިރު ކުރިން\nގައްދޫ ޒާހިރުގެ ހަނދާނުގައި މަޖިލީހުގައި ސުކޫތެއް\n4 ހަފްތާ ކުރިން ( މެއި 18, 2021 )\nރައްޔިތުންގެ މަޖިލީހުގެ ގައްދޫ ދާއިރާގެ ކުރީގެ މެމްބަރު ޒާހިރު އާދަމްގެ ހަނދާނުގައި ރައްޔިތުންގެ މަޖިލީހުގެ މިއަދުގެ ޖަލްސާގައި ހަމަހިމޭންކަމުގެ ސުކޫތެއް ގެނެސްފިއެވެ.\nމަޖިލީހުގެ މިއަދުގެ ޖަލްސާ ފައްޓަވަމުން، ރިޔާސަތުގައި އިންނެވި، މަޖިލީހުގެ ނައިބު ރައީސް އީވާ އަބްދުﷲ ވިދާޅުވީ، މަޖިލީހުގެ މެންބަރުންގެ ފަރާތުން މެންބަރު ޒާހިރުގެ އާއިލާއަށް ތައުޒިޔާ ފޮނުއްވާ ކަމަށެވެ.\nރައްޔިތުންގެ މަޖިލީހާއި ރައްޔިތުންގެ ޚާއްޞަ މަޖިލީހުގެ މެންބަރުކަން ކުރެއްވި އަލްފާޟިލް ޒާހިރު އާދަމްގެ ހަނދާނުގައި، ރައްޔިތުންގެ މަޖިލީހުގެ މިއަދުގެ ޖަލްސާގައި ހަމަހިމޭންކަމުގެ ސުކޫތެއް ގެންނެވުން pic.twitter.com/abaESGI2AM\n— People's Majlis (@mvpeoplesmajlis) May 18, 2021\nމިހާރުގެ ގައްދޫ ދާއިރާގެ މެންބަރު އަހްމަދު ޒާހިރުގެ ބައްޕާފުޅު ޒާހިރު އާދަމް އުމުރުން 74 އަހަރުގައި އަވަހާރަވީ ކޮވިޑް-19 ގެ ބަލީގައެވެ.\nޒާހިރު ވަނީ 2005 ވަނަ އަހަރުގެ ފެބްރުއަރީ 27 ވަނަ ދުވަހުން ފެށިގެން 2009 ވަނަ އަހަރުގެ މެއި 27 އާއި ހަމައަށް ގދ. އަތޮޅުގެ މެންބަރުކަން ކުރައްވައިފައެވެ. އަދި 29 މެއި 2009 އިން ފެށިގެން 27 މެއި 2014 އާއި ހަމައަށް ގައްދޫ ދާއިރާގެ މެންބަރު ކަން ކުރެއްވިއެވެ.\nއޭނާ ވަނީ މިހާރު އަމަލު ކުރަމުން އަންނަ ގާނޫނުއަސާސީ އެކުލަވާލި ރައްޔިތުންގެ ހާއްސަ މަޖިލީހުގެ މެންބަރު ކަން ވެސް ކުރައްވައިފައެވެ.


Mayyithun ufulaa ferry halaakuve, ithuru bura eh ufulan jehijje | Mihaaru\nމައްޔިތުން އުފުލުމަށް ހާއްސަކޮށްފައި އޮންނަ ފެރީ. - ފޮޓޯ: މިހާރު\nމައްޔިތުން އުފުލާ ފެރީ ހަލާކުވެ، އިތުރު ބުރައެއް އުފުލަން ޖެހިއްޖެ\n07 މާޗް 2017 - 11:55 16 comments\nމާލޭގައި މަރުވާ މީހުން އުފުލުމަށް ބޭނުން ކުރާ އެމްޓީސީސީގެ ހާއްސަ ފެރީ ހަލާކުވުމާ ގުޅިގެން މައްޔިތުން އުފުލުމުގައި ބޮޑެތި ދަތިތަކާ ކުރިމަތިލާން ޖެހިއްޖެ އެވެ.\nމައްޔިތުން އުފުލާ ފެރީގައި މައްސަލަ ޖެހިގެން މަރާމާތަށް ތިލަފުއްޓަށް ގެންދިޔައީ މިދިޔަ ހުކުރު ދުވަހު ކަމަށްވެ އެވެ. އެ ފެރީގެ ބަދަލުގައި މިހާރު އާންމުކޮށް ބޭނުން ކުރަނީ ހުޅުމާލެ އާއި މާލެއާ ދެމެދު ސައިކަލް އުފުލުމަށް ހާއްސާކޮށްފައި އޮންނަ ފެރީ އެވެ.\nސައިކަލް އުފުލުމަށް ހާއްސަކޮށްފައި އޮންނަ ފެރީގައި މައްޔިތުން ގެންދެވޭނެ އިންތިޒާމުތައް ހަމަޖައްސާފައި ނެތުމުން އާންމުންގެ ގިނަ ބައެއްގެ ޝަކުވާ ވަނީ އަމާޒުވެފަ އެވެ. އަދި ގަބުރު އުފުލުމަށް ހާއްސަކޮށްފައި އޮންނަ 40 މީހުންގެ ޖާގައިގެ ފެރީ އަލުން ހިދުމަތަށް ނެރެވޭނެ ދުވަހެއް ވެސް ނޭނގެ އެވެ.\nމައުލޫމާތު އެނގޭ މީހަކު "މިހާރު" އާ ވާހަކަ ދައްކަމުން ބުނި ގޮތުގައި ސައިކަލް އުފުލާ ފެރީގައި ގަބުރު ގެންދަން ޖެހެނީ ވަރަށް ދަތި ހާލުގައި ކަމަށެވެ. ފެރީގެ ތައްޓު މަތީގައި ގަބުރު ބާއްވަން ޖެހޭ އިރު، ގަބުރު ހިފެހެއްޓޭނެ އިތުރު ގޮތެއް ނެތުމުން، ކައިރީގައި އާއިލާ މެމްބަރުން ތިބެގެން ނޫނީ ގަބުރު ހިފެހެއްޓޭ ގޮތެއް ނެތެވެ.\n"އާއިލާ މީހުން ތިބެން ޖެހެނީ ތައްޓު މަތީގައި ވަށައިގެން ގަބުރުގައި ބާރަށް ހިފަހައްޓައިގެން، ފެރީގައި ޖަހާފައި ހުންނަނީ ވެސް ވަރަށް މަދު ގޮނޑިތަކެއް،" އެމީހާ ބުންޏެވެ.\nއޭނާ ބުނީ ވިއްސާރަވެގެން ކަނޑުގަދަ ދުވަހަކާ ދިމާވެއްޖެނަމަ، މައްޔިތުން އުފުލުމަކީ މާލޭގައި އުޅޭ މީހުންނަށް ބޮޑު ތަކުލީފެއް އުފުލަން ޖެހޭނެ ކަމެއް ކަމަށެވެ. މައްޔިތުން އުފުލާ ފެރީ މައްސަލަ ޖެހިގެން އުޅޭ އިރު، މިކަމަށް ހާއްސަ އިތުރު ފެރީއެއް އޮންނަން ޖެހޭނެ ކަމަށް ވެސް އޭނާ ބުންޏެވެ.\nމައްޔިތުން އުފުލުމަށް ހާއްސަ ފެރީ މި މަހުގެ އެއް ވަނަ ދުވަހު ހަލާކުވުމާ ގުޅިގެން އެ މުއްދަތުގެ ފަހުން މަރުވި ދިހަ ވަރަކަށް މީހުންގެ ހަށިގަނޑު ގެންދަން ޖެހުނީ ވަރަށް ދަތި ހާލުގައި ކަމަށް އޭނާ ބުންޏެވެ.\nމައްޔިތުން ބޭއްވުމަށް އަށްޓެއް ގޮތަށް ހަދާފައި އޮންނަ ތަން.- ފޮޓޯ: މިހާރު\nމައްޔިތުން އުފުލުމަށް ހާއްސަކޮށްފައި އޮންނަ ފެރީގައި އެއް ފަހަރާ ދެ މައްޔިތުން ބޭއްވުމަށް ހާއްސަ އަށްޓެއް ހަދާފައި ހުރެ އެވެ. އަށިމަތީގައި މައްޔިތުން ބާއްވާފައި އޮންނަ އިރު، ގަބުރު ހިފެހެއްޓުމަށްޓަކައި ބެލްޓެއް އެޅުވޭނެ ގޮތް ހަދާފައި ހުރެ އެވެ.\nއެމްޓީސީސީގެ އޮފިޝަލަކު ވިދާޅުވި ގޮތުގައި މައްޔިތުން އުފުލާ ފެރީ ތިލަފުއްޓަށް ގެންދިޔައީ މަރާމާތެއް ކުރުމަށެވެ. ނަމަވެސް އެކަމާ ގުޅޭ އިތުރު ތަފްސީލެއް އޭނާ ނުދެއްވަ އެވެ. އަދި ފެރީ މަރާމާތު ކުރުމަށް ފަހު، އަލުން ހިދުމަތަށް ނެރެވޭނެ ދުވަހެއް ވެސް އޭނާ ވިދާޅެއް ނުވެ އެވެ.\n"ފެރީތައް ދޭތެރެ ދޭތެރެ އިން މަރާމާތު ކުރޭ، އެކަމަކު މައްޔިތުން އުފުލުމުގެ ކަންކަން ހުއްޓުމަކަށް ނާދޭ، އަޅުގަނޑުމެންގެ ފެރީތަކުގައި މައްޔިތުން އުފުލަމުން ދާނެ،" އޮފިޝަލް ވިދާޅުވި އެވެ.\nއެނގިފައިވާ ގޮތުގައި ފެރީ މަރާމާތު ކުރުމަށްފަހު މިއަދު ހިދުމަތަށް ނެރެނޭ ކަމަށްވެ އެވެ.\nމާލެ އާއި ވިލިމާލޭގައި މަރުވާ މީހުން ހުޅުމާލެ އަށް ގެންގޮސް ވަޅުލާން ފުރަތަމަ ފެށީ މިދިޔަ އަހަރުގެ މާޗު މަހު އެވެ. އެކަމަކު އިންތިޒާމްތައް ދޯދިޔާވުމާއި އާންމުން އުފުލަން ޖެހުނު ބުރަ ބޮޑުވުމުން، އެންމެ ފަހުން އާއިލާތަކުން އަމިއްލަ އަށް އަލުން އާ ސަހަރާގައި ވަޅުލާން ފެށުމުން، ހުޅުމާލެ އަށް ގަބުރު އުފުލުން ހުއްޓުމަކަށް އަ އެވެ. އޭގެ ފަހުން ހުޅުމާލެ އަށް ގަބުރު ގެންގޮސް ވަޅުލަން ފެށީ މިދިޔަ ފެބްރުއަރީ އެކަކުން ފެށިގެންނެވެ.\nއިތުރު ލިޔުންތައް ހުޅުމާލެ ސަހަރާ އެމްޓީސީސީ ހުޅުމާލެ ސަހަރާ\nމައްޔިތުން އުފުލާ ފެރީ އަލުން ހިދުމަތަށް ނެރެފި\nހުޅުމާލެ ފެރީ ތާވަލު ބަދަލު ކުރާނީ މަހެއް ފަހުން


Vote laan dhiyaee huhdha hodhaigen tho nubalaane: EC\nވޯޓްލާން ދިޔައީ ހުއްދަ ހޯދައިގެންތޯ ނުބަލާނެ: އީސީ\nއީސީ ގެ ރައީސް އަހުމަދު ޝަރީފް ވާހަކަފުޅު ދައްކަވަނީ: އިންތިހާބުގައި ވޯޓްލާން ދާ މީހުން ދަނީ ހުއްދަ ހޯދައިގެންތޯ ނުބަލާނެ ކަމަށް ވިދާޅުވި -- އަވަސް ފޮޓޯ\nވޯޓްލާ މަރުކަޒަށް ވޯޓްލާން ދާ މީހާގެ ނަން ވޯޓާސް ލިސްޓްގައި އޮވެއްޖެނަމަ އެ މީހަކަށް ވޯޓް ލެވޭނެ ކަމަށާ އެއީ ހުއްދަ ހޯދައިގެން އައި މީހެއްތޯ ނުބަލާނެ ކަމަށް އިލެކްޝަންސް ކޮމިޝަން (އީސީ) ގެ ރައީސް އަހުމަދު ޝަރީފް އާދަމް ވިދާޅުވެެއްޖެ އެވެ.\nޝަރީފް ވިދާޅުވީ ވޯޓްލާ މަރުކަޒަށް ވޯޓްލާން ދާ މީހާގެ ނަން ވޯޓާސް ލިސްޓްގައި އޮވެއްޖެނަމަ އެ މީހަކަށް ވޯޓް ލެވޭނެ އެވެ. އޭނާއަކީ ކިހިނެތް، ކޮންތާކުން ދިޔަ މީހެއްތޯ އޮފިޝަލުން ނުބައްލަވާނެ އެވެ. އަދި އެއީ އެޗްޕީއޭގެ ހުއްދަ ހޯދައިގެން ދިޔަ މީހެެއްތޯވެސް ކޮމިޝަނުން ނުބަލާނެ އެވެ. ޝަރީފް ވަނީ ރައްކާތެރިކަމާއެކު ވޯޓްގެ ކަންކަން ކުރިއަށް ގެންދިއުމަށް ހުރިހާ ރައްޔިތުންގެ އެހީތެރިކަމަށް އެދި ވަޑައިގެންފަ އެވެ.\nއޭނާގެ އެ އިޝާރާތަކީ ކޮވިޑް-19 އަށް ޕޮޒިޓިވްވެފައިވާ މީހުން ވޯޓްލާން ދިއުމަށާއި ވޯޓްލުމަށް އެއް ރަށްރަށުން އަނެއް ރަށަށް ދިއުމަށެވެ. އެޗްޕީއޭއިން ވަނީ ވޯޓްލާން އެއް ރަށުން އަނެއް ރަށަށް ދަތުރު ކުރުމުގެ ހުއްދަ ދޭނެ ކަމަށް އީސީއަށް އަންގާފަ އެވެ. ނަމަވެސް ދަތުރު ފެށުމުގެ ކުރިން އެ ހޯދަން ޖެހެއެވެ. ރަށްރަށުގައިވާ ކޮވިޑް ޓާސްކް ފޯސްގެ ހުއްދައެއް ހޯދާ އެ ޓާސްކްފޯހުގެ އިރުޝާދަށް ނޫނީ ރަށްރަށަކަށް ނޭރޭނެ އެވެ.\nއެހެން އޮތް ނަމަވެސް ޝަރީފް ވިދާޅުވީ ވޯޓްލާ މަރުކަޒުތަަކުގައި ތިއްބަވާ އޮފިޝަލުން އެކަން ބައްލަވައި ނުހައްދަވާނެ އެވެ.\nވޯޓްލާ މަރުކަޒަށް ވޯޓްލާން އަންނަ މީހާގެ ނަން ވޯޓާސް ރަޖިސްޓްރީގައި އޮވެއްޖެނަމަ އޭނާއަށް ވޯޓް ލެވޭނެ. ކިހިނެތްތޯ، ކޮންތާކުންތޯ އައީ ހުއްދަ ހޯދައިގެންތޯ އިލެކްޝަންސް ކޮމިޝަނަކުން ނުބަލާނެ.\nއަހުމަދު ޝަރީފް އާދަމް | އިލެކްޝަންސް ކޮމިޝަންގެ ރައީސް\nމިފަހަރުގެ އިންތިހާބުގައި ކޮވިޑް-19 އަށް ޕޮޒިޓިވެފައިވާ މީހުން ވޯޓްލާނީ އެންމެ ފަހުންނެވެ. އެ މީހުން ވޯޓްލާނީ އާންމުންގެ ވޯޓް ކިއު ހަވީރު ފަހެއް ޖަހާއިރު ބަންދު ކުރުމުންނެވެ. ޕޮޒިޓިވް މީހުން ވޯޓްލުމަށް މިހާރު ހަމަޖައްސާފައިވަނީ ހަވީރު ފަހަކުން ހަޔަކަށެވެ.\nވޯޓްލާން ދިއުމުގެ ކުރިން އެޗްޕީއޭގެ ހުއްދަ ހޯދަން ޖެހެއެވެ. ނަމަވެސް ހުއްދަ ލިބުމުން ވޯޓްލާ މަރުކަޒަށް ދާން ޖެހޭނީ އެމީހަކު އަމިއްލައަށެވެ. އަދި ވޯޓްލާން ޖެހޭނީ އެހީތެރިިއަކާ ނުލައި އެކަންޏެވެ.\nލޯކަލް ކައުންސިލްތަކުގެ އިންތިހާބާއި އަންހެނުންގެ ތަރައްގީއަށް މަސައްކަތް ކުރާ ކޮމެޓީތަކުގެ އިންތިހާބު ހޮނިހިރު ދުވަހު ކުރިއަށް ދާނެ އެވެ. ވޯޓް ނެގުން އޮންނާނީ ހެނދުނު 7:00 އިން ހަވީރު 5:00 އަށެވެ.\nއިލެކްޝަންސް ކޮމިޝަން ލޯކަލް ކައުންސިލްތަކުގެ އިންތިހާބު އަހުމަދު ޝަރީފް އާދަމް\nކައުންސިލް އިންތިހާބަށް 70 މިލިއަން ރުފިޔާ\nއެމްޑީޕީން އެދުނު ހަ ވޯޓް ފޮށި ނުގުނަން ނިންމައިފި\nދާއިމީ ނަތީޖާ މާދަމާ ރޭ އިއުލާނުކުރަން ފަށަނީ\n11 ވޯޓް ފޮށްޓެއް އަލުން ގުނަން ނިންމައިފި


Terrorist in mifaharu filaa thibee "Whatspp" gai | Mihaaru\nދުނިޔޭގައި ހިންގާ ޓެރަރިސްޓް ހަމަލާތައް އުފަންކުރުވައި ހިންގަނީ ސޯޝަން ނެޓްވޯކްތައް މެދުވެރިކޮށް ކަމަށް ބުނެވޭ\n29 މާޗް 2017 - 06:242comments\nއިނގިރޭސިވިލާތުގައި ދާދި މިދާކަށް ދުވަހު ހިންގިި ޓެރަރިސްޓް ހަމަލާގެ ސަބަބުން ކުށްވެރި ވަނީ "ވަޓްސްއެޕް" އެވެ. ސަލާމަތީ ބާރުތަކުން ބުނާ ގޮތުގައި އެ ހަމަލާ ދިން މީހާ، ހަމަލާ ދިނުމުގެ އިރުކޮޅެއް ކުރިން ވަޓްސްއެޕް ބޭނުންކުރި އެވެ. އޭނާ ވަޓްސްއެޕް ބޭނުންކުރީ ކީއްކުރަންކަން އަދި ކަށަވަރު ނުވި ނަމަވެސް، ގަބޫލުކުރެވެނީ އެއީ އެ ހަމަލާ ރާވައި ހިންގާނެ ގޮތް ބުނެދޭ މީހުންނާ މުއާމަލާތުކުރުމަށް ކަމަށެވެ.\nއިނގިރޭސިވިލާތުގައި މިހާރު ވަޓްސްއެޕް ވެފައި ވަނީ ގައުމީ ސަލާމަތަށް ބިރަކަށެވެ. އެ އެޕްލިކޭޝަން މެދުވެރިކޮށް މީހުން ދައްކާ ވާހަކަތައް، ސަލާމަތީ ބާރުތަކަށް އެނގެން ޖެހޭނެ ކަމަށް ބުނެ އެތައް ބަޔަކު ވަކާލާތުކުރެ އެވެ. އިނގިރޭސި ގާނޫނުތައް ހުރި ގޮތުން، ވަކި ގޮތަކަށް އަމަލުކުރެވެން އަދި ނެތް ނަމަވެސް، ބެލެވޭ ގޮތުގައި ސޯޝަލް އެޕްލިކޭޝަންތައް ބޭނުންކުރަން ޖެހޭ އުސޫލުތަކެއް އިނގިރޭސިވިލާތުގައި ކަނޑައަޅާފާނެ އެވެ.\nވަޓްސްއެޕް މެދުވެރިކޮށް ދެ މީހަކު ދައްކާ ވާހަކަތައް ހުންނަނީ ވަރުގަދަ އަށް "އެންކްރީޕްޓް"ކޮށްފަ އެވެ. މާނަ އަކީ ވަޓްސްއެޕް މެނޭޖްމަންޓަށް އެނގުމެއް ނެތި އެ ފަދަ މުއާމަލާތުތައް ފޫވައްޓާލުން ލާހިކު ނޫން ކަމެވެ.\nއިނގިރޭސިވިލާތުގައި ވަޓްސްއެޕް މަނާކުރެވޭކަށް ނެތެވެ. ތަރައްގީވެފައިވާ ފުރަަތަމަ ދުނިޔޭގެ ގައުމަކަށް ވާތީ މިނިވަންކަމުގައި އިމެއް ކަނޑައެޅުމަކީ ފަސޭހަ ކަމަކަށް ނުވެ އެވެ. އެހެން ނަމަވެސް ވަޓްސްއެޕް މެދުވެރިކޮށް ދޭދޭ މީހުން ހިންގާ މުއާމަލާތުތައް ވެސް ސަލާމަތީ ބާރުތަކަށް އެނގެން ޖެހެ އެވެ. އިނގިރޭސިވިލާތުގައި ހަދާ ގާނޫނަކުން އެކަން ހުއްދަކުރި ނަމަވެސް، އެ ގާނޫނަކަށް ތަބާވުމަކީ ވަޓްސްއެޕަށް މަޖުބޫރު ކަމަކަށް ނުހެދޭނެ އެވެ. ވަޓްސްއެޕަކީ އެމެރިކާގައި ހިންގާ އެމެރިކާ ކުންފުންޏަކަށް ވާތީ އެވެ.\nވަޓްސްއެޕް ބޭނުންކުރާ މީހުންގެ ހައްގުތައް ދިފާއުކުރުން އެ ކުންފުންޏަށް ލާޒިމު ކަމަށް ވަޓްސްއެޕް ބުނެ އެވެ. އެހެންކަމުން ސަލާމަތީ ބާރުތަކުން އެކަށީގެންވާ ހުއްޖަތެއް ނެތި އަދި ވަކި އިމެއް ނެތި، ފަރުދުން ކޮށްފައި ހުރި މުއާމަލާތުތަކަށް ވަދެގަނެވޭނެ ގޮތެއް ހަދައިދޭން އެދުމަކީ ބޮޑު ހިތާމައެއް ކަމަށް ވެސް ވަނީ ބުނެފަ އެވެ.\nއެމެރިކާގެ ސަން ބާނާޑިނޯގައި ދިން ޓެރަރިސްޓް ހަމަލާގައި ކުށްވެރިވީ އައިފޯނެކެވެ. އެ އައިފޯނެއްގައި ހުރި އެއްޗެއް ނޭނގިގެން އެފީބީއައި ރޮއެ، ދެފައި ތެޅި ހަނދާން ނެތޭހާ ދުވަހެއް އަދި ނުވެ އެވެ. އެޕަލް އިން އެ އައިފޯނު ހުޅުވައެއް ނުދިނެވެ. ކަސްޓަމަރުންގެ ހައްގުގަ އެވެ.\nދުނިޔޭގެ ބިތެއްގައި މީހަކު ދަންޖެހިއްޖެ ނަމަ، އެ ޒިންމާ ނަގަންޖެހެނީ ފޭސްބުކަށެވެ. އެ ނެޓްވޯކަށް އިތުރުކުރި ފަސޭހައެއްގެ ސަބަބުން "ލައިވް"ކޮށް ދަންޖެހި، އަމިއްލަ އަށް މަރުވާ މީހުން ވަނީ އިތުރުވެފަ އެވެ. ހުރިހާ ބަދުނާމެއް ފޭސްބުކަށެވެ.\nދިމާއެއްގައި ޖަރީމާއެއް ހިންގައިފި ނަމަ، އެ ބަޔަކު ކޮންމެވެސް ނެޓްވޯކަކަށް ނިސްބަތްވާނެ އެވެ. އެ މީހުން ސައްލާކުރަން ކޮންމެވެސް އެޕްލިކޭޝަނެއް ބޭނުންކުރާނެ އެވެ. އެއީ ޓްވީޓާ އެވެ. ޓެލެގްރާމް، ފޭސްބުކް، ވަޓްސްއެޕް އަދި ދެން ވެސް އެހެން އެޕްލިކޭޝަނެއްގެ ނަން ކިޔާބަލާށެވެ. އެ ތަނެއްގަ އެވެ.\nއިތުރު ލިޔުންތައް އައިފޯން ފޭސްބުކް ގޫގްލް ސޯޝަލް ނެޓްވޯކްސް ޓެރަރިސްޓް ހަމަލާ


COVID vaccine eh Raajje ah liben oiy avas magu | Mihaaru\nކޮވިޑް-19ގެ ހާލަތުގައި މާސްކު އަޅައިގެން މާލޭގައި އީދު ނަމާދުކުރުމަށް ފަހު ބަޔަކު މިސްކިތުން ފައިބަނީ: ކޮވިޑަށް ވެކްސިނެއް ހޯދިއްޖެ ނަމަ ގައުމުތަކަށް ވަކި ވަރަކަށް ވެކްސިން ފޯރުކޮށްދޭ ބައިނަލްއަގުވާމީ ޕްރޮގްރާމަކުން ރާއްޖެ އަށް ވެސް ވަނީ ފުރުސަތު ލިބިފައި. ފޮޓޯ: ނިޝާން އަލީ/ މިހާރު\nކޮވިޑް ވެކްސިނެއް ރާއްޖެ އަށް އަވަހަށް ލިބެން އޮތް މަގު\n13 އޯގަސްޓް 2020 - 09:14 30 comments\nކޮވިޑް-19ގެ އަނދަވަޅުން އަރައިގަތުމުގެ ހުރިހާ އުއްމީދެއް ވެކްސިނަކާ ގުޅިފައިވާ އިރު، އެންމެ އަވަހަށް އުފައްދާ ވެކްސިނެއް ލިބިގަންނަން ކޮންމެ ގައުމެއް ވެސް އޮތީ ހިތްއަވަސްވެފަ އެވެ. އެކަމަކު ވެކްސިނެއް ތަރައްގީކޮށް ނިމުނަސް، އުފެއްދޭ މިންވަރު މަދުވާނެތީ، އަލަށް ބާޒާރަށް ނުކުންނާނީ ބޭނުންވާ ވަރަށް ވުރެ މާ މަދުންނެވެ. މާނައަކީ، ކޮންމެ މީހަކަށް ވެކްސިނެއް ލިބުމުގެ ފުރުސަތެއް ފުރަތަމަކޮޅު ނޯންނާނެ ކަމެވެ.\nމުއްސަނދި އެތައް ގައުމަކުން މިހާރު ވެސް ވަނީ ތަރައްގީކުރަން މަސައްކަތްކުރަމުންދާ ވެކްސިންތައް ގަންނަން ފައިސާ ކަނޑައަޅައި ބޮޑެތި އޯޑަރުތައް ދީފަ އެވެ. ދެން ހުރި ގައުމުތަކަށް އޮތީ ކޮން ގޮތެއް ހެއްޔެވެ؟\nކޮވިޑަށް ވެކްސިނެއް ހޯދިއްޖެ ނަމަ އެންމެ އަވަހަށް އެ ވެކްސިން ލިބޭ ގައުމުތަކުގެ ތެރޭގައި ރާއްޖެ ހިމަނަން މަސައްކަތްކުރަމުން އަންނަ ކަމަށް ހެލްތު މިނިސްޓަރު އަބްދުﷲ އަމީން މިދިޔަ މަހު ވަނީ ވިދާޅުވެފަ އެވެ. އަމީން އެ އިޝާރާތްކުރެއްވީ ހަމަހަމަކަމާ އެކު ހުރިހާ ގައުމަކަށް ވެސް ވެކްސިން ލިބޭނެކަން ކަށަވަރުކުރަން ފަށާފައިވާ ބައިނަލްއަގުވާމީ ޕްރޮގްރާމަކުން ރާއްޖެ އަށް އޮތް ފުރުސަތަށެވެ.\n"ކޯވެކްސް ފެސިލިޓީ"ގެ ނަން ދީފައިވާ އެ ޕްރޮގްރާމް މެދުވެރިކޮށް، ބައިނަލްއަގުވާމީ މާލީ އެހީތެރިކަމުގެ ދަށުން ވެކްސިން ލިބެން ޝަރުތު ހަމަވާ 92 ގައުމު ޖުލައި 31ގައި އިއުލާންކުރި އިރު ރާއްޖެ ހިމެނެ އެވެ.\nމި ކަށަވަރުވީ ކޯވެކްސް ފެސިލިޓީ މެދުވެރިވެގެން ވެކްސިނެއް ނުކުމެއްޖެ ނަމަ ފުރަތަމަ ބުރުގައި ވެސް، ތަނަވަސް ގައުމުތަކާ އެއް ވަގުތެއްގައި، ރާއްޖެ އަށް އެ ވެކްސިން ލިބުމުގެ ފުރުސަތެވެ.\nމުއްސަނދި ގައުމުތަކުން ކޮވިޑްގެ ވެކްސިން ގަނެ ހުސްކޮށްލުން ނުވަތަ އެ ގައުމުތަކުގައި އުފައްދާ ވެކްސިން ބައްކުރުމުގެ ސަބަބުން، ތަނަވަސްކަން ކުޑަ ގައުމުތަކަށް އެއްޗެއް ނުލިބިދާނެ ކަމުގެ ކަންބޮޑުވުން ދުނިޔޭގެ ބައެއް ފަރާތްތަކުން ފާޅުކުރެ އެވެ. އެކަމަކު ސަރުކާރަށް، ކޯވެކްސް ފެސިލިޓީން ފުރުސަތު ލިބުމުގެ ހިތްހަމަޖެހުން އޮވެފައި މާ ބޮޑު ކަންބޮޑުވުމެއް ނެތްކަން ދޭހަވެ އެވެ.\n"ވަރަށް ބޮޑު، ދުނިޔޭގައި މިހާތަނަށް ދުވަހަކު ވެސް ނުކުރާ ކަހަލަ ކަމެއް، މި އިނީޝިއޭޓިވްއަކީ،" އެޗްޕީއޭގެ މެޑިކަލް އޮފިސަރު އަދި ހެލްތު އިމަޖެންސީ އޮޕަރޭޝަންސް ސެންޓަރުގެ ތަރުޖަމާން ޑރ. ނަޒްލާ ރަފީގު "މިހާރު" އަށް ވިދާޅުވި އެވެ.\n"ވެކްސިން ލިބުމުގެ ޓައިމްލައިން އަވަސްކުރަން އަދި ހަމަހަމަ ގޮތެއްގައި ވެކްސިން ބެހިގެންދާނެ ކަން ޔަގީންކުރަން މި މަސައްކަތްކުރަނީ ދުނިޔޭގެ ވަރަށް ގިނަ މުއައްސަސާތަކެއް ގުޅިގެން. އެހެންވީމާ އަޅުގަނޑުމެން އުއްމީދުކުރަނީ، އެންމެ މަދުވެގެން ވެސް، ހައި ރިސްކު މީހުންނަށް ފުދޭ ވަރަށް ފުރަތަމަ ބުރުގައި ވެސް ރާއްޖެ އަށް ވެސް ވެކްސިން ލިބޭނެ ކަމަށް."\nކޯވެކްސް ފެސިލިޓީން ލިބެނީ ކޮން ފުރުސަތެއް؟\n"ކޮވިޑް-19 ވެކްސިންސް ގްލޯބަލް އެކްސެސް" ނުވަތަ ކޯވެކްސް ފެސިލިޓީއަކީ ކޮވިޑް-19 އަށް ޓެސްޓުކުރުމާއި ފަރުވާދޭން ބޭނުންވާ ތަކެއްޗާއި ބައްޔަށް ވެކްސިން އުފެއްދުމުގެ މަރުހަލާތައް އަވަސްކޮށް އެ އެއްޗެހި ހަމަހަމަކަމާ އެކު ބަހަން ޑަބްލިޔުއެޗްއޯ އިން އޭޕްރީލް މަހު އިފްތިތާހުކުރި ޕްރޮގްރާމް، "އެކްސެސް ޓު ކޮވިޑް-19 ޓޫލްސް އެކްސެލެރޭޓާ"ގެ ތެރެއިން އުފަންކުރި ޕްރޮގްރާމެކެވެ.\nކޯވެކްސް ފެސިލިޓީގައި ޑަބްލިޔުއެޗްއޯގެ ބައިވެރިންނަކީ ކުޑަކުދިންނަށް ވެކްސިން ފޯރުކޮށްދޭން ބިލް އެންޑް މެލިންޑާ ގޭޓްސް ފައުންޑޭޝަނުން އުފައްދާފައިވާ ގާވީ އާއި އިތުރު ބަލިމަޑުކަން ހުއްޓުވަން ވެކްސިން ތަރައްގީކުރުމުގެ މަސައްކަތްކުރާ ކޯލިޝަން ފޯ އެޕިޑެމިކް ޕްރިޕެއާޑްނެސް އިނޮވޭޝަންސް (ސެޕީ) އެވެ.\nކޯވެކްސް އިން ކުރާނެ ކަމަކީ ފައިސާ އެއްކޮށްގެން، ކޮވިޑަށް ވެކްސިނެއް ހޯދަން ކުރާ ބައެއް މަސައްކަތްތަކަށް ހަރަދުކޮށް އެ މަސައްކަތްތައް ހަލުވިކުރުވައި ގައުމުތަކުގެ މެދުގައި ވެކްސިން އިންސާފުވެރިކޮށް ބެހުމެވެ. އަންނަ އަހަރުގެ ނިޔަލަށް ވެކްސިންގެ ދެ ބިލިއަން ޑޯޒް މި ޕްރޮގްރާމްގެ ދަށުން ފޯރުކޮށްދޭން އަމާޒު ވަނީ ކަނޑައަޅައިފަ އެވެ.\nމުއްސަނދި ގައުމުތަކާއި ފަގީރު ގައުމުތައް ހިމެނޭ ގޮތަށް، ކޯވެކްސް ފެސިލިޓީގައި ބައިވެރިވާ ކޮންމެ ގައުމަކަށް ވެސް އާބާދީގެ 20 ޕަސެންޓަށް ވާ ވަރަށް ވެކްސިން ލިބޭނެ އެވެ. ގިނައިން އާމްދަނީ ލިބޭ 78 ގައުމަކުން މިހާތަނަށް ވަނީ ކޯވެކްސް މެދުވެރިކޮށް ވެކްސިން ގަންނަން ފައިސާ ދައްކާނެ ކަމުގެ ޝައުގުވެރިކަން ލިޔުމުން ފާޅުކޮށްފަ އެވެ. އަމަލުކުރުން ލާޒިމް އެއްބަސްވުމެއްގެ ދަށުން އެ ގައުމުތަކުން މި މަހު ފައިސާ ދައްކަން ޖެހެ އެވެ.\nދަށް އަދި މެދު ފަންތީގެ އާމްދަނީ ލިބޭ ގައުމުތަކަށް މި ޕްރޮގްރާމުން ޑޯނާ ފަންޑިންގެ ދަށުން ވެކްސިން ފޯރުކޮށްދޭނެ އެވެ. އެގޮތަށް ވެކްސިން ލިބެން ޝަރުތު ހަމަވާ ގައުމުތަކުގެ ތެރޭގައި ރާއްޖެ ހިމެނެނީ ތަރައްގީވަމުން އަންނަ ކުޑަ އިގްތިސޯދެއްގެ ގޮތުގައި ބައިނަލްއަގުވާމީ އެހީ އަށް ޝަރުތު ހަމަވޭތޯ ވޯލްޑް ބޭންކުން ބަލާ މިންގަނޑަށް ފެތޭތީ އެވެ.\nމި 92 ގައުމަށް ވެކްސިން ފޯރުކޮށްދޭން ހިނގާ ޚަރަދުގެ، އެންމެ ކުޑަމިނުން ބައެއް ހަމަޖައްސައިދޭން ގާވީން ވަނީ ވައުދުވެފަ އެވެ. މިދިޔަ މަސް ނިމުނު އިރު ގާވީން ބުނެފައިވަނީ "ކޯވެކްސް އޭއެމްސީ" ކިޔާ ޕްރޮގްރާމެއްގެ ދަށުން އެކަން ކުރަން މިހާތަނަށް ގާތްގަނޑަކަށް 600 މިލިއަން ޑޮލަރު ލިބިފައިވާ އިރު 92 ގައުމަށް ބޭނުންވާ އަދަދަށް ޑޯޒްތައް ކަށަވަރުކުރަން މި އަހަރު ނިމެންވާ އިރަށް ދެ ބިލިއަން ޑޮލަރު ހަމަވާން ޖެހޭ ކަމަށެވެ. އަދި އަންނަ އަހަރުގެ ނިޔަލަށް އެއް ބިލިއަން ޑޯޒް ގަންނަން އިތުރު 3.4 ބިލިއަން ޑޮލަރު ބޭނުންވާ ކަމަށް ވެސް ގާވީން ބުނެ އެވެ.\nވޮޝިންޓަން ހެލްތު ރިސާޗް އިންސްޓިޓިއުޓުގައި ކޮރޯނާވައިރަހުގެ ވެކްސިން ޓެސްޓްކުރަން މީހެއްގެ ހަށިގަނޑަށް ޖަހަނީ: ދުނިޔޭގެ އެކި ހިސާބުތަކުގައި އަންނަނީ ވެކްސިން ޓެސްޓް ކުރަމުން. --ފޮޓޯ:އޭޕީ\nގުޅިލާމެހިފައިވާ ދުނިޔެއެއްގައި ކޮވިޑް ފަދަ ބަލިމަޑުކަމަކުން އަރައިގަންނަން ހުރިހާ ގައުމަކަށް ވެސް ވެކްސިން ލިބުން މުހިއްމުވާ އިރު ކޯވެކްސްގައި މިހާތަނަށް ބައިވެރިވެފައިވާ ގައުމުތަކުން ދުނިޔޭގެ އާބާދީގެ 60 ޕަސެންޓަށް ވުރެ ބޮޑު އަދަދެއް ތަމްސީލްކުރެ އެވެ.\n"ވެކްސިނެއް އައިމަ، އެނގޭނީ، ހައި ރިސްކު ގްރޫޕްތަކުން ހުރިހާ އެންމެންނަށް ވެކްސިން ޖެހޭނެތޯ ނުވަތަ މީގެ ތެރެއިން ބައެއް މީހުންނަށްތޯ ޖެހޭނީ."--ޑރ. ނަޒްލާ\nކޯވެކްސް އިން މިހާރު ވަނީ އުފެއްދުމުގެ މަސައްކަތް ކުރީގައި އުޅޭ އަދި އުއްމީދީ ނުވަ ވެކްސިން ކެންޑިޑޭޓެއް އެކި ގައުމުތަކުން ހޮވައިފަ އެވެ. އޭގެ ތެރޭގައި، ހިއުމަން ޓްރަޔަލް މަރުހަލާގައި އުޅޭ ހަތް ވެކްސިނެއް ހިމެނެ އެވެ. އެ ވެކްސިންތައް އުފައްދަން މަސައްކަތްކުރާ ފަރާތްތަކާ އެކު އެ ފެސިލިޓީން އެއްބަސްވުންތައް ހަދަނީ، ރަނގަޅުވާނެ ކަން ނުވަތަ ހުއްދަ ލިބޭނެކަން ނޭނގި ގިނަ އަދަދަކަށް ވެކްސިން އުފެއްދުމުގެ ރިސްކު ނަންގުވައި އެކަމުން ލިބިދާނެ މާލީ ގެއްލުން ފެސިލިޓީން ފޫބައްދައިދޭށެވެ.\nއިނގިރޭސިވިލާތުގެ އޮކްސްފަޑް ޔުނިވަސިޓީއާ ގުޅިގެން ކޮވިޑަށް ވެކްސިނެއް ހެދުމުގެ މަސައްކަތްކުރަމުން އަންނަ އެސްޓްރަޒެނެކާ އިން ކޯވެކްސް އަށް 300 މިލިއަން ޑޯޒް ސަޕްލައިކޮށްދޭން މިހާރު ވެސް ވަނީ އެއްބަސްވެފަ އެވެ. ކޮވިޑަށް ވެކްސިނެއް ހޯދުމުގެ ރޭހުގެ އެންމެ ކުރީގައި އެމެރިކާގެ މޮޑާނާގެ އިތުރަށް އުޅެނީ އެސްޓްރަޒެނެކާ އެވެ.\nOxford University ge vaccine kaamiyaabu\nގާވީ އިން ބުނާގޮތުގައި ކޯވެކްސްއަކީ ވެކްސިން އުފައްދާ ފަރާތްތަކާ އެކު ވަކިން ޑީލް ހަދާ ގައުމުތަކަށް ވެސް އޮތް "އިންޝުއަރެންސް ޕޮލިސީ" އެކެވެ. އެއީ އެ ގައުމުތަކުން އަމިއްލަ އަށް އޯޑަރު ދެމުންދާ ވެކްސިންތައް ނާކާމިޔާބުވިޔަސް އިތުރު ގޮތެއް މީގެ ސަބަބުން އޮންނާނެތީ އެވެ. ބޮޑު ހަރަދެއް ނުކުރެވޭނެތީ ނުވަތަ އާބާދީ ކުޑަކަމުން އަމިއްލަ އަށް އުޅެގެން ވެކްސިން ގަންނަން އުނދަގޫވާނެ ރާއްޖެ ފަދަ ގައުމުތަކަށް އޮތް އެންމެ ފަހި ނުވަތަ ހަމައެކަނި ފުރުސަތަކީ ކޯވެކްސް އެވެ. އެ ފެސިލިޓީން ލިބޭ ހާއްސަ ފައިދާއެއް ވެސް ވެ އެވެ.\n"މި ފެސިލިޓީގައި ބައިވެރިވީމަ ރަނގަޅު ކަމަކީ އެ މީހުންގެ ޕޯޓްފޯލިއޯގައި ހުންނަ ކޮންމެ ވެކްސިނަކުން ވެކްސިނެއް ރައްކާތެރި އަދި އިފެކްޓިވް ކަމަށް ދެއްކިޔަސް އަވަހަށް އޭތި މެނުފެކްޗާ ވެސް ކުރެވިފައި ހުންނާނީ، އަދި އަޅުގަނޑުމެންނަށް އެ ވެކްސިނެއް ލިބޭނެ،" ޑރ. ނަޒްލާ ވިދާޅުވި އެވެ.\nއާބާދީގެ 20 ޕަސެންޓަށް ވުރެ ގިނަ މީހުންނަށް ވެކްސިން ހޯދަން އެދޭ ގައުމުތަކަށް، ފައިސާ ލިބޭ މިންވަރާއި ޑަބްލިޔުއެޗްއޯގެ ލަފަޔާއި އާއްމު ސިއްހަތާއި ބަލީގެ ހާލަތާ ބެހޭ އެންމެ ފަހުގެ ހެކިތަކަށް ބިނާކޮށް، އިތުރު ޑޯޒްތައް ކަނޑައަޅާނެ ކަމަށް ގާވީން ބުނެ އެވެ.\n20 ޕަސެންޓުގައި ހިމެނޭނީ ކޮން ބައެއް؟\nރާއްޖޭގެ އާބާދީ މި އަހަރާއި އަންނަ އަހަރު ހުންނާނެ ކަމަށް އަންދާޒާކޮށްފައިވާ ދެ އަދަދުގެ 20 ޕަސެންޓަށް ބަލާ ނަމަ، 111،000-113،600 މީހުންނަށް ވާ ވަރަށް ކޯވެކްސް ފެސިލިޓީން ރާއްޖެ އަށް ވެކްސިން ލިބޭނެ އެވެ.\nކޯވެކްސް އިން 20 ޕަސެންޓަށް ފޯރުކޮށްދޭ ވެކްސިން ޑޯޒްތައް ހާއްސަވާނީ، ގާވީ އާއި ޑަބްލިޔުއެޗްއޯ އިން ބުނެފައިވާ ގޮތުގައި، ސިއްހީ ހިދުމަތް ދޭ މީހުންނަށާއި ކޮވިޑަށް އެންމެ ނާޒުކު މީހުންނަށެވެ.\nޑރ. ނަޒްލާ ވިދާޅުވި ގޮތުގައި ކޯވެކްސް މެދުވެރިކޮށް ލިބޭ ވެކްސިން ބަހާނީ ސިއްހީ ހިދުމަތާއި އިޖުތިމާއީ ހިދުމަތުގައި މަސައްކަތްކުރާ މުވައްޒަފުންނަކީ އާބާދީގެ ތިން ޕަސެންޓް އަދި ބާކީ 17 ޕަސެންޓަކީ ރިސްކު ބޮޑު މީހުން ކަމަށް ބަލައިގެންނެވެ.\nއޭނާ ވިދާޅުވީ ވެކްސިން ދިނުމުގައި އުސޫލެއްގެ ގޮތުން އިސްކަންދޭނީ ކޮވިޑް ޖެހިގެން ހާލު ދެރަވެ ފުރާނަ އަށް ނުރައްކާވުމުގެ ބިރު ބޮޑު މީހުންނަށް ކަމަށެވެ. އޭގެ ތެރޭގައި މައިގަނޑު ގޮތެއްގައި ހިމެނެނީ އުމުރުން 60 އަހަރުން މަތީގެ މީހުންނާއި އެހެނިހެން ބޮޑެތި ބަލިތައް ހުންނަ މީހުންނެވެ. އެކަމަކު ޑރ. ނަޒްލާ ވިދާޅުވި ގޮތުގައި ނުރައްކާ ބޮޑު ގްރޫޕްތަކާއި އެ ނޫން މީހުންގެ ތެރެއިން ވެސް އިސްކަން ދޭނެ ތަރުތީބު، ވެކްސިން ލިބެން ހުރި މިންވަރެއްގެ އިތުރުން، ބިނާވާނީ ލިބޭ ވެކްސިނެއްގެ މައްޗަށެވެ. މިސާލަކަށް، ފުރަތަމަ ލިބޭ ވެކްސިން އުމުރުން ދުވަސްވީ މީހުންނަށް ދޭން އެކަށީގެން ނުވާ ނަމަ، އޭނާ ވިދާޅުވި ގޮތުގައި، އެ އުމުރުފުރައިގެ މީހުން ޖެހޭނީ އެ ވަގުތަށް ބާކީ ކުރާށެވެ.\n"އެހެންވީމާ ވެކްސިން އެވެއިލެބިލިޓީ އަށާއި ގްލޯބަލް ރެކޮމެންޑޭޝަންސް އަށް ބަލާފައި، ދެން ގައުމުން ނިންމަން ޖެހޭނީ، ކޮންކޮން ބަޔަކަށްތޯ ދޭނީ. ކޮވިޑްގައި ވާ ގޮތަކީ މުޅިން އަލަށް، ކޮރޯނާވައިރަސްއަކަށް ވެކްސިން ހަދަން މި އުޅެނީ. އެހެންވީމާ އަދި ނުއެއް އެނގޭ، ކިހިނެއް ކަމެއް ކަނޑައެޅިގެންދާނީ،" ޑރ. ނަޒްލާ ވިދާޅުވި އެވެ.\n"ވެކްސިނެއް އައިމަ، އެނގޭނީ، ހައި ރިސްކު ގްރޫޕްތަކުން ހުރިހާ އެންމެންނަށް ޖެހޭނެތޯ ނުވަތަ މީގެ ތެރެއިން ބައެއް މީހުންނަށްތޯ ޖެހޭނީ."\nޑރ. ނަޒްލާ ވިދާޅުވި ގޮތުގައި އެ ކަންކަން ކަނޑައަޅާނީ ވެކްސިންތަކާއި ވެކްސިންދޭނެ ގޮތާ ބެހޭ ގޮތުން ޑަބްލިޔުއެޗްއޯ އަށް ލަފާ ދޭ ސްޓްރެޓީޖިކް އެޑްވައިޒަރީ ގްރޫޕް އޮފް އެކްސްޕާޓްސް (ސޭޖު)ގެ ނިންމުންތަކާ އެއްގޮތަށެވެ.\n"މިހާރު ވެސް ސޭޖު އޮތީ އޮންބޯޑް ވެފައި. [ވެކްސިންގެ] ޑޭޓާ ލިބޭހާ އަވަހަކަށް ޑޭޓާ ބަލާފައި އެ މީހުންގެ ރެކޮމެންޑޭޝަންސް ދޭނެ،" އޭނާ ވިދާޅުވި އެވެ.\nޑރ. ނަޒްލާ ނޫސްވެރިންނާ އޮންލައިންކޮށް ވާހަކަ ދައްކަވަނީ.\nދެން ތިބި މީހުންނަށް ކޮން ގޮތެއް؟\nނުރައްކާ ބޮޑު މީހުންގެ އިތުރުން ދެން ވެކްސިން ދޭނީ އާބާދީގެ ކޮން ބަޔަކަށް ނުވަތަ ކިހާ މީހުންނަކަށް ކަމެއް އަދިއެއް ނޭނގެ އެވެ. ޑރ. ނަޒްލާ ވިދާޅުވި ގޮތުގައި އާއްމު ސިއްހަތުގެ ނަޒަރުން ބަލާ އިރު އުސޫލެއްގެ ގޮތުން ބޭނުންވާނީ ހާޑް އިމިއުނިޓީ (އާބާދީގެ ބޮޑު ބައެއްގެ މީހުން ގައިގައި ބައްޔަށް ދިފާއު އަށަގަތުމުން ބަލި ފެތުރުން ނާދިރުވުން) ހާސިލްކުރާށެވެ. ހާޑް އިމިއުނިޓީ އަށް ބޭނުންވާ އާބާދީގެ ނިސްބަތް މައިގަނޑު ގޮތެއްގައި ބިނާވަނީ އެކަކުގެ ފަރާތުން ބަލި ޖެހޭ މީހުންގެ އަދަދު ނުވަތަ "އާރް" އަށެވެ. ކޮވިޑްގެ ދުނިޔޭގެ އާރްއަކީ 2-3 އެވެ.\n"ކޮވިޑް އެންމެ ބާރަށް ފެތުރޭ އިރު ވެސް އާރް މި އުޅެނީ ގާތްގަނޑަކަށް ތިނެއްގައި. އެހެންވީމާ، އޮންނަ ފޯމިއުލާ އިން ބަލައިލާ އިރު، ކޮވިޑްގައި އިމިއުނިޓީ ބޭނުންވާނެ ކަމަށް ލަފާކުރެވެނީ ގާތްގަނޑަށް [އާބާދީގެ] 65-70 ޕަސެންޓަށް،" ޑރ. ނަޒްލާ ވިދާޅުވި އެވެ.\nބައެއް ދިރާސާތައް ބުނާ ގޮތުން ކޮވިޑަށް ހާޑް އިމިއުނިޓީ ހޯދަން ބޭނުންވަނީ އެއަށް ވުރެ ވެސް ކުޑަ ނިސްބަތެކެވެ.\nގައުމަކުން ވެކްސިން ހޯދަން ކުރާ މަސައްކަތާއި ވެކްސިން ދިނުމުގެ ނިންމުންތައް ނިންމުމުގައި، އެ ވެކްސިނެއް މަސައްކަތްކުރާ ގޮތް ވެސް މުހިއްމުވެ އެވެ.\n"އިންފުލެންޒާ ވެކްސިން ގޮތަށް ކޮންމެ އަހަރަކު ޖަހަން ޖެހެންޏާ އެ ގޮތަށް ކުރިއަށް ގެންދަން ޖެހޭނީ. އެހެން ނޫނީ އެއް ފަހަރު ޖަހާފައި، އިތުރަށް، އަލަށް އުފަންވާ ކުދިންނަށް ޖަހައި އެކަހަލަ ގޮތަކަށް ހެދިދާނެ. އެކަމަކު މި ހުރިހާ ކަމެއް ބިނާވާނީ [ވެކްސިނުން ލިބޭ] އިމިއުނިޓީ ދެމިހުންނަނީ ކިހާ ދުވަހަކަށްތޯ،" ޑރ. ނަޒްލާ ވިދާޅުވި އެވެ.\nކޯވެކްސްގެ އެހީގެ އިތުރަށް ވެކްސިން ހޯދަން ރާއްޖެ އިން ރާވާ ގޮތާއި ކުރިމަތިވެދާނެ ގޮންޖެހުންތަކާ ބެހޭ ގޮތުން ސުވާލުކުރުމުން ޑރ. ނަޒްލާ ވިދާޅުވީ އެ ފެސިލިޓީން ފުރަތަމަ ބުރުގައި 20 ޕަސެންޓަށް ވާ ވަރަށް އެކަނި ވެކްސިން ފޯރުކޮށްދޭން ކަނޑައަޅާފައި އޮތަސް އެއަށް ފަހު އިތުރު ޑޯޒްތައް ވެސް ލިބޭނެ ކަމަށެވެ.\n"އިތުރަށް ވެކްސިން އުފެއްދޭ ވަރަކަށް އިތުރު ވެކްސިން އެ މީހުން ފޯރުކޮށްދޭނެ، އެ ތަނެއްގައި ކޯވިޑް ފެތުރެނީ ކިހާ ވަރަކަށްތޯ އާއި އެކަހަލަ ކަންތައްތަކަކަށް ބަލާފައި،" އޭނާ ވިދާޅުވި އެވެ.\nއިތުރު ލިޔުންތައް ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ ޑރ. ނަޒްލާ ރަފީގް (އެޗްޕީއޭ) އެޗުއީއޯސީ


Jon Snow aa eku Game of Thrones ge sequel eh | Mihaaru\nޖޯން ސްނޯއާ އެކު ގޭމް އޮފް ތުރޯންސްގެ ސީކުއެލްއެއް ހަދަނީ\n18 ޖޫން 2022 - 07:21\nއެޗްބީއޯ އިން ގެނެސްދިން އެންމެ ކާމިޔާބު ޓީވީ ސީރީޒް "ގޭމް އޮފް ތުރޯންސް"ގެ ލީޑު އެއް ކެރެކްޓާ ކަމަށްވާ ޖޯން ސްނޯއާ އެކު، އެ ސީރީޒްގެ ސްޕިން އޮފްއެއް ގެނެސްދިނުމުގެ މަސައްކަތް ކުރަމުން އަންނަ ކަމަށް ރިޕޯޓްތައް ބުނެފި އެވެ.\nވެރައިޓީން ރިިޕޯޓްކުރި ގޮތުގައި، އެ ސްޕިން އޮފް ސީރީޒްގައި ވެސް ޖޯން ސްނޯގެ ރޯލުން ފެންނާނީ "ގޭމް އޮފް ތުރޯންސް"ގެ އޮރިޖިނަލް ސީރީޒްގައި އެ ރޯލު ކުޅުނު ކިޓް ހެރިންގްޓަން ކަމަށެވެ. އަދި އެ ސީރީޒްގައި ފަށާނީ "ގޭމް އޮފް ތުރޯންސް" ނިންމާލި ހިސާބުން ކަމަށް ވެސް ބުންޏެވެ.\nއެ ސީރީޒްގެ މަސައްކަތް މިހާރު އޮތީ ޑިވެލޮޕްމަންޓް ސްޓޭޖުގައި ކަމަށް ވެސް ބުންޏެވެ.\n"ގޭމް އޮފް ތުރޯންސް"ގެ ފަހު ސީޒަން ނިންމާލި ގޮތް ކަމުނުގޮސްގެން، އެ ސީރީޒްގެ ފޭނުން ވަނީ ވަރަށް ބޮޑަށް ފާޑުކިޔައިފަ އެވެ. މިއަދާ ހަމަ އަށް ވެސް ފޭނުން އެ ރުޅިގަނޑުގައި ތިބިއިރު، ޖޯން ސްނޯގެ ސްޕިން އޮފްއެއް ގެނެސްދޭން އުޅޭކަން އެނގުމުން އެކަމަށް ވެސް ފޭނުން އަންނަނީ އެ ރުޅި ބާލަމުންނެވެ.\nއެޗްބީއޯ އިން އަންނަނީ "ގޭމް އޮފް ތުރޯންސް"ގެ އިތުރު ސްޕިން އޮފްއެއްގެ މަސައްކަތް ކުރަމުންނެވެ. އެއީ އެ ސީރީޒްގައި ދެއްކި ހާދިސާތައް ހިނގުމުގެ 200 އަހަރު ކުރިން ހިނގި ކަންތައްތަކެއް ދައްކާނެ "ހައުސް އޮފް ދަ ޑްރެގަން" އެވެ. އަންނަ އޮގަސްޓް މަހު 21 ގައި އެ ސީރީޒް ޕްރިމިއާކުރާނެ އެވެ.\nއިއުލާންކޮށްފައިވާ އިތުރު ސްޕިން އޮފްތަކުގެ ތެރޭގައި "ޓޭލްސް އޮފް ޑަންކް އެންޑް އެގް"، "ޓެން ތައުޒަން ޝިޕްސް"، "ނައިވް ވޮޔޭޖެސް"، "ފްލީ ބޮޓަމް" އަދި އެނިމޭޓެޑް ސީރީޒެއް ހިމެނެ އެވެ.


ފުވައްމުލައް ސިޓީގައި ޕޮލިޓެކްނިކްގެ ކޯސްތައް ކުރިޔަށް ގެންދިއުމުގެ މަޝްވަރާތައް ބާއްވައިފި – Mikal News\nފުވައްމުލައް ސިޓީގައި ޕޮލިޓެކްނިކްގެ ކޯސްތައް ކުރިޔަށް ގެންދިއުމުގެ މަޝްވަރާތައް ބާއްވައިފި\nޓިވެޓް ކޯސްތައް ކުރިޔަށް ގެންދިއުމުގެ މަޝްވަރާ ކޮށްފި.\nފުވައްމުލައް ސިޓީގައި ޕޮލިޓެކްނިކްގެ ކޯސްތައް ކުރިޔަށް ގެންދިއުމުގެ މަޝްވަރާތައް ބާއްވާފައިވާކަމަށް ފުވައްމުލައް ސިޓީ ކައުންސިލުން ހާމަކުރެއެވެ.\nސިޓީ ކައުންސިލުން ހާމަކުރެއްވި ގޮތުގައި މިއަދު މޯލްޑިވްސް ޕޮލިޓެކްނިކް އާއިއެކު ބޭއްވިފައިވާ ބައްދަލުވުމަކީ ސިޓީ ކައުންސިލާއި ޕޮލިޓެކްނިކް އާއި ދެމެދު ވެފައިވާ އެއްބަސްވުމުގެ ދަށުން ޕޮލިޓެކްނިކްގެ ކޯސްތައް ފުވައްމުލައް ސިޓީގައި ހިންގުމަށް ވާންޖެހޭ ތައްޔާރީތަކާ ގުޅޭގޮތުން މަޝްވަރާކުރުމަށް ބެއްވި ބައްދަލުވުމެކެވެ.\nމިބައްދަލުވުމުގައި ޕޮލިޓެކްނިކްގެ ސީއީއޯ އަޙުމަދު ނާސިރު އާއި ޑިރެކްޓަރ ޖެނެރަލް ސާމީ އަޤީލް ބައިވެރިވެވަޑައިގެންފައި ވެއެވެ. ސިޓީ ކައުންސލްގެ ފަރާތުން މޭޔަރު އޮންލައިންކޮށް ބައިވެރިވެ ވަޑައިގަތް އިރު ޑެޕިއުޓީ މޭޔަރު މުހައްމަދު ފިކުރީ އާއި ކައުނސިލް މެމްބަރުން ކަމަސްވާ އަބްދުﷲ ނާސިރާއި އާއިއިޝަތު އަބްދުލް ގާދިރުގެ އިތުރުން ޑިރެކްޓާ އަލީ މަސީހު ވެސް ބައިވެރިވެވަޑައިގަތެވެ.\nފާއިތުވި 2020 ވަނަ އަހަރު ފެބްރުއަރީ މަހުގެ ތެރޭގައި ފުވައްމުލައް ސިޓީގައި ޕޮލިޓެކްނިކުން ސަރޓިފިކެޓް3އިން ރެޕްރިޖަރޭޝަން އެންޑް އެއަރ ކޮންޑިޝަނިން ކޯހެއް 20 ބައިވެރިންނާއެކު ކުރިޔަށް ގެންގޮސްފައި ވެއެވެ. އެކޯހަކީ ވެސް ޓިވެޓް އޮތޯރިޓީ އާއި ފުވައްމުލައް ސިޓީ ކައުންސިލް ގުޅުގެ ކުރިޔަށްގެންދިޔަ ކޯހެކެވެ. އެކޯސް ފެށުމުގެ ރަސްމިއްޔާތުގައި ވާހަކަ ދައްކަވަމުން އިކޮނޮމިކް މިނިސްޓްރީގެ ޑެޕިއުޓީ މިނިސްޓަރ އަހްމަދު މުޖާހިދު ވިދާޅުވެފައި ވަނީ މުސްތަޤްބަލުގައި ހުނަރުވެރިން ބިނާކުރުމުގެ އިތުރު ކޯސްތައް ފުވައްމުލަކުގައި ހިންގުމަށް ހަމަޖެހިފައިވާ ކަމަށެވެ.\nބިނާކުރުމުގެ ޕްރޮގްރާމުގެ ގޮތުން މަސައްކަތުގެ ހުނަހުރަތައް ދަސްކޮށްދީގެން އާމްދަނީ ލިބޭނެ މަގުފަހި ކުރުމުގެ މަގުސަދުގައި ސަރުކާރުން އަންނަނީ މިފަދަ ޕްރޮގްރާމުތައް ހިންގަމުންނެވެ.\nޒުވާނުންނަށް މަސައްކަތް ތެރިކަން ދަސްކޯށދިނުމުގެ ގޮތުން ފުވައްމުލައް ސިޓީ ގައި ސްޓޭޓް އޮޮފްދިއާޓް ޓިވެޓް ސެންޓަރެއް ގާއިމުކުރުމަކި މިސަރުކާރުގެ ވައުދެކެވެ. މަސައްކަތްތެރިކަމަށް އަމާޒުކޮށްގެން މިސަރުކާރުން އަންނަނީ ޓިވެޓް ސެންޓާރާއި ޕޮލިޓެކްނިކްތައް ގާއިމުކުރުމުގެ މަސައްކަތ ކުރަމުންނެވެ. އަދި ޖޫނިއާކޮލެޖަކީ ވެސް ސްކޫލް ނިންމާ ދަރިވަރުންނަށް މަސައްކަތާއި އެކަމުގެ އިލްމު އުނަގްނަިއ ދިނުމަށް އަޟާޒުކުރެވިގެން ކުރިޔަށްގެންދެވެ މިމަސައްކަތުގެ ބައެކެވެ.\nގިނަ ދުވަހަށް ފުރިހަމަ ޚިދުމަތުގެި ބެހެއްޓުމަށް އެއަރކޮންޑިޝަން ސާފުކުރައްވާ!\nގުޅުންހުރި މައުލޫތައް:ޓިވެޓް ސެންޓަރ, ޕޮލިޓެކްނިކް\nފުވައްމުލައް ސިޓީގައި ގާއިމުކުރަން ވައުދު ވެފައިވާ ޓިވެޓް ސެންޓަރުގެ މަސައްކަތާއި ގުޅޭގޮތުން މަޖުލީހުގައި އެމްޕީ ހުސޭން ސުވާލުކޮށްފި


Dhivehi ufehdhunthakah haahsakohgen central mall gai hulhuvaa fihaaraigai thakethi behehtumuge furusathu – Iru\nދިވެހި އުފެއްދުންތަކަށް ޙާއްސަކޮށްގެން ސެންޓްރޯ މޯލްގައި ހުޅުވާ ފިހާރައިގައި ތަކެތި ބެހެއްޓުމުގެ ފުރުސަތު\nދިވެހި އުފެއްދުންތަކަށް ޙާއްސަކޮށްގެން ހުޅުމާލެ ސެންޓްރޯ މޯލްގައި ބީސީސީން ހުޅުވާ ފިހާރައިގައި ތަކެތި ވިއްކަން ބެހެއްޓުމަށް ބޭނުންވާ ފަރާތްތަކަށް އެފުރުސަތު ހުޅުވާލައިފިއެވެ.\nބިޒްނަސް ސެންޓަރ ކޯޕަރޭޝަން، ބީސީސީގެ އޮތެންޓިކް މޯލްޑިވްސް ފިހާރައަކީ ދިވެހި އަތްތެރި މަސައްކަތް ކުރާ ދިވެހިންނަށް އަމާޒުކޮށްގެން ސަރުކާރުގެ ކުދި އަދި މެދު ފަންތީގެ ވިޔަފާރިތައް ކުރިއެރުވުމުގެ ސިޔާސަތުގެ ދަށުން އެފަދަ ވިޔަފާރިތައް ކުރިއެރުވުމުގެ މަޤްސަދުގައި ހުޅުވާ ފިހާރައެއް ކަމަށެވެ.\nޕީއެސްއެމް ނިއުސްއާ ވާހަކަދައްކަވަމުން ބީސީސީގެ ޗީފް އޮޕަރޭޓިންގ އޮފިސަރ ލީނާ އަބްދުލް ޖަމީލް ވިދާޅުވީ އަންނަ މަސްތެރޭ މިފިހާރަ ހުޅުވުމަށް މަސައްކަތްކުރާ ކަމަށެވެ. އަދި މި ފިހާރައިގައި ގާތްގަނޑަކަށް 25-50އާ ދެމެދުގެ އަދަދަކަށް ސަޕްލަޔަރުންގެ ތަކެތި ބެހެއްޓޭނެކަމަށް ލީނާ ވިދާޅިއެވެ.\nމި ފިހާރައިގައި ތަކެތި ވިއްކަން ބަހައްޓަން ބޭނުންވާ ފަރާތްތަކުން މިމަހުގެ 22 ވަނަ ދުވަހުގެ 15:00ގެ ކުރިން މިކަމަށް އެދި ޕްރޮޕޯސަލްއާއި އެހެނިހެން ލިޔެކިއުންތައް ފޮނުވުމަށް ބީސީސީން އެދެއެވެ. އެގޮތުން އީމެއިލް މެދުވެރިކޮށް ޕްރޮޕޯސަލް ހުށަހަޅާނަމަ [email protected] އަށް އީމެއިލް ކުރެވޭނެ ކަމަށްވެސް ބީސީސީން ހާމަކުރެއެވެ.\nބީސީސީން ވަނީ މިއަހަރުގެ ޖެނުއަރީމަހުގެ ތެރޭގައި ވެލާނާ އިންޓަނޭޝަނަލް އެއަރޕޯޓުގެ ޑިއުޓީ ފްރީގައި ދިވެހި އުފެއްދުންތަކަށް ޚާއްސަ ފިހާރައެއް ހުޅުވާފައެވެ. ލީނާ ވިދާޅުވީ ކޯވިޑުގެ ކުރިން އެފިހާރައިގެ ވިޔަފާރި ވަރަށް ރަނގަޅު ކަމަށެވެ. އަދި ކުރިމަގުގައި ފަތުރުވެރިކަން ރަނގަޅުވެ އެ ފިހާރައިގެ ވިޔަފާރި ރަނގަޅުވެގެންދާނެ ކަމަށް އުއްމީދުކުރައްވާކަމަށް އޭނާ ވިދާޅުވިއެވެ.\nމި ފިހާރައިގައި މިހާރު ރާއްޖޭގައި މަޝްހޫރުކަން ހޯދާފައިވާ ބައެއް ބްރޭންޑްތަކުގެ އުފެއްދުންތަކާއި ބައެއް އަމިއްލަ ފަރާތްތަކުގެ އުފެއްދުންތައް ހުރެއެވެ. އެގޮތުން ޒީނަތްތެރިވުމަށް ބޭނުންކުރާ ގަހަނާ، ކީ ޗެއިންސް، ދަބަސް، ހެދުން ފަދަ ތަކެތި މިފިހާރައިގައި ހުރެއެވެ.